*Likumprojekts*

**Ieguldījumu brokeru sabiedrību likums**

**I nodaļa**

**Vispārīgie noteikumi**

**1. pants. Likumā lietotie termini**

(1) Likumā ir lietoti šādi termini:

1) **atbilstība grupas kapitāla kritērijam** — ieguldījumu brokeru sabiedrības grupas mātesuzņēmuma kapitāla atbilstība Eiropas Parlamenta un Padomes 2019. gada 27. novembra regulas (ES) 2019/2033 par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014, (turpmāk — Regula Nr. 2019/2033) 8. panta prasībām;

2) **augstākā vadība** — tādas personas (darbinieki), kuru amata stāvoklis dod tām iespēju būtiski ietekmēt iestādes darbības virzību, bet kuras nav valdes vai padomes locekļi;

3) **ārvalsts** — valsts, kas nav Eiropas Savienības dalībvalsts vai Eiropas Ekonomikas zonas valsts;

4) **dalībvalsts** — Eiropas Savienības dalībvalsts vai Eiropas Ekonomikas zonas valsts;

5) **grupas uzraudzības institūcija** — institūcija, kas uzrauga Eiropas Savienības mātes ieguldījumu brokeru sabiedrības un tās ieguldījumu brokeru sabiedrības, kuras ir Eiropas Savienības mātes ieguldījumu pārvaldītājsabiedrību vai Eiropas Savienības mātes jauktu finanšu pārvaldītājsabiedrību kontrolē, atbilstību grupas kapitāla kritērijam;

6) **ieguldījumu brokeru sabiedrība** — kapitālsabiedrība, kas regulāri un profesionāli sniedz ieguldījumu pakalpojumus;

7) **ieguldījumu pakalpojumi** — ieguldījumu pakalpojumi un darbības Finanšu instrumentu tirgus likuma 3. panta ceturtās daļas izpratnē;

8) **ieguldījumu blakuspakalpojumi** — ieguldījumu blakuspakalpojumi Finanšu instrumentu tirgus likuma 3. panta piektās daļas izpratnē;

9) **mītnes dalībvalsts** — dalībvalsts, kurā ieguldījumu brokeru sabiedrība reģistrēta un saņēmusi licenci ieguldījumu pakalpojumu sniegšanai;

10) **jaukta pārvaldītājsabiedrība** — mātes sabiedrība, kas nav finanšu pārvaldītājsabiedrība, ieguldījumu pārvaldītājsabiedrība, kredītiestāde, ieguldījumu brokeru sabiedrība vai jaukta finanšu pārvaldītājsabiedrība Finanšu konglomerātu likuma izpratnē, kurai ir vismaz viena meitas sabiedrība, kas ir ieguldījumu brokeru sabiedrība;

11) **kontrole** — attiecības starp mātesuzņēmumu un meitasuzņēmumu, kas aprakstītas grāmatvedības standartos, kuri ieguldījumu brokeru sabiedrībai piemērojami saskaņā ar Eiropas Parlamenta un Padomes 2002. gada 19. jūlija regulu (EK) Nr. 1606/2002 par starptautisko grāmatvedības standartu piemērošanu (turpmāk – Regula Nr. 1606/2002), vai līdzīgas attiecības starp fizisku vai juridisku personu un uzņēmumu;

12) **Latvijas Republikas mātes ieguldījumu brokeru sabiedrība** — Latvijas Republikā reģistrēta ieguldījumu brokeru sabiedrība, kurai ir meitas sabiedrība — ieguldījumu brokeru sabiedrība, cita finanšu iestāde vai kredītiestāde — vai kurai ir dalība ieguldījumu brokeru sabiedrībā, citā finanšu iestādē vai kredītiestādē, bet kura pati nav citas Latvijas Republikā reģistrētas licencētas ieguldījumu brokeru sabiedrības vai kredītiestādes meitas sabiedrība vai Latvijas Republikā reģistrētas finanšu pārvaldītājsabiedrības meitas sabiedrība;

13) **mātes sabiedrība** — komercsabiedrība, kura kontrolē citu komercsabiedrību;

14) **meitas sabiedrība** — komercsabiedrība, kuru kontrolē cita komercsabiedrību;

15) **sākotnējais kapitāls** — ieguldījumu brokeru sabiedrības licences saņemšanai nepieciešamais kapitāla apjoms un veids saskaņā ar šā likuma 6. pantu;

16) **uzņēmēja dalībvalsts** — dalībvalsts, kura nav mītnes dalībvalsts, kurā ieguldījumu brokeru sabiedrībai ir filiāle vai kurā ieguldījumu brokeru sabiedrība sniedz ieguldījumu pakalpojumus vai ieguldījumu blakuspakalpojumus, vai dalībvalsts, kurā regulētā tirgus organizētājs veic atbilstošus pasākumus, lai veicinātu šajā valstī esošo tirgus dalībnieku piekļuvi tirdzniecībai tās sistēmā no attāluma.

17) **uzraudzības institūcija** —institūcija, kura izveidota uz likuma pamata un kura uzrauga ieguldījumu brokeru sabiedrības. Finanšu un kapitāla tirgus komisija (turpmāk — Komisija) uzskatāma par uzraudzības institūciju Latvijas Republikā;

(2) Likumā lietotie termini “Eiropas Savienības mātes ieguldījumu brokeru sabiedrība”, “Eiropas Savienības mātes ieguldījumu pārvaldītājsabiedrība”, “Eiropas Savienības mātes jaukta finanšu pārvaldītājsabiedrība”, “finanšu iestāde”, “ieguldījumu brokeru sabiedrību grupa”, “ieguldījumu pārvaldītājsabiedrība” atbilst Regulas Nr. 2019/2033 4. pantā lietotajiem terminiem, termins “kredītiestāde” atbilst Eiropas Parlamenta un Padomes 2013. gada 26. jūnija regulas (ES) Nr. 575/2013 par prudenciālajām prasībām attiecībā uz kredītiestādēm, un ar ko groza Regulu (ES) Nr. 648/2012, (turpmāk — Regula Nr. 575/2013) 4. pantā lietotajam terminam, termins “atvasināti instrumenti” atbilst Eiropas Parlamenta un Padomes 2014. gada 15. maija regulai (ES) Nr.  [600/2014](http://eur-lex.europa.eu/eli/reg/2014/600/oj/?locale=LV) par finanšu instrumentu tirgiem un ar ko groza regulu (ES) Nr.  [648/2012](http://eur-lex.europa.eu/eli/reg/2012/648/oj/?locale=LV) (turpmāk —Regula Nr.  [600/2014](http://eur-lex.europa.eu/eli/reg/2014/600/oj/?locale=LV)

(3) Likumā lietotie termini “būtiska līdzdalība”, “ciešas attiecības”, “filiāle”, “grupa”, “piesaistītais aģents” atbilst Finanšu instrumentu tirgus likumā lietotajiem terminiem, termins “sistēmiskais risks” atbilst Kredītiestāžu likumā lietotajam terminam, termins “jaukta finanšu pārvaldītājsabiedrība” atbilst Finanšu konglomerātu likumā lietotajam terminam.

**2. pants. Likuma mērķis**

Šā likuma mērķis ir radīt tiesiskus priekšnoteikumus ieguldījumu brokeru sabiedrību darbībai, lai ieguldījumu brokeru sabiedrības tiktu, pārvaldītas, uzraudzītas pienācīgi un klientu interesēs.

**3. pants. Likuma darbība**

(1) Šis likums nosaka prasības, kas attiecas uz:

1) ieguldījumu sabiedrību licencēšanu, ieguldījumu pakalpojumu un ieguldījumu blakuspakalpojumu sniegšanu Latvijas Republikā un Eiropas Savienībā;

2) būtisku līdzdalību ieguldījumu brokeru sabiedrībā;

3) vispārīgiem noteikumiem ieguldījumu pakalpojumu un ieguldījumu blakuspakalpojumu sniegšanai;

4) ziņošanu par iespējamiem un faktiskiem pārkāpumiem;

5) ieguldījumu brokeru sabiedrību uzraudzību;

6) iekšējo modeļu pieeju, papildu pašu kapitālu un tā norādi, īpašām likviditātes prasībām un informācijas atklāšanu;

7) ieguldījumu brokeru sabiedrību grupu uzraudzību;

8) ieguldījumu pārvaldītājsabiedrībām, jauktām finanšu pārvaldītājsabiedrībām un jauktas darbības pārvaldītājsabiedrībām;

9) administratīvajiem aktiem un atbildību par normatīvo aktu pārkāpumiem;

10) ieguldījumu brokeru sabiedrības darbības atjaunošanu un noregulējumu, maksātnespēju un likvidāciju;

11) ierobežotas pieejamības informāciju.

(2) Šo likumu piemēro Latvijas Republikā un dalībvalstīs licencētām ieguldījumu brokeru sabiedrībām, ārvalstu ieguldījumu brokeru sabiedrību filiālēm, kuras saņēmušas atļauju filiāles darbībai, kā arī ieguldījumu pārvaldītājsabiedrībām, jauktām finanšu pārvaldītājsabiedrībām un jauktas darbības pārvaldītājsabiedrībām tiktāl, ciktāl citos normatīvajos aktos nav noteikts citādi.

(3) Atkāpjoties no šā panta otrās daļas, šā likuma 31.panta pirmās daļas 3., 9., 14., 15.punktu un ceturto daļu, 32., 36.pantu, VII nodaļu, 42., 43., 44., 45., 46., 47., 48., 49., 52., 53., 54. un 55.pantu, X, XI nodaļu, 66., 67. un 68.pantu, XIII un XV nodaļu nepiemēro ieguldījumu brokeru sabiedrībām, kuras minētas Regulas Nr. 2019/2033 1. panta 2. un 5. punktā, ja Komisija ir pieņēmusi lēmumu atbilstoši šā likuma 47. pantam. Šīm ieguldījumu brokeru sabiedrībām piemērojamas Kredītiestāžu likumā kredītiestādēm noteiktās prudenciālās prasības un Komisijas informācijas atklāšanas vajadzībām tiek piemērots Kredītiestāžu likumā noteiktais regulējums. Atbilstība šīm prasībām tiek uzraudzīta saskaņā ar Regulas Nr. 2019/2033 1. panta 2. punktu.

(4) Atkāpjoties no šā panta otrās daļas prasībām, šā likuma 31.panta pirmās daļas 3., 9., 14., 15.punktu un ceturto daļu, 32., 36.pantu, VII nodaļu, 42., 43., 44., 45., 46., 47., 48., 49., 52., 53., 54. un 55.pantu, X, XI nodaļu, 66., 67. un 68.pantu, XIII un XV nodaļu nepiemēro ieguldījumu brokeru sabiedrībām, kas atbilst "kredītiestādes" definīcijai Regulas Nr. 575/2013 4. panta 1. punkta “b” apakšpunkta izpratnē un, kas ir saņēmusi kredītiestādes licenci atbilstoši Kredītiestāžu likumā noteiktajām prasībām.

 (5) Šā likuma prasības netiek piemērotas komercsabiedrībām, kuras sniedz tikai Finanšu instrumentu tirgus likuma  [3.panta](https://likumi.lv/ta/id/81995#p3) piektās daļas 2., 3., 4., 5. un 6. punktā minētos ieguldījumu blakuspakalpojumus.

**II nodaļa**

**Ieguldījumu brokeru sabiedrību licencēšana**

**4.pants. Ieguldījumu brokeru sabiedrību tiesības sniegt ieguldījumu pakalpojumus un ieguldījumu blakuspakalpojumus**

(1) Ieguldījumu brokeru sabiedrība ir tiesīga uzsākt ieguldījumu pakalpojumu sniegšanu tikai pēc tam, kad Komisijā saņēmusi licenci ieguldījumu pakalpojumu sniegšanai (turpmāk - licence). Licenci Komisija izsniedz uz nenoteiktu laiku.

(2) Finanšu instrumentu tirgus likuma [3.panta](https://likumi.lv/ta/id/81995#p3) piektās daļas 1.punktā minētos ieguldījumu blakuspakalpojumus ir tiesības sniegt tikai tad, ja saņemta licence ieguldījumu pakalpojumu sniegšanai. Licencē norāda, kurus ieguldījumu pakalpojumus un ieguldījumu blakuspakalpojumus ieguldījumu brokeru sabiedrība ir tiesīga sniegt.

 (3) Dalībvalstīs reģistrētas ieguldījumu brokeru sabiedrības ir tiesīgas uzsākt ieguldījumu pakalpojumu un ieguldījumu blakuspakalpojumu sniegšanu Latvijas Republikā šā likuma 17. panta noteiktajā kārtībā.

(4) Ieguldījumu brokeru sabiedrība nedrīkst veikt komercdarbību, kas nav saistīta ar ieguldījumu pakalpojumu, ieguldījumu blakuspakalpojumu, citu finanšu pakalpojumu sniegšanu vai apdrošināšanas brokera - juridiskās personas profesionālo darbību.

(5) Tikai kapitālsabiedrībai, kas saņēmusi licenci ieguldījumu pakalpojumu sniegšanai, ir tiesības firmā izmantot vārdkopu "ieguldījumu brokeru sabiedrība" vai tās saīsinājumu "IBS".

**5. pants. Vispārīgās prasības licences saņemšanai**

Ieguldījumu brokeru sabiedrība ir tiesīga saņemt licenci, ja tās:

1) sākotnējais kapitāls atbilst šā likuma 6. pantā noteiktajām prasībām;

2) valdes un padomes (ja tāda ir izveidota) locekļi atbilst šā likuma prasībām;

3) akcionāri (dalībnieki) atbilst šā likuma prasībām;

4) valdes priekšsēdētājs un vismaz vēl viens valdes loceklis ir kompetenti ieguldījumu jautājumos;

5) galvenais birojs atrodas tajā pašā dalībvalstī, kurā ir tās juridiskā adrese.

**6. pants. Ieguldījumu brokeru sabiedrības sākotnējais kapitāls**

(1) Ieguldījumu brokeru sabiedrība, kura vēlas saņemt licenci, nodrošina, lai tās sākotnējais kapitāls būtu vismaz:

1) 750 000 euro, ja ieguldījumu brokeru sabiedrība vēlas sniegt ieguldījumu pakalpojumus, no kuriem vismaz viens ir Finanšu instrumentu tirgus likuma 3.panta ceturtās daļas 3. vai 6. punktā minētais ieguldījumu pakalpojums;

2) 750 000 euro, ja ieguldījumu brokeru sabiedrība vēlas sniegt Finanšu instrumentu tirgus likuma 3. panta ceturtās daļas 9. punktā minēto ieguldījumu pakalpojumu un veikt darījumus savā vārdā;

3) 150 000 euro, ja ieguldījumu brokeru sabiedrība vēlas sniegt pakalpojumus, kas nav norādīti šīs daļas 1., 2. un 4. punktā;

4) 75 000 euro, ja ieguldījumu brokeru sabiedrība vēlas sniegt kādu no Finanšu instrumentu tirgus likuma 3.panta ceturtās daļas 1., 2., 4., 5. vai 7. punktā minētajiem ieguldījumu pakalpojumiem.

(2) Kapitāla elementus, kas veido sākotnējo kapitālu, nosaka saskaņā ar Regulas Nr. 2019/2033 9. pantu.

**7. pants. Prasības ieguldījumu brokeru sabiedrības akcionāriem (dalībniekiem)**

Ieguldījumu brokeru sabiedrības akcionāri (dalībnieki), kuriem ir būtiska līdzdalība, var būt tikai personas:

1) kurām ir nevainojama reputācija;

2) kurām ir finansiālā stabilitāte un kuru finanšu līdzekļu ieguves tiesiskumu iespējams dokumentāri pierādīt. Izvērtējot akcionāru (dalībnieku) finansiālo stabilitāti, ja persona nav kredītiestāde vai apdrošināšanas sabiedrība, ņem vērā, vai personai ir pietiekams brīvais kapitāls;

3) kuras iespējams identificēt.

**8. pants. Prasības ieguldījumu brokeru sabiedrības amatpersonām**

(1) Par ieguldījumu brokeru sabiedrības valdes priekšsēdētāju, valdes locekli, iekšējā audita dienesta vadītāju, risku direktoru, par darbības atbilstības kontroli atbildīgo personu, par noziedzīgi iegūtu līdzekļu legalizācijas un terorisma un proliferācijas finansēšanas novēršanas prasību izpildi atbildīgo personu, ārvalsts ieguldījumu brokeru sabiedrības filiāles vai ieguldījumu brokeru sabiedrības filiāles citā dalībvalstī vadītāju var būt persona:

1) kura ir kompetenta finanšu vadības jautājumos. Par noziedzīgi iegūtu līdzekļu legalizācijas un terorisma un proliferācijas finansēšanas novēršanas prasību izpildi atbildīgo personu var būt arī persona, kura ir kompetenta uzņēmuma vadības jautājumos;

2) kurai ir nepieciešamā izglītība un triju gadu attiecīga profesionālā darba pieredze atbilstoša lieluma komercsabiedrībā, organizācijā vai iestādē;

3) kurai ir nevainojama reputācija;

4) kurai nav atņemtas tiesības veikt komercdarbību.

(2) Ieguldījumu brokeru sabiedrības valdes priekšsēdētājam, valdes locekļiem, iekšējā audita dienesta vadītājam, risku direktoram, par darbības atbilstības kontroli atbildīgajai personai, par noziedzīgi iegūtu līdzekļu legalizācijas un terorisma un proliferācijas finansēšanas novēršanas prasību izpildi atbildīgajai personai, ārvalsts ieguldījumu brokeru sabiedrības filiāles vai ieguldījumu brokeru sabiedrības filiāles citā dalībvalstī vadītājam nepieciešama augstākā izglītība.

(3) Par ieguldījumu brokeru sabiedrības valdes priekšsēdētāju, valdes locekli, iekšējā audita dienesta vadītāju, risku direktoru, par darbības atbilstības kontroli atbildīgo personu, par noziedzīgi iegūtu līdzekļu legalizācijas un terorisma finansēšanas novēršanas prasību izpildi atbildīgo personu, ārvalsts ieguldījumu brokeru sabiedrības filiāles vai ieguldījumu brokeru sabiedrības filiāles citā dalībvalstī vadītāju nevar būt persona, kura:

1) ir sodīta par tīša noziedzīga nodarījuma izdarīšanu (neatkarīgi no sodāmības dzēšanas vai noņemšanas);

2) par tīša noziedzīga nodarījuma izdarīšanu notiesāta, atbrīvojot no soda vai pret kuru kriminālprocess izbeigts uz nereabilitējoša pamata.

(4) Ieguldījumu brokeru sabiedrības padomes pienākums ir nekavējoties atsaukt no amata šā panta pirmajā daļā minētās personas, ja tās neatbilst šā panta pirmās daļas prasībām vai uz tām var attiecināt šā panta trešās daļas 1. vai 2. punktu.

(5) Par ieguldījumu brokeru sabiedrības padomes priekšsēdētāju un padomes locekli var būt persona, kura atbilst šā panta pirmās daļas 1., 2., 3. un 4. punkta prasībām. Par ieguldījumu brokeru sabiedrības padomes priekšsēdētāju vai padomes locekli nevar būt persona, uz kuru var attiecināt šā panta trešās daļas 1. vai 2. punktu.

(6) Akcionāru vai dalībnieku sapulcei ir pienākums nekavējoties atsaukt no amata šā panta piektajā daļā minētās personas, ja tās neatbilst attiecīgajā daļā noteiktajām prasībām.

(7) Komisija ieguldījumu brokeru sabiedrībai nepiešķir atļauju sniegt ieguldījumu pakalpojumus, kamēr tā nav informēta par akcionāru vai dalībnieku identitāti, par fiziskajām vai juridiskajām personām, kurām ir būtiska līdzdalība, un par minētās līdzdalības apmēru.

(8) Komisija nosaka iesniedzamos dokumentus un kārtību, kādā tā novērtē ieguldījumu brokeri sabiedrības padomes un valdes locekļu, iekšējā audita dienesta vadītāja, risku direktora, par darbības atbilstības kontroli atbildīgās personas, par noziedzīgi iegūtu līdzekļu legalizācijas un terorisma un proliferācijas finansēšanas novēršanas prasību izpildi atbildīgās personas un ārvalsts ieguldījumu brokeru sabiedrības filiāles vai ieguldījumu brokeru sabiedrības filiāles citā dalībvalstī vadītāja atbilstību šā likuma prasībām. Komisija nosaka kārtību, kādā ieguldījumu brokeru sabiedrība novērtē personas, kuras pilda pamatfunkcijas.

**9. pants. Noteikumi par ieguldījumu brokeru sabiedrības valdes un padomes locekļa ieņemamo valdes un padomes locekļa amata vietu kopējo skaitu**

(1) Nosakot, cik valdes un padomes locekļa amata vietu ieguldījumu brokeru sabiedrības valdes vai padomes(ja tāda ir izveidota) loceklis drīkst ieņemt vienlaikus, tiek ņemti vērā individuāli apstākļi, kā arī ieguldījumu brokeru sabiedrības darbības veids, apjoms un sarežģītība.

(2) Lieluma, iekšējās organizācijas un darbības veida, apjoma un sarežģītības ziņā nozīmīgās ieguldījumu brokeru sabiedrības valdes un padomes(ja tāda ir izveidota) loceklis, izņemot gadījumus, kad tas pārstāv Latvijas Republiku, vienlaikus neieņem vairāk kā:

1) vienu valdes locekļa amata vietu un divas padomes locekļa amata vietas;

2) četras padomes locekļa amata vietas.

(3) Šā panta izpratnē par vienu valdes un padomes(ja tāda ir izveidota) locekļa amata vietu tiek uzskatītas valdes un padomes locekļa amata vietas:

1) vienas konsolidācijas grupas ietvaros;

2) iestādēs, kuras ietilpst vienā un tajā pašā Regulas Nr. [575/2013](http://eur-lex.europa.eu/eli/reg/2013/575/oj/?locale=LV) 113.panta 7.punkta nosacījumiem atbilstošā institucionālās aizsardzības shēmā;

3) sabiedrībās (tai skaitā tādās, kas nav finanšu iestādes), kurās ieguldījumu brokeru sabiedrībām ir būtiska līdzdalība.

(4) Šā panta izpratnē par valdes vai padomes(ja tāda ir izveidota) locekļa amata vietu netiek uzskatītas valdes vai padomes locekļa amata vietas biedrībās, nodibinājumos un citās organizācijās, kuru darbībai nav peļņas gūšanas rakstura.

(5) Komisija ir tiesīga atļaut ieguldījumu brokeru sabiedrības valdes vai padomes(ja tāda ir izveidota) loceklim ieņemt vienu papildu padomes locekļa amata vietu.

(6) Komisija regulāri sniedz Eiropas Banku iestādei informāciju par saskaņā ar šā panta piekto daļu dotajām atļaujām.

**10. pants. Dokumenti, kurus ieguldījumu brokeru sabiedrība iesniedz licences saņemšanai**

(1) Lai saņemtu licenci, ieguldījumu brokeru sabiedrība iesniedz Komisijai iesniegumu, kurā norāda, kādus ieguldījumu pakalpojumus un ieguldījumu blakuspakalpojumus tā vēlas sniegt.

(2) Vienlaikus ar iesniegumu ieguldījumu brokeru sabiedrība iesniedz šādus dokumentus:

1) informāciju par valdes un padomes (ja tāda ir izveidota) locekļiem atbilstoši Komisijas 2016. gada 14. jūlija deleģētās regulas (ES) [2017/1943](http://eur-lex.europa.eu/eli/reg_del/2017/1943/oj/?locale=LV), ar ko papildina Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV) attiecībā uz regulatīvajiem tehniskajiem standartiem par informāciju un prasībām atļauju piešķiršanai ieguldījumu brokeru sabiedrībām (turpmāk — Regula Nr.  [2017/1943](http://eur-lex.europa.eu/eli/reg_del/2017/1943/oj/?locale=LV)) prasībām;

2) bilanci un kapitāla pietiekamības aprēķinu par stāvokli iepriekšējā mēneša pēdējā dienā, kas sagatavoti saskaņā ar ieguldījumu brokeru sabiedrību pārskatu un kapitāla pietiekamības aprēķina sagatavošanu regulējošo normatīvo aktu prasībām, kā arī sākotnējā kapitāla prasību izpildi apliecinošus dokumentus (piemēram, zvērināta revidenta revidētu finanšu pārskatu, izziņu no kredītiestādes, dokumentus, kas apliecina izmaiņas kapitālā kārtējā gadā);

3) ieguldījumu brokeru sabiedrības darbībai un kvalitatīvai ieguldījumu pakalpojumu un ieguldījumu blakuspakalpojumu sniegšanai nepieciešamās ieguldījumu brokeru sabiedrības iekšējās kontroles sistēmas politiku un procedūru aprakstus:

a) ieguldījumu brokeru sabiedrības organizatoriskās struktūras aprakstu ar skaidri norādītiem valdes un padomes(ja tāda ir izveidota) locekļu pienākumiem un pilnvarām, kā arī precīzi noteiktiem un sadalītiem struktūrvienību uzdevumiem un ieguldījumu pakalpojumus vai ieguldījumu blakuspakalpojumus sniedzošo struktūrvienību vadītāju un darbinieku pienākumiem. Ja tiek paredzēta filiāļu izveide, ieguldījumu brokeru sabiedrība iesniedz arī filiāļu organizatoriskās struktūras un ieguldījumu pakalpojumus vai ieguldījumu blakuspakalpojumus sniedzošo filiāļu vadītāju un darbinieku pienākumu aprakstu,

b) grāmatvedības politikas un grāmatvedības uzskaites, tai skaitā finanšu instrumentu un ar finanšu instrumentu darījumiem saistīto naudas līdzekļu uzskaites, organizācijas galvenos principus,

c) vadības informācijas sistēmas aprakstu,

d) informācijas sistēmas aizsardzības noteikumus, tai skaitā finanšu instrumentu un ar finanšu instrumentu darījumiem saistīto naudas līdzekļu uzskaites datu bāzes aizsardzības noteikumus,

e) iekšējā audita sistēmas aprakstu,

f) noziedzīgi iegūtu līdzekļu legalizācijas un terorisma un proliferācijas finansēšanas novēršanas iekšējās kontroles procedūru aprakstu, kas ietver arī klientu identificēšanas un saimnieciskās darbības pārzināšanas kārtības aprakstu,

g) būtisku darbības risku pārvaldīšanas politiku un procedūru aprakstus,

h) sabiedrības darbības atbilstības politikas un procedūras aprakstus,

4) darbības plānu vismaz turpmākajiem trim darbības gadiem, kas izvērsti atspoguļo ieguldījumu brokeru sabiedrības darbības stratēģiju, finansiālās prognozes (tai skaitā bilances, peļņas vai zaudējumu aprēķina projektu, kapitāla pietiekamības aprēķina projektu, prognozēto pastāvīgo izmaksu summu gadā), tirgus izpētes aprakstus, citu informāciju, kuru ieguldījumu brokeru sabiedrība uzskata par nepieciešamu un kura ļauj gūt skaidru un patiesu priekšstatu par plānoto darbību;

5) to ieguldījumu pakalpojumu un ieguldījumu blakuspakalpojumu sniegšanas un kontroles procedūras aprakstu, kuru sniegšanai ieguldījumu brokeru sabiedrība vēlas saņemt licenci;

6) to darījumu identificēšanas procedūras aprakstu, kas veikti, izmantojot iekšējo informāciju vai nolūkā veikt tirgus manipulācijas;

7) interešu konflikta novēršanas politikas aprakstu;

8) rīkojumu izpildes politikas aprakstu;

9) ziņas par ieguldījumu brokeru sabiedrības akcionāriem (dalībniekiem):

a) fiziskajām personām — pases vai cita likumā noteikta personu identificējoša dokumenta tās lapas kopiju, kurā norādīti personu identificējošie dati [vārds, uzvārds, pilsonība, personas kods (ja tāds ir) vai dzimšanas gads un datums],

b) juridiskajām personām — firmu, juridisko adresi, reģistrācijas numuru un vietu. Ārvalstī reģistrētas juridiskās personas iesniedz arī reģistrācijas dokumentu kopijas,

c) ieguldījumu brokeru sabiedrības akcionāru vai dalībnieku tieši un netieši iegūtās būtiskās līdzdalības apmēru;

10) dokumentu, kurā apraksta un skaidro, kā ieguldījumu brokeru sabiedrības stratēģijā saskaņā ar Finanšu instrumentu tirgus likuma [126.3](https://likumi.lv/ta/id/81995#p126.3) pantu iekļauj akcionāra tiesību izmantošanu, ja ieguldījumu brokeru sabiedrība paredz sniegt portfeļa pārvaldības pakalpojumus, portfelī ietverot tādas akciju sabiedrības akcijas, kuras juridiskā adrese ir dalībvalstī un kuras akcijas ir iekļautas dalībvalsts regulētajā tirgū.

(3) Ieguldījumu brokeru sabiedrība, ja tā neplāno veikt finanšu instrumentu turēšanu, neiesniedz finanšu instrumentu un ar finanšu instrumentu darījumiem saistīto naudas līdzekļu uzskaites kārtību reglamentējošos noteikumus un finanšu instrumentu un ar finanšu instrumentu darījumiem saistīto naudas līdzekļu uzskaites datu bāzes aizsardzības noteikumus.

 (4) Komisijai ir tiesības pieprasīt, lai ieguldījumu brokeru sabiedrība precizē iesniegtos dokumentus un informāciju.

(5) Ja līdz lēmuma pieņemšanai par licences izsniegšanu notiek pārmaiņas šā panta otrajā daļā norādītajā informācijā vai dokumentos tiek izdarīti grozījumi, ieguldījumu brokeru sabiedrības pienākums ir nekavējoties iesniegt Komisijai jauno informāciju vai attiecīgo dokumentu pilnu tekstu ar izdarītajiem grozījumiem.

**11. pants. Papildu prasības informācijas sagatavošanai**

(1) Papildu prasības šā likuma [10.](https://likumi.lv/ta/id/81995#p107) pantā noteiktās informācijas sagatavošanai nosaka Regula Nr.  [2017/1943](http://eur-lex.europa.eu/eli/reg_del/2017/1943/oj/?locale=LV).

(2) Standarta veidlapas, veidnes un procedūras šā likuma 10. pantā noteiktās informācijas sniegšanai nosaka Komisijas 2017. gada 19. jūnija īstenošanas regula (ES) [2017/1945](http://eur-lex.europa.eu/eli/reg_impl/2017/1945/oj/?locale=LV), ar ko nosaka īstenošanas tehniskos standartus attiecībā uz paziņojumiem, ko iesniedz atļaujas pieprasītāji un pilnvarotās ieguldījumu brokeru sabiedrības un ko tām iesniedz saskaņā ar Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV).

**12.pants. Licences piešķiršanas kārtība**

(1) Komisija izskata ieguldījumu brokeru sabiedrības iesniegumu licences saņemšanai un pieņem lēmumu sešu mēnešu laikā pēc visu lēmuma pieņemšanai nepieciešamo šajā likumā noteikto un atbilstoši normatīvo aktu prasībām sagatavoto un noformēto dokumentu saņemšanas.

(2) Komisija neizsniedz licenci ieguldījumu brokeru sabiedrībai, ja:

1) dibinot ieguldījumu brokeru sabiedrību, nav ievērots šis likums un citi normatīvie akti;

2) ieguldījumu brokeru sabiedrības ciešas attiecības ar trešajām personām apdraud vai var apdraudēt tās finansiālo stabilitāti vai ierobežo Komisijas tiesības veikt likumā noteiktās uzraudzības funkcijas;

3) ārvalsts likumi un citi normatīvie akti, kas attiecas uz personām, kurām ir ciešas attiecības ar ieguldījumu brokeru sabiedrību, ierobežo Komisijas tiesības veikt likumā noteiktās uzraudzības funkcijas;

4) ieguldījumu brokeru sabiedrības iesniegtajos dokumentos ir nepatiesas vai nepilnīgas ziņas;

5) ieguldījumu brokeru sabiedrības valdes un padomes(ja tāda ir izveidota) locekļi neatbilst likumā un Komisijas normatīvajos noteikumos noteiktajām prasībām, kā arī tad, ja Komisija nav guvusi pietiekamu pārliecību, ka ieguldījumu brokeru sabiedrības valdes un padomes (ja tāda ir izveidota) locekļiem ir nevainojama reputācija, pietiekamas zināšanas, prasmes un pieredze un ka viņi atvēl pietiekami daudz laika, lai veiktu ieguldījumu brokeru sabiedrībā viņiem paredzētās funkcijas, vai ja ir objektīvs un pierādāms iemesls uzskatīt, ka ieguldījumu brokeru sabiedrības valde un padome (ja tāda ir izveidota) var apdraudēt tās efektīvu, pareizu un piesardzīgu pārvaldību, kā arī pienācīgi neņemt vērā savu klientu intereses un tirgus integritāti;

6) nav iespējams pārliecināties par to personu identitāti, reputāciju vai brīvā kapitāla pietiekamību, kurām ieguldījumu brokeru sabiedrībā ir būtiska līdzdalība, vai ja Komisija konstatē, ka finanšu līdzekļi, kurus iegulda ieguldījumu brokeru sabiedrības kapitālā, iegūti neparastos vai aizdomīgos darījumos un vai nav dokumentāri pierādīta šo finanšu līdzekļu tiesiska ieguve;

7) Komisija konstatē, ka to personu ietekme, kuras ieguvušas būtisku līdzdalību ieguldījumu brokeru sabiedrībā, nenodrošinās tās finansiāli stabilu, piesardzīgu un ieguldījumu brokeru sabiedrību darbību regulējošiem normatīvajiem aktiem atbilstošu vadību.

(3) Šķēršļi, kas var kavēt šā panta otrās daļas 2. un 3. punktā minēto Komisijas uzraudzības pienākumu efektīvu izpildi, noteikti Regulas Nr.  [2017/1943](http://eur-lex.europa.eu/eli/reg_del/2017/1943/oj/?locale=LV) 10. pantā.

(4) Ja Komisija pieņēmusi lēmumu par atteikumu izsniegt licenci, atkārtoti iesniegumu licences saņemšanai var iesniegt pēc visu atteikumā minēto trūkumu novēršanas.

(5) Komisija konsultējas ar attiecīgās dalībvalsts uzraudzības institūciju pirms licences izsniegšanas tādai ieguldījumu brokeru sabiedrībai:

1) kura ir dalībvalstī licencētas ieguldījumu brokeru sabiedrības, kredītiestādes, regulētā tirgus organizētāja vai apdrošināšanas sabiedrības meitas sabiedrība;

2) kura ir meitas sabiedrība tādai mātes sabiedrībai, kuras cita meitas sabiedrība ir dalībvalstī licencēta ieguldījumu brokeru sabiedrība, kredītiestāde vai apdrošināšanas sabiedrība;

3) kuru kontrolē persona, kas kontrolē arī citu dalībvalstī licencētu ieguldījumu brokeru sabiedrību, kredītiestādi vai apdrošināšanas sabiedrību.

(6) Komisija pirms licences izsniegšanas, kā arī licencētas ieguldījumu brokeru sabiedrības uzraudzības gaitā no attiecīgās dalībvalsts uzraudzības institūcijas pieprasa un novērtē informāciju par ieguldījumu brokeru sabiedrības akcionāru piemērotību un valdes un padomes(ja tāda ir izveidota) locekļu reputāciju un pieredzi, ja šīs personas ir iesaistītas citu tās grupas komercsabiedrību pārvaldē, kurā tiks iekļauta attiecīgā ieguldījumu brokeru sabiedrība.

(7) Standarta veidlapas, veidnes un procedūras konsultācijām šā panta piektajā daļā minētajiem gadījumiem nosaka Komisijas 2017. gada 7. jūnija īstenošanas regula (ES) 2017/981, ar ko nosaka īstenošanas tehniskos standartus attiecībā uz standartveida veidlapām, veidnēm un procedūrām apspriešanās veikšanai ar citām kompetentajām iestādēm pirms atļaujas piešķiršanas saskaņā ar Eiropas Parlamenta un Padomes direktīvu 2014/65/ES.

(8) Komisija par licences izsniegšanu ieguldījumu brokeru sabiedrībai informē Eiropas Vērtspapīru un tirgu iestādi.

**13. pants. Paziņojums par izmaiņām pēc licences saņemšanas**

(1) Septiņu dienu laikā pēc izmaiņām ieguldījumu brokeru sabiedrības valdes vai padomes (ja tāda ir izveidota) sastāvā ieguldījumu brokeru sabiedrība Komisijai iesniedz paziņojumu par notikušajām izmaiņām. Vienlaikus ar paziņojumu ieguldījumu brokeru sabiedrība iesniedz par jauno valdes vai padomes(ja tāda ir izveidota) locekli šā likuma 10. panta otrās daļas 1. punktā minēto informāciju.

(2) Ieguldījumu brokeru sabiedrība paziņo Komisijai par visām būtiskajām izmaiņām, kas saistītas ar tai izsniegtajā licencē noteikto ieguldījumu pakalpojumu un ieguldījumu blakuspakalpojumu sniegšanu.

**14. pants. Licencē noteikto ieguldījumu pakalpojumu un ieguldījumu blakuspakalpojumu maiņa**

(1) Ja ieguldījumu brokeru sabiedrība vēlas, lai tai izsniegtajā licencē norādītie ieguldījumu pakalpojumi vai ieguldījumu blakuspakalpojumi tiktu papildināti ar jauniem ieguldījumu pakalpojumiem vai ieguldījumu blakuspakalpojumiem, vai vēlas atteikties no kāda licencē norādīta ieguldījumu pakalpojuma vai ieguldījumu blakuspakalpojuma sniegšanas, tā iesniedz Komisijai attiecīgu iesniegumu.

(2) Ja ieguldījumu brokeru sabiedrība vēlas uzsākt jaunu ieguldījumu pakalpojumu vai ieguldījumu blakuspakalpojumu sniegšanu, tā vienlaikus ar iesniegumu iesniedz:

1) papildinājumus darbības plānā;

2) to ieguldījumu pakalpojumu vai ieguldījumu blakuspakalpojumu procedūras aprakstu, kuru sniegšanu ieguldījumu brokeru sabiedrība vēlas uzsākt;

3) grozījumus esošajos ieguldījumu brokeru sabiedrības politiku un procedūru aprakstos, ja šādi grozījumi izdarāmi sakarā ar jaunu ieguldījumu pakalpojumu un ieguldījumu blakuspakalpojumu sniegšanas uzsākšanu;

4) kapitāla pietiekamības aprēķinu, ja sakarā ar jaunu ieguldījumu pakalpojumu vai ieguldījumu blakuspakalpojumu sniegšanas uzsākšanu ieguldījumu brokeru sabiedrībai ir lielāka sākotnējā kapitāla prasība.

(3) Komisija 30 dienu laikā pēc visu lēmuma pieņemšanai nepieciešamo šajā likumā noteikto un atbilstoši normatīvo aktu prasībām sagatavoto un noformēto dokumentu saņemšanas izskata ieguldījumu brokeru sabiedrības iesniegumu par licencē norādīto ieguldījumu pakalpojumu un ieguldījumu blakuspakalpojumu maiņu.

(4) Valsts nodeva par licencē norādīto ieguldījumu pakalpojumu un ieguldījumu blakuspakalpojumu maiņu nav jāmaksā.

(5) Ieguldījumu brokeru sabiedrība, kura ir zaudējusi tiesības uz finanšu instrumentu turēšanu kā ieguldījumu blakuspakalpojuma sniegšanu, rīkojas ar saviem klientiem piederošo mantu, ievērojot šā likuma [XIV](https://likumi.lv/ta/id/81995#n1) nodaļas prasības.

**15. pants. Licences pārreģistrācija**

(1) Ja tiek mainīta ieguldījumu brokeru sabiedrības firma, Komisija pārreģistrē licenci.

(2) Ieguldījumu brokeru sabiedrība iesniegumu par licences pārreģistrāciju iesniedz Komisijai piecu darbdienu laikā pēc firmas pārreģistrācijas.

(3) Komisija licenci pārreģistrē piecu darbdienu laikā pēc iesnieguma saņemšanas.

**16.pants. Licences anulēšanas kārtība**

(1) Komisija anulē ieguldījumu brokeru sabiedrībai izsniegto licenci šādos gadījumos:

1) ieguldījumu brokeru sabiedrība nav uzsākusi darbību 12 mēnešu laikā kopš licences izsniegšanas dienas;

2) tiek konstatēts, ka ieguldījumu brokeru sabiedrība sniegusi nepatiesas ziņas licences saņemšanai;

3) ieguldījumu brokeru sabiedrība nav sniegusi tās licencē norādītos ieguldījumu pakalpojumus un ieguldījumu blakuspakalpojumus ilgāk par sešiem mēnešiem;

4) ieguldījumu brokeru sabiedrība neievēro likumu un citu normatīvo aktu prasības;

5) ieguldījumu brokeru sabiedrība Komisijas noteiktajā termiņā nav novērsusi Komisijas konstatētos normatīvo aktu pārkāpumus;

6) ieguldījumu brokeru sabiedrība pati uzsākusi likvidācijas procesu;

7) likumā noteiktajā kārtībā tiek uzsākta ieguldījumu brokeru sabiedrības likvidācijas procedūra;

8) ieguldījumu brokeru sabiedrība iesniegusi rakstveida iesniegumu par licences anulēšanu;

9) tiek konstatēts, ka ieguldījumu brokeru sabiedrība vairs neatbilst šajā likumā un citos normatīvajos aktos noteiktajām prasībām licences saņemšanai;

10) ieguldījumu brokeru sabiedrības akcionāriem ar būtisku līdzdalību iestājies tiem piederošo akciju balsstiesību izmantošanas aizliegums, un tas ilgst vairāk nekā sešus mēnešus.

(2) Komisija par ieguldījumu brokeru sabiedrībai izsniegtās licences anulēšanu informē Eiropas Vērtspapīru un tirgu iestādi.

(3) Komisija īsteno šajā likumā noteikto ieguldījumu brokeru sabiedrības uzraudzību līdz brīdim, kad ieguldījumu brokeru sabiedrība pilnībā nokārtojusi saistības pret saviem klientiem.

(4) Ieguldījumu brokeru sabiedrība, kurai ir anulēta licence, rīkojas ar saviem klientiem piederošo mantu, ievērojot šā likuma XI nodaļas prasības.

(5) Ja Komisija ir anulējusi ieguldījumu brokeru sabiedrībai izsniegto licenci šā panta pirmās daļas 2., 4. un 9. punktā noteiktajos gadījumos, informāciju par anulēšanu publicē Komisijas mājaslapā internetā un saglabā piecus gadus.

**III nodaļa**

**Ieguldījumu pakalpojumu un ieguldījumu blakuspakalpojumu sniegšana Eiropas Savienības iekšējā tirgū**

**17.pants. Kārtība, kādā dalībvalstī reģistrēta ieguldījumu brokeru sabiedrība un kredītiestāde uzsāk ieguldījumu pakalpojumu un ieguldījumu blakuspakalpojumu sniegšanu Latvijas Republikā**

(1) Dalībvalstī reģistrēta ieguldījumu brokeru sabiedrība Latvijas Republikā ir tiesīga sniegt tikai tos ieguldījumu pakalpojumus un ieguldījumu blakuspakalpojumus, kuru sniegšanai ieguldījumu brokeru sabiedrība saņēmusi licenci mītnes dalībvalstī.

(2) Dalībvalstī reģistrēta ieguldījumu brokeru sabiedrības filiāle drīkst uzsākt ieguldījumu pakalpojumu un ieguldījumu blakuspakalpojumu sniegšanu Latvijas Republikā tikai pēc tam, kad:

1) Komisija ir saņēmusi no mītnes dalībvalsts uzraudzības institūcijas paziņojumu, kas ietver:

a) apstiprinājumu, ka attiecīgajai ieguldījumu brokeru sabiedrībai ir spēkā esoša licence ieguldījumu pakalpojumu sniegšanai,

b) filiāles darbības programmu,

c) filiāles adresi,

d) filiāles vadītāja vārdu, uzvārdu, pilsonību, personas kodu (ja tāds ir) vai dzimšanas gadu un datumu,

e) informāciju par ieguldītāju aizsardzības sistēmu, kuras dalībniece ir attiecīgā ieguldījumu brokeru sabiedrība,

f) mītnes dalībvalsts uzraudzības institūcijas rakstveida apliecinājumu, ka tā pirms iekšējo pārbaužu uzsākšanas laikus informēs Komisiju par pārbaudēm ieguldījumu brokeru sabiedrības filiālēs Latvijas Republikā un netraucēs Komisijas pārstāvjiem piedalīties šajās pārbaudēs, kā arī pēc pārbaudes beigšanas nekavējoties iesniegs Komisijai ziņojumu par veiktās pārbaudes rezultātiem;

2) Komisija ir informējusi mītnes dalībvalsts uzraudzības institūciju, ka ir gatava uzsākt ieguldījumu brokeru sabiedrības filiāles uzraudzību, vai ir pagājuši divi mēneši kopš dienas, kad Komisija ir saņēmusi no mītnes dalībvalsts uzraudzības institūcijas šā panta otrās daļas 1.punktā minēto paziņojumu.

(3) Dalībvalstī reģistrētas ieguldījumu brokeru sabiedrības pienākums ir 30 dienas iepriekš informēt mītnes dalībvalsts uzraudzības institūciju un Komisiju par jebkuriem grozījumiem šā panta otrās daļas 1.punktā minētajā informācijā, kā arī par nodomu pārtraukt filiāles darbību.

(4) Dalībvalstī reģistrēta ieguldījumu brokeru sabiedrība ir tiesīga uzsākt ieguldījumu pakalpojumu un ieguldījumu blakuspakalpojumu sniegšanu Latvijas Republikā, neatverot filiāli, ja Komisija ir saņēmusi attiecīgu paziņojumu no šīs ieguldījumu brokeru sabiedrības mītnes dalībvalsts uzraudzības institūcijas un ir nosūtījusi šai institūcijai apstiprinājumu par paziņojuma saņemšanu.

(5) Ja citā dalībvalstī reģistrēta ieguldījumu brokeru sabiedrība, uzsākot ieguldījumu pakalpojumu un ieguldījumu blakuspakalpojumu sniegšanu Latvijas Republikā, plāno izmantot tās mītnes dalībvalstī reģistrētus piesaistītos aģentus, ieguldījumu brokeru sabiedrības mītnes dalībvalsts uzraudzības institūcija viena mēneša laikā pēc informācijas saņemšanas paziņo Komisijai to piesaistīto aģentu identificējošus datus, kurus ieguldījumu brokeru sabiedrība plāno izmantot ieguldījumu pakalpojumu sniegšanai Latvijas Republikā. Komisija publisko piesaistīto aģentu sarakstu.

(6) Ja ieguldījumu brokeru sabiedrība izmanto ārpus savas mītnes dalībvalsts reģistrētu piesaistīto aģentu, šādu piesaistīto aģentu pielīdzina filiālei un uz to attiecas normatīvo aktu prasības ieguldījumu brokeru sabiedrības filiālei.

(7) Ja citā dalībvalstī reģistrēta kredītiestāde, uzsākot ieguldījumu pakalpojumu un ieguldījumu blakuspakalpojumu sniegšanu Latvijas Republikā, plāno izmantot tās mītnes dalībvalstī reģistrētus piesaistītos aģentus, kredītiestādes mītnes dalībvalsts uzraudzības institūcija viena mēneša laikā pēc informācijas saņemšanas paziņo Komisijai to piesaistīto aģentu identificējošus datus, kurus kredītiestāde plāno izmantot ieguldījumu pakalpojumu sniegšanai Latvijā. Komisija savā mājaslapā internetā publisko piesaistīto aģentu sarakstu.

(8) Ja kredītiestāde izmanto ārpus savas mītnes dalībvalsts reģistrētu piesaistīto aģentu, šādu piesaistīto aģentu pielīdzina filiālei un uz to attiecas normatīvo aktu prasības kredītiestādes filiālei.

**18.pants. Kārtība, kādā Latvijas Republikā reģistrēta ieguldījumu brokeru sabiedrība  uzsāk ieguldījumu pakalpojumu un ieguldījumu blakuspakalpojumu sniegšanu citā dalībvalstī**

(1) Latvijas Republikā reģistrēta ieguldījumu brokeru sabiedrība  ir tiesīga sniegt citā dalībvalstī tikai tos ieguldījumu pakalpojumus un ieguldījumu blakuspakalpojumus, kuru sniegšanai tā saņēmusi licenci Komisijā.

(2) Latvijas Republikā reģistrēta ieguldījumu brokeru sabiedrība  ir tiesīga uzsākt ieguldījumu pakalpojumu un ieguldījumu blakuspakalpojumu sniegšanu citā dalībvalstī, atverot filiāli vai bez filiāles atvēršanas.

(3) Latvijas Republikā reģistrēta ieguldījumu brokeru sabiedrība, kas vēlas uzsākt ieguldījumu pakalpojumu un ieguldījumu blakuspakalpojumu sniegšanu kādā no dalībvalstīm, iesniedz Komisijai iesniegumu. Iesniegumā tā norāda ieguldījumu pakalpojumus un ieguldījumu blakuspakalpojumus, kurus paredzēts sniegt, dalībvalsti, kurā paredzēts sniegt šos ieguldījumu pakalpojumus un ieguldījumu blakuspakalpojumus, kā arī veidu, kādā paredzēts tos sniegt (atverot filiāli vai bez filiāles atvēršanas vai izmantojot piesaistītos aģentus). Ja ieguldījumu brokeru sabiedrība plāno izmantot piesaistītos aģentus, tā iesniedz Komisijai šos aģentus identificējošus datus. Pēc uzņēmējas dalībvalsts uzraudzības iestādes lūguma Komisija tai sniedz tos piesaistītos aģentus identificējošus datus, kurus ieguldījumu brokeru sabiedrība plāno izmantot minētajā dalībvalstī.

(4) Ieguldījumu brokeru sabiedrība, kas vēlas uzsākt ieguldījumu pakalpojumu un ieguldījumu blakuspakalpojumu sniegšanu kādā no dalībvalstīm, atverot filiāli, iesniegumā norāda filiāles adresi un šā likuma [10.](https://likumi.lv/ta/id/81995#p107) panta otrās daļas 1. punktā minēto informāciju par filiāles vadītāju. Iesniegumam ieguldījumu brokeru sabiedrība pievieno dokumentus, kas sniedz patiesu un skaidru priekšstatu par plānoto filiāles darbību, sniedzamajiem ieguldījumu pakalpojumiem un ieguldījumu blakuspakalpojumiem, tiem atbilstošu filiāles struktūru un darba organizāciju, kā arī informāciju par to, vai attiecīgā filiāle plāno izmantot piesaistītos aģentus, un, ja plāno, — piesaistītos aģentus identificējošus datus.

(5) Ja ieguldījumu brokeru sabiedrība plāno izmantot citā dalībvalstī reģistrētus piesaistītos aģentus, iesniegumā norāda piesaistītos aģentus identificējošus datus, kā arī aprakstu par šo aģentu plānoto izmantošanu un organizatorisko struktūru, tostarp ziņošanas kanāliem, norādot, kāda ir šo aģentu iesaiste ieguldījumu brokeru sabiedrības korporatīvajā struktūrā.

(6) Ja ieguldījumu brokeru sabiedrība izmanto ārpus savas mītnes dalībvalsts reģistrētu piesaistīto aģentu, šādu piesaistīto aģentu pielīdzina filiālei, un uz to attiecas normatīvo aktu prasības ieguldījumu brokeru sabiedrības filiālei.

(7) Iesniegumu par ieguldījumu pakalpojumu un ieguldījumu blakuspakalpojumu sniegšanas uzsākšanu citā dalībvalstī Komisija izskata viena mēneša laikā pēc visu nepieciešamo atbilstoši šā likuma prasībām sagatavoto un noformēto dokumentu saņemšanas un par savu lēmumu rakstveidā informē attiecīgās dalībvalsts uzraudzības institūciju un attiecīgo ieguldījumu brokeru sabiedrību. Komisija pieņem lēmumu neatļaut ieguldījumu brokeru sabiedrībai uzsākt ieguldījumu pakalpojumu un ieguldījumu blakuspakalpojumu sniegšanu kādā no dalībvalstīm, atverot filiāli, ja ieguldījumu brokeru sabiedrības pārvaldes struktūra vai finansiālā situācija nav atbilstoša plānotajai darbībai.

(8) Komisija sešu mēnešu laikā pēc visu nepieciešamo atbilstoši šā likuma prasībām sagatavoto un noformēto dokumentu saņemšanas pieņem lēmumu neatļaut ieguldījumu brokeru sabiedrībai uzsākt ieguldījumu pakalpojumu un ieguldījumu blakuspakalpojumu sniegšanu kādā no dalībvalstīm, atverot filiāli vai izmantojot piesaistītos aģentus, ja ieguldījumu brokeru sabiedrības pārvaldes struktūra vai finansiālā situācija neatbilst plānotajai darbībai. Par savu lēmumu Komisija rakstveidā informē attiecīgās dalībvalsts uzraudzības institūciju un ieguldījumu brokeru sabiedrību.

(9) Vienlaikus ar šā panta piektajā daļā minēto lēmumu Komisija nosūta attiecīgās dalībvalsts uzraudzības institūcijai ieguldījumu brokeru sabiedrības iesniegto informāciju un informāciju par Latvijas Republikā spēkā esošo ieguldītāju aizsardzības sistēmu un maksimālajiem kompensācijas apmēriem.

(10) Ieguldījumu brokeru sabiedrība rakstveidā informē Komisiju un attiecīgās dalībvalsts uzraudzības institūciju par grozījumu izdarīšanu šā panta trešajā, ceturtajā un piektajā daļā minētajā informācijā, kā arī par nodomu pārtraukt filiāles darbību ne vēlāk kā vienu mēnesi pirms grozījumu izdarīšanas vai plānotās filiāles darbības pārtraukšanas.

(11) Komisija 30 dienu laikā no dokumentu saņemšanas dienas izskata šā panta septītajā daļā minētos dokumentus un par savu lēmumu rakstveidā informē attiecīgās dalībvalsts uzraudzības institūciju un ieguldījumu brokeru sabiedrību.

(12) Ieguldījumu brokeru sabiedrība drīkst uzsākt ieguldījumu pakalpojumu un ieguldījumu blakuspakalpojumu sniegšanu dalībvalstī, neatverot filiāli, pēc tam, kad Komisija šā panta piektās daļas kārtībā ir informējusi attiecīgās dalībvalsts uzraudzības institūciju.

(13) Ieguldījumu brokeru sabiedrība drīkst uzsākt filiāles darbību, ja Komisija ir saņēmusi attiecīgās dalībvalsts uzraudzības institūcijas paziņojumu, ka tā ir gatava uzsākt ieguldījumu brokeru sabiedrības filiāles uzraudzību, vai ir pagājuši divi mēneši kopš dienas, kad Komisija nosūtījusi attiecīgās dalībvalsts uzraudzības institūcijai šā panta piektajā daļā minēto paziņojumu.

**19. pants. Papildu prasības ieguldījumu pakalpojumu sniegšanai Eiropas Savienības iekšējā tirgū**

(1) Detalizētāku informāciju, kas paziņojama šā likuma 17. un 18.pantā minētajiem subjektiem, nosaka Komisijas 2016. gada 29. jūnija deleģētā regula (ES) [2017/1018](http://eur-lex.europa.eu/eli/reg_del/2017/1018/oj/?locale=LV), ar ko Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV) par finanšu instrumentu tirgiem papildina attiecībā uz regulatīvajiem tehniskajiem standartiem, ar kuriem precizē informāciju, kas ieguldījumu brokeru sabiedrībām, tirgus operatoriem un kredītiestādēm ir jāpaziņo.

(2) Šā likuma 17. un 18.pantā minētās informācijas apmaiņai nepieciešamās veidlapas, veidnes un procedūras nosaka Komisijas 2017. gada 14. decembra īstenošanas regula (ES) Nr. 2017/2382, ar ko nosaka īstenošanas tehniskos standartus attiecībā uz standarta veidlapām, veidnēm un procedūrām informācijas nodošanai saskaņā ar Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV).

**IV nodaļa**

**Ārvalsts ieguldījumu brokeru sabiedrības**

**20. pants. Ārvalsts ieguldījumu brokeru sabiedrības tiesības sniegt ieguldījumu pakalpojumus un ieguldījumu blakuspakalpojumus**

(1) Ārvalsts ieguldījumu brokeru sabiedrībai, kas Latvijas Republikā plāno sniegt ieguldījumu pakalpojumus vai ieguldījumu blakuspakalpojumus klientiem ar privāta klienta statusu vai klientiem, kam saskaņā ar Finanšu instrumentu tirgus likuma [124.1](https://likumi.lv/ta/id/81995#p124.1) panta piekto daļu piešķirts profesionāla klienta statuss, ir pienākums izveidot filiāli un saņemt Komisijas atļauju filiāles darbībai.

(2) Ārvalsts ieguldījumu brokeru sabiedrība ir tiesīga saņemt atļauju sniegt ieguldījumu pakalpojumus ar ieguldījumu blakuspakalpojumiem vai bez tiem tikai tad, ja:

1) tās ārvalsts uzraudzības institūcija iepriekš ir izsniegusi atļauju attiecīgos ieguldījumu pakalpojumus un ieguldījumu blakuspakalpojumus sniegt attiecīgajā ārvalstī, ja šādu pakalpojumu sniegšana tiek uzraudzīta, kā arī ārvalsts uzraudzības institūcijas uzraudzības ietvaros tiek nodrošināts, ka ārvalsts ieguldījumu brokeru sabiedrība pienācīgi ņem vērā Finanšu darījumu darba grupas (FATF) ieteikumus nelikumīgi iegūtu līdzekļu legalizēšanas un terorisma finansēšanas apkarošanas jomā;

2) starp Komisiju un ārvalsts ieguldījumu brokeru sabiedrības uzraudzības institūciju ir noslēgti sadarbības nolīgumi, kuri ietver noteikumus, kas regulē informācijas apmaiņu, lai saglabātu tirgus integritāti un aizsargātu ieguldītājus;

3) ārvalsts ieguldījumu brokeru sabiedrības filiāles sākotnējais kapitāls atbilst šā likuma 6. pantā noteiktajām prasībām;

4) par ārvalsts ieguldījumu brokeru sabiedrības filiāli atbildīgā persona vai personas atbilst šā likuma [8.](https://likumi.lv/ta/id/81995#p106)un 9. pantā un Komisijas normatīvajos noteikumos paredzētajām prasībām;

5) starp Latvijas Republiku un attiecīgo ārvalsti ir noslēgti nolīgumi, kas pilnībā atbilst Ekonomiskās sadarbības un attīstības organizācijas (OECD) Nodokļu paraugkonvencijas par ienākumiem un kapitālu 26. pantā noteiktajiem standartiem un nodrošina efektīvu informācijas apmaiņu par nodokļu jautājumiem, tostarp jebkādus daudzpusējus nolīgumus nodokļu jomā, ja tādi pastāv;

6) ārvalsts ieguldījumu brokeru sabiedrība ir dalībnieks ieguldītāju aizsardzības sistēmā, kas atzīta attiecīgajā ārvalstī un ir līdzvērtīga Latvijas Republikas ieguldītāju aizsardzības sistēmai.

(3) Ārvalsts ieguldījumu brokeru sabiedrība, kas plāno iegūt atļauju ar filiāles starpniecību sniegt ieguldījumu pakalpojumus un ieguldījumu blakuspakalpojumus Latvijas Republikas teritorijā, Komisijai iesniedz:

1) tās ārvalsts uzraudzības institūcijas nosaukumu, kas ir atbildīga par ārvalsts ieguldījumu brokeru sabiedrības uzraudzību attiecīgajā ārvalstī. Ja par uzraudzību ir atbildīga vairāk nekā viena ārvalsts uzraudzības institūcija, iesniedz informāciju par šo ārvalsts uzraudzības institūciju kompetences jomām;

2) visu atbilstošo informāciju par ārvalsts ieguldījumu brokeru sabiedrību (nosaukums, juridiskā forma, juridiskā adrese un faktiskā adrese, valdes un padomes(ja tāda ir izveidota) locekļi, akcionāri), tās darbības programmu, uzskaitot ieguldījumu pakalpojumus un ieguldījumu blakuspakalpojumus, ko tā gatavojas sniegt, tās filiāles organizatorisko struktūru, tostarp jebkādu būtisku darbības funkciju aprakstu, ja šādas darbības plānots uzticēt trešām personām;

3) informāciju par tām ārvalsts ieguldījumu brokeru sabiedrības personām, kas ir atbildīgas par filiāles vadīšanu, un dokumentus, kas pierāda šo personu atbilstību šā likuma 8. un 9. pantā un Komisijas normatīvajos noteikumos paredzētajām prasībām;

4) informāciju, kas apliecina, ka ārvalsts ieguldījumu brokeru sabiedrības sākotnējais kapitāls atbilst šā likuma 6. pantā noteiktajām prasībām.

(4) Komisija izskata ārvalsts ieguldījumu brokeru sabiedrības iesniegumu atļaujas saņemšanai un sešu mēnešu laikā pēc visu lēmuma pieņemšanai nepieciešamo šajā likumā noteikto un atbilstoši normatīvo aktu prasībām sagatavoto un noformēto dokumentu saņemšanas pieņem lēmumu.

(5) Šā panta pirmajā daļā minēto atļauju Komisija izsniedz tikai tādā gadījumā, ja:

1) ir izpildīti visi šā panta otrās un devītās daļas nosacījumi;

2) Komisija ir guvusi pārliecību par to, ka ārvalsts ieguldījumu brokeru sabiedrība atbilst šā likuma 31. panta pirmās daļas un 34. panta pirmās, otrās, trešās, ceturtās, piektās un sestās daļas, Finanšu instrumentu tirgus likuma 124.2, 125.1 panta sestās daļas, 126. panta pirmās daļas, 126.2, 127., 128. panta, 128.1 panta pirmās daļas, 128.2, 128.3, 129., 129.1, 132.1, 133.4, 133.5, 133.6, 133.7, 133.8 panta un Regulas Nr.  [600/2014](http://eur-lex.europa.eu/eli/reg/2014/600/oj/?locale=LV) 3., 4., 5., 6., 7., 8., 9., 10., 11., 12., 13., 14., 15., 16., 17., 18., 19., 20., 21., 22., 23., 24., 25. un 26. panta prasībām.

(6) Ārvalsts ieguldījumu brokeru sabiedrības filiāles darbības atbilstību šā likuma prasībām uzrauga Komisija.

(7) Papildu prasības ārvalsts ieguldījumu brokeru sabiedrības filiālei ieguldījumu pakalpojumu sniegšanai nosaka Komisijas 2016. gada 25. aprīļa deleģētā regula (ES) [2017/565](http://eur-lex.europa.eu/eli/reg_del/2017/565/oj/?locale=LV), ar ko papildina Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV) attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (turpmāk — Regula Nr.  [2017/565](http://eur-lex.europa.eu/eli/reg_del/2017/565/oj/?locale=LV)).

(8) Ārvalsts ieguldījumu brokeru sabiedrības filiāle, kura saņēmusi atļauju šā panta noteiktajā kārtībā, reizi gadā Komisijai iesniedz:

1) filiāles sniegto ieguldījumu pakalpojumu apmēru un risku pārvaldīšanas politiku un procedūru;

2) filiālei, kas sniedz Finanšu instrumentu tirgus likuma 3. panta ceturtās daļas 3. punktā noteikto ieguldījumu pakalpojumu – to ikmēneša minimālo, vidējo un maksimālo riska darījumu apmēru ar Eiropas Savienībā reģistrētiem darījumu partneriem, kā arī minēto ieguldījumu pakalpojumu apgrozījumu un aktīvu kopējo vērtību;

3) filiālei, kas sniedz Finanšu instrumentu tirgus likuma 3. panta ceturtās daļas 6. punktā noteikto ieguldījumu pakalpojumu – to finanšu instrumentu kopējo vērtību, kuru izcelsme ir Eiropas Savienībā reģistrētie darījumu partneri un kuri sākotnēji izvietoti vai izvietoti ar neizvietoto instrumentu izpirkšanas garantiju iepriekšējo 12 mēnešu laikā;

4) detalizētu informāciju par filiāles klientiem pieejamajiem ieguldītāju aizsardzības pasākumiem atbilstoši šā panta otrās daļas 6.punktā noteiktajam;

5) organizatorisko struktūru un informāciju atbilstoši šā panta trešās daļas 3.punktā noteiktajam;

6) citu informāciju, ko Komisija uzskata par nepieciešamu, lai varētu uzraudzīt filiāles darbību.

(9) Komisija reizi gadā vai pēc pieprasījuma iesniedz Eiropas Vērtspapīru un tirgu iestādei to ārvalstu ieguldījumu brokeru sabiedrību filiāļu sarakstu, kuras saņēmušas atļauju sniegt ieguldījumu pakalpojumus, kā arī informāciju:

1) filiāļu sniegto ieguldījumu pakalpojumu apmērs;

2) filiāļu sniegto ieguldījumu pakalpojumu apgrozījums un kopējā aktīvu vērtība;

3) ārvalsts grupas, kurā ietilpst attiecīgā ārvalsts ieguldījumu brokeru sabiedrības filiāle, nosaukumu.

 (10) Šā panta astotajā un devītajā daļā noteiktās informācijas formātu nosaka tieši piemērojamie Eiropas Savienības tiesību akti.

**21. pants. Ārvalsts grupas ieguldījumu brokeru sabiedrība**

(1) Ieguldījumu brokeru sabiedrība, kas ietilpst ārvalsts grupā, kuras aktīvu kopējā vērtība Eiropas Savienībā ir vismaz 40 miljardi euro, var saņemt licenci un darboties Latvijas Republikā tikai gadījumā, ja izpildās vismaz viens no šādiem nosacījumiem:

1) ieguldījumu brokeru sabiedrība ir vienīgā ārvalsts grupas kredītiestāde vai ieguldījumu brokeru sabiedrība Eiropas Savienībā;

2) ieguldījumu brokeru sabiedrībai ir reģistrēta mātes sabiedrība Eiropas Savienībā;

3) ieguldījumu brokeru sabiedrība ir mātes sabiedrība Eiropas Savienībā reģistrētai kredītiestādei vai ieguldījumu brokeru sabiedrībai.

(2) Ārvalsts grupas aktīvu kopējo vērtību Eiropas Savienībā veido šāda summa:

1) katras ārvalsts grupas kredītiestādes un ieguldījumu brokeru sabiedrības kopējā aktīvu vērtība Eiropas Savienībā, kura izriet no tās konsolidētās bilances vai kura izriet no to atsevišķajām bilancēm, ja tās bilance nav konsolidēta;

2) kopējā aktīvu vērtība katrai ārvalsts grupas filiālei, kura ir saņēmusi atļauju darboties Eiropas Savienībā kā kredītiestāde vai ieguldījumu brokeru sabiedrība.

(3) Ja ieguldījumu brokeru sabiedrība ietilpst ārvalsts grupā un šajā grupā ietilpst arī dalībvalsts kredītiestāde vai ieguldījumu brokeru sabiedrība, ārvalsts grupai ir pienākums veidot vienu mātes sabiedrību Eiropas Savienībā. Komisija var atļaut veidot otru mātes sabiedrību Eiropas Savienībā, ja tā veic ieguldījumu brokeru sabiedrības konsolidētu uzraudzību atbilstošo šā likuma X un XI nodaļai un izpildās viens no šādiem nosacījumiem:

1) vienas mātes sabiedrības izveide Eiropas Savienībā nav saderīga ar obligāto prasību nodalīt darbības, kā paredz tās ārvalsts noteikumi vai uzraudzības institūcija, kurā atrodas galvenā ārvalsts grupas mātesuzņēmuma centrālais birojs;

2) vienas mātes sabiedrības izveide Eiropas Savienībā mazinātu noregulējuma efektivitāti salīdzinājumā ar gadījumu, kad ir divas mātes sabiedrības Eiropas Savienībā.

(4) Šā panta trešās daļas gadījumā ieguldījumu brokeru sabiedrības mātes sabiedrība var būt dalībvalstī reģistrēta kredītiestāde vai pārvaldītājsabiedrība, kurai piešķirta atļauja atbilstoši šā likuma 65. panta trešās daļas prasībām. Mātes sabiedrība var būt ieguldījumu brokeru sabiedrība, ja ārvalsts grupā neietilpst neviena dalībvalsts kredītiestāde vai Komisija atļauj veidot otru mātes sabiedrību Eiropas Savienībā saistībā ar ieguldījumu pakalpojumu sniegšanu.

(5) Komisija sniedz Eiropas Banku iestādei šādu informāciju attiecībā uz ārvalsts grupu, kas darbojas Latvijas Republikas teritorijā:

1) nosaukums un kopējā aktīvu vērtība kredītiestādei un ieguldījumu brokeru sabiedrībai, kura pieder pie kādas ārvalsts grupas;

2) nosaukums, kopējā aktīvu vērtība un darbības veids filiālei, kura Latvijas Republikā darbojas kā kredītiestāde vai ieguldījumu brokeru sabiedrība;

3) kredītiestādes un ieguldījumu brokeru sabiedrības mātes sabiedrības, kura reģistrēta Latvijas Republikā, nosaukums, veids un ārvalsts grupas nosaukums, pie kuras tā pieder.

(6) Komisija sadarbojas ar ārvalsts grupas, kurā ietilpst attiecīgā ārvalsts ieguldījumu brokeru sabiedrības filiāle, ārvalsts uzraudzības institūciju, Eiropas Vērtspapīru un tirgu iestādi, Eiropas Centrālo banku Eiropas Banku iestādi, lai nodrošinātu, ka visām ārvalsts grupas darbībām Eiropas Savienībā tiek piemērota visaptveroša uzraudzība saskaņā ar šo likumu, Finanšu instrumentu tirgus likumu, Regulu Nr. 575/2013, Regulu Nr. 600/2014 un Regulu Nr. 2019/2033.

**22. pants. Ieguldījumu pakalpojumu sniegšana pēc klienta iniciatīvas**

(1) Ja privātais klients vai profesionālais klients, kas atrodas Latvijas Republikā, pēc paša iniciatīvas ierosina ārvalsts ieguldījumu brokeru sabiedrības ieguldījumu pakalpojuma sniegšanu, šā likuma 20. pantā paredzēto prasību iegūt atļauju nepiemēro tam pakalpojumam, kuru ārvalsts ieguldījumu brokeru sabiedrība sniedz minētajai personai.

(2) Šāda klienta iniciatīva nedod tiesības konkrētajai ārvalsts ieguldījumu brokeru sabiedrībai pārdot šim klientam jaunus ieguldījumu produktus vai sniegt jaunus ieguldījumu pakalpojumus citādi, kā vien izmantojot filiāli.

(3) Neskarot grupas iekšējās attiecības, ja ārvalsts ieguldījumu brokeru sabiedrība, tostarp ar tādas personas starpniecību, kura rīkojas tās vārdā vai kurai ir ciešas saiknes ar tādu ārvalsts ieguldījumu brokeru sabiedrību vai jebkuru citu personu, kas rīkojas tādas personas vārdā, piesaista klientus vai potenciālos klientus Latvijā, to neuzskata par pakalpojumu, kas sniegts pēc klienta iniciatīvas.

**23. pants. Atļaujas anulēšanas kārtība**

Komisija anulē šā likuma [20.](https://likumi.lv/ta/id/81995#p113.4) pantā minēto atļauju, ja ārvalsts ieguldījumu brokeru sabiedrība:

1) nav uzsākusi darbību 12 mēnešu laikā no atļaujas izsniegšanas dienas;

2) nepārprotami atsakās no atļaujas;

3) nav veikusi atļaujā norādīto darbību ilgāk par sešiem mēnešiem, ja vien Komisija nav izsniegusi atļauju, kurā paredzēti īpaši nosacījumi atļaujas izmantošanai;

4) ir sniegusi nepatiesas ziņas vai rīkojusies nelikumīgi, lai saņemtu atļauju;

5) vairs neatbilst šajā likumā noteiktajām prasībām atļaujas saņemšanai;

6) ir būtiski un sistemātiski pārkāpusi šā likuma un citu normatīvo aktu noteikumus.

**V nodaļa**

**Būtiska līdzdalība**

**24.pants. Tiesības iegūt būtisku līdzdalību**

(1) Tiešu vai netiešu būtisku līdzdalību ieguldījumu brokeru sabiedrībā ir tiesīga iegūt tikai persona vai vairākas uz vienošanās pamata saskaņoti darbojošās personas (turpmāk šajā sadaļā — persona), kas atbilst šajā likumā ieguldījumu brokeru sabiedrības akcionāriem vai dalībniekiem noteiktajām prasībām un nodrošina šā likuma 27. panta pirmajā daļā noteikto kritēriju izpildi, turklāt šai personai jābūt finansiāli stabilai.

(2) Komisijai ir tiesības pieprasīt informāciju par personām, kuras pretendē uz būtisku līdzdalību (būtisku līdzdalību faktiski ieguvušajām vai aizdomās par šādas līdzdalības iegūšanu turamajām personām), tostarp par juridisko (reģistrēto) personu īpašniekiem (patiesajiem labuma guvējiem) — fiziskajām personām —, lai izvērtētu šo personu atbilstību šā likuma 27. panta pirmajā daļā noteiktajiem kritērijiem.

(3) Komisijai ir tiesības identificēt uz būtisku līdzdalību pretendējošo (būtisku līdzdalību faktiski ieguvušo vai aizdomās par šādas līdzdalības iegūšanu turamo) juridisko (reģistrēto) personu dibinātājus (akcionārus vai dalībniekus) un īpašniekus (patiesos labuma guvējus), līdz ir iegūta informācija par īpašniekiem (patiesajiem labuma guvējiem) — fiziskajām personām. Šo personu identificēšanai minētajām juridiskajām personām ir pienākums sniegt Komisijai tās pieprasīto informāciju, ja šī informācija nav pieejama publiskajos reģistros, no kuriem Komisija ir tiesīga šādu informāciju saņemt.

(4) Ja personas, kuras tiek turētas aizdomās par būtiskas līdzdalības iegūšanu ieguldījumu brokeru sabiedrībā, nesniedz vai atsakās sniegt šā panta otrajā vai trešajā daļā minēto informāciju un kopā to līdzdalība aptver 10 un vairāk procentus no ieguldījumu brokeru sabiedrības pamatkapitāla vai balsstiesīgo akciju vai daļu skaita, šie akcionāri vai dalībnieki nevar izmantot visu tiem piederošo akciju balsstiesības. Komisija nekavējoties par šo faktu informē attiecīgos akcionārus vai dalībniekus un ieguldījumu brokeru sabiedrību.

(5) Būtisku līdzdalību ieguldījumu brokeru sabiedrībā nav tiesīgi iegūt ieguldījumu fondi un alternatīvo ieguldījumu fondi, un tiem pielīdzināmi nodibinājumi.

**25.pants. Netieši iegūta līdzdalība**

Nosakot personas netieši iegūtās līdzdalības apmēru, ņem vērā šādas personas (turpmāk — konkrētā persona) iegūtās balsstiesības:

1) balsstiesības, kuras ir tiesīga izmantot trešā persona, ar kuru konkrētā persona ir noslēgusi vienošanos, uzliekot par pienākumu saskaņot balsstiesību izmantošanas un rīcības politiku ilgtermiņā attiecībā uz konkrētā emitenta pārvaldi;

2) balsstiesības, kuras ir tiesīga izmantot trešā persona saskaņā ar vienošanos, kas noslēgta ar konkrēto personu un paredz attiecīgo balsstiesību pagaidu nodošanu;

3) balsstiesības, kas izriet no akcijām, kuras konkrētā persona ir saņēmusi kā nodrošinājumu, ja tā var izmantot balsstiesības un ir paudusi savu nodomu tās izmantot;

4) balsstiesības, kuras ir tiesīga izmantot konkrētā persona neierobežotā laikposmā;

5) balsstiesības, kuras ir tiesīga izmantot konkrētās personas kontrolētā komercsabiedrība vai kuras šāda komercsabiedrība var izmantot saskaņā ar šā panta 1., 2., 3. un 4.punkta noteikumiem;

6) balsstiesības, kuras izriet no akcijām, kas nodotas turējumā konkrētajai personai un ko tā var izmantot pēc saviem ieskatiem, ja nav saņemti īpaši norādījumi;

7) balsstiesības, kuras izriet no trešās personas vārdā un konkrētās personas labā turētām akcijām;

8) balsstiesības, kuras konkrētā persona var izmantot kā pilnvarnieks tad, kad tā ir tiesīga izmantot balsstiesības pēc saviem ieskatiem, ja nav saņemti īpaši norādījumi.

**26.pants. Paziņošanas pienākums būtiskas līdzdalības iegūšanas un palielināšanas gadījumā**

(1) Ikviena persona, ja tā vēlas iegūt būtisku līdzdalību ieguldījumu brokeru sabiedrībā, par to iepriekš rakstveidā paziņo Komisijai. Paziņojumā norāda iegūstamo līdzdalības apmēru procentos no attiecīgās kapitālsabiedrības pamatkapitāla vai balsstiesīgo akciju vai daļu skaita un tam pievieno Komisijas normatīvajos noteikumos paredzēto informāciju, kas nepieciešama, lai izvērtētu personas atbilstību šā likuma 27. panta pirmajā daļā noteiktajiem kritērijiem. Paziņojumam pievienojamās informācijas saraksts publicējams Komisijas mājaslapā internetā.

(2) Ja persona vēlas palielināt būtisku līdzdalību, sasniedzot vai pārsniedzot 20, 33 vai 50 procentus no ieguldījumu brokeru sabiedrības pamatkapitāla vai balsstiesīgo akciju (daļu) skaita, vai ja attiecīgā kapitālsabiedrība kļūst par šīs personas meitas sabiedrību, šī persona par to iepriekš rakstveidā paziņo Komisijai. Paziņojumā norāda iegūstamo līdzdalības apmēru procentos no attiecīgās kapitālsabiedrības pamatkapitāla vai balsstiesīgo akciju vai daļu skaita un tam pievieno Komisijas normatīvajos noteikumos paredzēto informāciju, kas nepieciešama, lai izvērtētu personas atbilstību šā likuma 27. panta pirmajā daļā noteiktajiem kritērijiem. Paziņojumam pievienojamās informācijas saraksts publicējams Komisijas mājaslapā internetā.

(3) Komisija divu darbdienu laikā no dienas, kad saņemts šā panta pirmajā vai otrajā daļā minētais paziņojums, vai divu darbdienu laikā pēc Komisijas pieprasītās papildu informācijas saņemšanas rakstveidā informē personu par paziņojuma vai papildu informācijas saņemšanu un par vērtēšanas perioda beigu datumu.

(4) Komisijai šā likuma 27. panta pirmajā daļā noteiktajā vērtēšanas periodā, bet ne vēlāk kā vērtēšanas perioda 50. darbdienā ir tiesības pieprasīt papildu informāciju par šajā pantā minētajām personām, lai izvērtētu šo personu atbilstību šā likuma 27. panta pirmajā daļā noteiktajiem kritērijiem.

**27.pants. Komisijas tiesības un pienākumi**

(1) Komisija ne vēlāk kā 60 darbdienu laikā no dienas, kad personai nosūtīta šā likuma [26.](https://likumi.lv/ta/id/81995#p9) panta trešajā daļā minētā informācija par paziņojuma saņemšanu, izvērtē personas brīvā kapitāla pietiekamību visu tās iegādājamo ieguldījumu brokeru sabiedrības akciju vai daļu apmērā, finansiālo stabilitāti un plānotās līdzdalības iegūšanas finansiālo pamatotību, lai nodrošinātu tās ieguldījumu brokeru sabiedrības noturīgu un rūpīgu pārvaldību, kurā plānots iegūt līdzdalību, kā arī personas iespējamo ietekmi uz ieguldījumu brokeru sabiedrības vadību un darbību. Izvērtēšanas procesā Komisija ņem vērā arī šādus kritērijus:

1) personas nevainojama reputācija un atbilstība regulētā tirgus organizētāja vai ieguldījumu brokeru sabiedrības akcionāriem vai dalībniekiem noteiktajām prasībām;

2) tās personas nevainojama reputācija un profesionālā pieredze, kura plānotās līdzdalības iegūšanas rezultātā vadīs ieguldījumu brokeru sabiedrības darbību;

3) valdes, padomes(ja tāda ir izveidota) un augstākās vadības, kura plānotās līdzdalības iegūšanas rezultātā vadīs ieguldījumu brokeru sabiedrības darbību, zināšanu un profesionālās pieredzes atbilstība šā likuma prasībām un nevainojama reputācija;

4) personas finanšu stabilitāte, it īpaši saistībā ar veiktās vai plānotās saimnieciskās darbības veidu ieguldījumu brokeru sabiedrībā, kurā plānots iegūt līdzdalību;

5) vai ieguldījumu brokeru sabiedrība spēs pildīt šajā likumā un citos normatīvajos aktos noteiktās regulējošās prasības un vai tās uzņēmumu grupas struktūra, kuras sastāvā ieguldījumu brokeru sabiedrība iekļausies, neierobežo Komisijas iespējas veikt tai likumā noteiktās uzraudzības funkcijas, nodrošināt efektīvu informācijas apmaiņu starp uzraudzības institūcijām un noteikt uzraudzības institūciju uzraudzības pilnvaru sadalījumu;

6) vai nepastāv pamatotas šaubas, ka saistībā ar plānoto līdzdalības iegūšanu ir veikta nelikumīgi iegūtu līdzekļu legalizēšana un terorisma finansēšana vai mēģināts veikt šādas darbības vai ka plānotā līdzdalības iegūšana varētu palielināt šādu risku.

(2) Nosakot, vai ir izpildīti šā panta pirmajā daļā minētie kritēriji, Komisija neņem vērā tādas balsstiesīgās akcijas vai kapitāla daļas, kuras ieguldījumu brokeru sabiedrības vai kredītiestādes drīkst turēt, jo ir parakstījušās uz emitētajiem finanšu instrumentiem vai to piedāvājumu, sniedzot Finanšu instrumentu tirgus likuma [3.](https://likumi.lv/ta/id/81995#p3) panta ceturtās daļas 6. punktā minēto pakalpojumu, ar noteikumu, ka balsstiesības netiek īstenotas vai citādi izmantotas, lai iesaistītos emitenta pārvaldībā, un ka viena gada laikā pēc līdzdalības iegūšanas ieguldījumu brokeru sabiedrība vai kredītiestāde šīs balsstiesīgās akcijas vai kapitāla daļas atsavina.

(3) Ja Komisija saskaņā ar šā panta ceturto un piekto daļu ir pārtraukusi vērtēšanas periodu, šo pārtraukuma laiku vērtēšanas periodā neieskaita.

(4) Pieprasot šā likuma  26. panta ceturtajā daļā minēto papildu informāciju, Komisijai ir tiesības vienu reizi pārtraukt vērtēšanas periodu līdz dienai, kad šī informācija tiek saņemta, bet ne ilgāk kā uz 20 darbdienām. Komisijai ir tiesības pagarināt minēto vērtēšanas perioda pārtraukumu līdz 30 darbdienām, ja persona, kura vēlas iegūt, ir ieguvusi, vēlas palielināt vai ir palielinājusi savu būtisko līdzdalību ieguldījumu brokeru sabiedrībā, nav pakļauta ieguldījumu brokeru sabiedrību, kredītiestāžu, apdrošināšanas sabiedrību, pārapdrošināšanas sabiedrību, alternatīvo ieguldījumu fondu pārvaldnieku vai ieguldījumu pārvaldes sabiedrību darbības uzraudzībai vai šīs personas mītnes (reģistrācijas) vieta ir ārvalstī.

(5) Ja personu, kura vēlas iegūt būtisku līdzdalību, vienlaikus izvērtē atbilstoši šā likuma 31.pantam attiecībā uz atļaujas piešķiršanu, Komisijai ir tiesības pārtraukt vērtēšanas periodu līdz dienai, kad konsolidētās uzraudzības institūcija pabeidz izvērtēšanu.

(6) Komisija šā panta pirmajā daļā minētajā termiņā pieņem lēmumu, ar kuru aizliedz personai iegūt vai palielināt būtisku līdzdalību ieguldījumu brokeru sabiedrībā, ja:

1) persona neatbilst šā panta pirmajā daļā noteiktajiem kritērijiem;

2) persona nesniedz vai atsakās sniegt Komisijai šajā likumā noteikto informāciju vai Komisijas pieprasīto papildu informāciju;

3) no personas neatkarīgu apstākļu dēļ tai nav iespējams sniegt šajā likumā noteikto informāciju vai Komisijas pieprasīto papildu informāciju.

(7) Komisija divu darbdienu laikā, nepārsniedzot šā panta pirmajā daļā noteikto vērtēšanas periodu, pēc šā panta piektajā daļā minētā lēmuma pieņemšanas nosūta to personai, kurai aizliedz iegūt vai palielināt būtisku līdzdalību ieguldījumu brokeru sabiedrībā.

(8) Ja Komisija šā panta pirmajā daļā minētajā termiņā nenosūta personai lēmumu, ar kuru aizliedz šai personai iegūt vai palielināt būtisku līdzdalību ieguldījumu brokeru sabiedrībā, uzskatāms, ka tā piekrīt personas būtiskas līdzdalības iegūšanai vai palielināšanai ieguldījumu brokeru sabiedrībā.

(9) Šā panta sestās daļas 3.punkta noteikumi nav attiecināmi uz juridisko (reģistrēto) personu, ja tās akcijas tiek kotētas kādā dalībvalsts regulētajā tirgū vai Ekonomiskās sadarbības un attīstības organizācijas dalībvalstī reģistrētajā regulētajā tirgū un šī juridiskā (reģistrētā) persona Komisijai sniedz ziņas par saviem akcionāriem, kuriem tajā ir būtiska līdzdalība.

(10) Ja Komisija ir piekritusi, ka persona iegūst vai palielina būtisku līdzdalību ieguldījumu brokeru sabiedrībā, šī persona savu būtisko līdzdalību ieguldījumu brokeru sabiedrībā iegūst vai palielina sešu mēnešu laikā no dienas, kad nosūtīta šā likuma 26. panta trešajā daļā minētā informācija par paziņojuma vai papildu informācijas saņemšanu. Ja līdz minētā termiņa beigām persona nav ieguvusi vai palielinājusi būtisku līdzdalību ieguldījumu brokeru sabiedrībā, Komisijas piekrišana tās būtiskas līdzdalības iegūšanai vai palielināšanai ieguldījumu brokeru sabiedrībā zaudē spēku. Pēc personas motivēta rakstveida lūguma Komisija var lemt par minētā termiņa pagarināšanu.

(11) Izvērtējot šā likuma  26. panta pirmajā un otrajā daļā minētos paziņojumus, Komisija konsultējas ar attiecīgās dalībvalsts uzraudzības institūcijām, ja būtiskas līdzdalības ieguvējs ieguldījumu brokeru sabiedrībā ir citā dalībvalstī reģistrēta ieguldījumu brokeru sabiedrība, kredītiestāde, alternatīvo ieguldījumu fondu pārvaldnieks, ieguldījumu pārvaldes sabiedrība, apdrošināšanas sabiedrība vai pārapdrošināšanas sabiedrība, citā dalībvalstī reģistrētas ieguldījumu brokeru sabiedrības, kredītiestādes, alternatīvo ieguldījumu fonda pārvaldnieka, ieguldījumu pārvaldes sabiedrības, apdrošināšanas sabiedrības vai pārapdrošināšanas sabiedrības mātes sabiedrība vai persona, kas kontrolē citā dalībvalstī reģistrētu ieguldījumu brokeru sabiedrību, kredītiestādi, alternatīvo ieguldījumu fondu pārvaldnieku, ieguldījumu pārvaldes sabiedrību, apdrošināšanas sabiedrību vai pārapdrošināšanas sabiedrību, un ja, attiecīgajai personai iegūstot vai palielinot būtisku līdzdalību, ieguldījumu brokeru sabiedrība kļūst par šīs personas meitas sabiedrību vai nonāk tās kontrolē.

(12) Komisija savā izvērtējumā norāda ikvienu atbildīgās dalībvalsts uzraudzības institūcijas pausto viedokli par potenciālo šā panta astotajā daļā minēto līdzdalības ieguvēju vai iebildumu pret to.

(13) Ja būtisku līdzdalību ieguvušo personu ietekme uz ieguldījumu brokeru sabiedrību apdraud vai var apdraudēt to finansiāli stabilu, piesardzīgu un normatīvajiem aktiem atbilstošu vadību un darbību, Komisija pieprasa nekavējoties pārtraukt šādu ietekmi, kā arī, ja tas nepieciešams, atsaukt attiecīgās kapitālsabiedrības valdi vai padomi, vai kādu valdes vai padomes(ja tāda ir izveidota) locekli vai aizliedz izmantot attiecīgajām būtisku līdzdalību ieguvušajām personām visu tām piederošo akciju vai daļu balsstiesības.

(14) Šā panta trešajā un devītajā daļā minētā Komisijas izdotā administratīvā akta pārsūdzēšana neaptur tā izpildi.

(15) Veidlapas un veidnes šā likuma [26.](https://likumi.lv/ta/id/81995#p9) pantā noteiktās informācijas iesniegšanai, kā arī šā panta devītajā daļā minēto dalībvalstu uzraudzības institūciju konsultāciju procedūras reglamentē Komisijas 2017. gada 13. jūnija īstenošanas regula (ES) [2017/1944](http://eur-lex.europa.eu/eli/reg_impl/2017/1944/oj/?locale=LV), ar ko nosaka īstenošanas tehniskos standartus attiecībā uz standarta veidlapām, veidnēm un procedūrām apspriešanas procesam attiecīgo kompetento iestāžu starpā saistībā ar paziņojumu par plānotu būtiskas līdzdalības iegādi ieguldījumu sabiedrībā atbilstīgi Eiropas Parlamenta un Padomes direktīvām [2004/39/EK](http://eur-lex.europa.eu/eli/dir/2004/39/oj/?locale=LV) un [2014/65/ES](http://eur-lex.europa.eu/eli/dir/2014/65/oj/?locale=LV).

(15) Ja Komisija ir saņēmusi paziņojumus par būtiskas līdzdalības iegūšanu vai palielināšanu ieguldījumu brokeru sabiedrībā no diviem vai vairākiem potenciālajiem līdzdalības ieguvējiem, šos paziņojumus izskata nediskriminējošā veidā.

**28.pants. Paziņošanas pienākums būtiskas līdzdalības samazināšanas un izbeigšanas gadījumā**

(1) Ja persona vēlas izbeigt būtisku līdzdalību ieguldījumu brokeru sabiedrībā, tā par šādu lēmumu iepriekš rakstveidā paziņo Komisijai. Paziņojumā persona norāda tai paliekošo attiecīgās kapitālsabiedrības pamatkapitāla daļu vai balsstiesīgo akciju (daļu) apmēru procentos.

(2) Ja persona vēlas samazināt būtisku līdzdalību zem 20, 33 vai 50 procentiem no ieguldījumu brokeru sabiedrības pamatkapitāla vai balsstiesīgo akciju (daļu) skaita vai ja attiecīgā kapitālsabiedrība pārstāj būt šīs personas meitas sabiedrība, persona par šādu lēmumu iepriekš rakstveidā paziņo Komisijai.

**29.pants. Kapitālsabiedrības pienākumi**

(1) Ieguldījumu brokeru sabiedrība nekavējoties, tiklīdz tas kļuvis zināms, rakstveidā paziņo Komisijai par ikvienas personas būtiskas līdzdalības iegūšanu, palielināšanu vai samazināšanu. Paziņojumā norāda attiecīgās personas līdzdalības apmēru procentos no pamatkapitāla vai balsstiesīgo akciju (daļu) skaita vai informāciju par būtiskas līdzdalības izbeigšanu.

(2) Ieguldījumu brokeru sabiedrība līdz katra gada 31.janvārim iesniedz Komisijai to akcionāru (dalībnieku) sarakstu, kuriem iepriekšējā gada 31.decembrī ir bijusi būtiska līdzdalība attiecīgajā kapitālsabiedrībā, norādot informāciju par akcionāriem (dalībniekiem) un savstarpēji saistītām akcionāru (dalībnieku) grupām un līdzdalības apmēru procentos no attiecīgās kapitālsabiedrības pamatkapitāla vai balsstiesīgo akciju (daļu) skaita.

**30.pants. Neziņošanas sekas**

(1) Ja persona nav izpildījusi šā likuma [26.](https://likumi.lv/ta/id/81995#p9) pantā noteiktās prasības, Komisija piemēro šā likuma [24.](https://likumi.lv/ta/id/81995#p7) panta ceturtajā daļā minētos tiesību ierobežojumus.

(2) Ja persona, neievērojot Komisijas aizliegumu, iegūst vai palielina būtisku līdzdalību, tai nav tiesību izmantot visu tai piederošo akciju (daļu) balsstiesības, bet akcionāru (dalībnieku) sapulces lēmumi, kas pieņemti, izmantojot šo akciju (daļu) balsstiesības, nav spēkā no to pieņemšanas brīža un uz šo lēmumu pamata nedrīkst lūgt izdarīt ierakstus komercreģistrā un citos publiskos reģistros.

**VI nodaļa
Ieguldījumu pakalpojumu sniegšana**

**31.pants. Vispārīgās prasības**

(1) Ieguldījumu brokeru sabiedrība saskaņā ar tai izsniegto licenci ieguldījumu pakalpojumu sniegšanai šīs licences darbības laikā izpilda un ievēro šādas prasības:

1) nodrošina kapitāla pietiekamības atbilstību Regulas Nr. [575/2013](http://eur-lex.europa.eu/eli/reg/2013/575/oj/?locale=LV) vai Regulas Nr. 2019/2033 un šā likuma prasībām, kā arī to, lai tiktu ievērotas citas ieguldījumu brokeru sabiedrības darbību regulējošās prasības;

2) nodrošina tādas iekšējās kontroles sistēmas, administratīvo un grāmatvedības procedūru izveidi, kā arī visus savus darījumus reģistrē un sistēmas un procesus dokumentē tādā veidā, lai Komisija jebkurā laikā varētu izvērtēt tās darbības atbilstību šā likuma un Regulas Nr. 2019/2033 prasībām.

3) izstrādā savas darbības raksturam, apjomam un sarežģītībai piemērotu visaptverošu, pamatotu un efektīvu stratēģiju un procedūras, lai pastāvīgi novērtētu un nodrošinātu kapitāla un likvīdo aktīvu apmēru, elementus un struktūru, ko tā uzskata par pietiekamu to risku būtībai un līmenim, kurus tā var radīt citiem un kuriem tā pati ir vai var tikt pakļauta. Ieguldījumu brokeru sabiedrība regulāri pārskata minēto stratēģiju un procedūras, lai nodrošinātu, ka tās aizvien ir visaptverošas un samērīgas ar ieguldījumu brokeru sabiedrības darbības raksturu, apjomu un sarežģītību;

4) nodrošina, lai tās valdes un padomes (ja tāda ir izveidota) locekļi ir personas, kurām ir nevainojama reputācija;

5) nodrošina, lai tās valdes priekšsēdētājs un vismaz vēl viens valdes loceklis ir personas, kuras ir kompetentas ieguldījumu jautājumos;

6) nodrošina darbības iekšējo uzraudzību un auditu, tai skaitā nosaka kārtību, kādā ieguldījumu brokeru sabiedrības darbinieki var saņemt ieguldījumu pakalpojumus šajā ieguldījumu brokeru sabiedrībā, kā arī citās ieguldījumu brokeru sabiedrībās vai kredītiestādēs;

7) nodrošina ar finanšu instrumentiem veicamo darījumu izpildi, klientu finanšu instrumentu kontu un attiecīgo darījumu noslēpumu atbilstoši likuma prasībām;

8) saskaņā ar šā likuma prasībām, Komisijas normatīvajiem noteikumiem un iekšējās kārtības noteikumiem veic datu apstrādes, glabāšanas un pārraides drošības pasākumus;

9) izveido saprātīgus drošības mehānismus, lai garantētu informācijas pārsūtīšanas līdzekļu drošību un autentifikāciju, līdz minimumam samazinātu datu sagrozīšanu un neatļautas piekļuves risku un nepieļautu informācijas noplūdi, vienmēr saglabājot datu konfidencialitāti;

10) nodrošina klienta un pašas ieguldījumu brokeru sabiedrības finanšu instrumentu pastāvīgu šķirtu turēšanu;

11) nodrošina klienta un pašas ieguldījumu brokeru sabiedrības naudas līdzekļu pastāvīgu šķirtu turēšanu;

12) nodrošina ar finanšu instrumentiem veikto darījumu un citu sniegto pakalpojumu un veikto darījumu attaisnojuma dokumentu uzglabāšanu piecus gadus, kā arī citu Komisijas normatīvajos noteikumos un Regulā Nr. [2017/565](http://eur-lex.europa.eu/eli/reg_del/2017/565/oj/?locale=LV) izvirzīto prasību izpildi attiecībā uz attaisnojuma dokumentu aizpildīšanu un glabāšanu.Komisija ir tiesīga pagarināt šajā punktā noteikto termiņu līdz septiņiem gadiem;

13) nodrošina attaisnojuma dokumentu uzglabāšanas prasību ievērošanu arī attiecībā uz telefonsarunu vai elektroniskās saziņas ierakstiem, kas saistīti ar darījumiem, kuri veikti savā vārdā, un pakalpojumu sniegšanu, kas saistīta ar klientu rīkojumu saņemšanu, nosūtīšanu un izpildi. Šādas telefonsarunas un elektroniskā saziņa ietver arī tādas, kuru mērķis ir vienoties par darījumiem, kas tiktu noslēgti savā vārdā vai sniedzot tādus pakalpojumus, kuri ietver klientu rīkojumu saņemšanu, nodošanu tālāk un izpildi, pat ja šo sarunu un saziņas rezultātā minētie darījumi netiek noslēgti. Lai nodrošinātu attaisnojuma dokumentu uzglabāšanas prasības izpildi attiecībā uz telefonsarunu vai elektroniskās saziņas ierakstiem, ieguldījumu brokeru sabiedrība:

a) veic visas saprātīgās darbības, lai reģistrētu attiecīgās telefonsarunas un elektronisko saziņu, kas veikta, nosūtīta vai saņemta, izmantojot ierīces, kuras ieguldījumu brokeru sabiedrība nodrošinājusi darbiniekam vai līgumslēdzējam vai kuru lietošanu darbiniekam vai līgumslēdzējam akceptējusi vai atļāvusi ieguldījumu brokeru sabiedrība,

b) klientiem dara zināmu, ka telefonsarunas vai saziņa starp ieguldījumu brokeru sabiedrību un klientiem, kā rezultātā tiek noslēgti darījumi vai var tikt noslēgti darījumi, tiks ierakstīta. Šādu paziņojumu var izdarīt vienreiz — pirms ieguldījumu pakalpojuma sniegšanas klientiem,

c) neveic ieguldījumu pakalpojumus un darbības telefoniski attiecībā uz klientiem, kuriem iepriekš nav paziņots par telefonsarunu vai saziņas ierakstīšanu, ja šādi ieguldījumu pakalpojumi un darbības attiecas uz klientu rīkojumu saņemšanu, nosūtīšanu un izpildi,

d) var izvietot klientu rīkojumus, izmantojot citus saziņas kanālus un vienlaikus nodrošinot, ka šāda saziņa notiek saglabājamā formā. Ar klientu klātienē notikušo attiecīgo sarunu var fiksēt, izmantojot rakstveida protokolu vai piezīmes. Šādus rīkojumus uzskata par līdzvērtīgiem rīkojumiem, kas saņemti pa tālruni,

e) veic visus saprātīgos pasākumus, lai nepieļautu, ka darbinieks vai līgumslēdzējs veic, nosūta vai saņem attiecīgo telefonsarunu zvanus un elektroniskos vēstījumus privātajās ierīcēs, tādējādi ieguldījumu brokeru sabiedrībai liedzot iespēju tos ierakstīt vai kopēt;

14) nodrošina tās darbības raksturam, apjomam un sarežģītībai piemērotas visaptverošas un efektīvas iekšējās kontroles sistēmas izveidi un darbību, kas aptver šādus pamatelementus:

a) ieguldījumu brokeru sabiedrības lielumam un darbības riskiem atbilstošu organizatorisko struktūru ar skaidri noteiktu, nepārprotamu un sistemātisku pienākumu, pilnvaru un atbildības sadalījumu darījumu veikšanā un kontrolē starp ieguldījumu brokeru sabiedrības struktūrvienībām un atbildīgajiem darbiniekiem,

b) ieguldījumu brokeru sabiedrības darbībai piemītošo un varbūtējo risku identificēšanas, pārvaldīšanas, uzraudzības un ziņošanas sistēmu,

c**)** iekšējās kontroles procedūras;

d) atalgojuma politiku un praksi, kas nodrošina piesardzīgu un efektīvu risku pārvaldīšanu un veicina to, bet neveicina risku uzņemšanos virs ieguldījumu brokeru sabiedrības noteiktā pieļaujamā risku uzņemšanās līmeņa, kā arī nodrošina vienlīdzīgu darba samaksu vīriešiem un sievietēm par tādu pašu darbu vai vienādas vērtības darbu;

15) nodrošina ieguldījumu pakalpojumu un ieguldījumu blakuspakalpojumu nepārtrauktu un sistemātisku sniegšanu, izmantojot atbilstošas sistēmas, līdzekļus un procedūras;

16) nodrošina visus nepieciešamos un samērīgos administratīvos un organizatoriskos pasākumus, lai novērstu Finanšu instrumentu tirgus likuma [127.pantā](https://likumi.lv/ta/id/81995#p127) minēto interešu konfliktu negatīvo ietekmi uz klientu interesēm;

17) nodrošina atbilstošas organizatoriskās struktūras izveidi ieguldījumu pakalpojumu un ieguldījumu blakuspakalpojumu sniegšanai un šo pakalpojumu sniegšanā iesaistīto darbinieku prasmju, zināšanu un kompetences kritēriju ievērošanu;

18) nodrošina politikas izveidi attiecībā uz piedāvātajiem vai sniegtajiem pakalpojumiem, produktiem un operācijām (darījumiem), ņemot vērā ieguldījumu brokeru sabiedrības riska profilu un klientus, kuriem minētie pakalpojumi, produkti un operācijas (darījumi) tiek piedāvāti vai sniegti, tostarp paredzot atbilstošu stresa testu veikšanu;

19) nodrošina atbildīgo amatpersonu un darbinieku, kuri tiešā veidā piedalās ieguldījumu pakalpojumu vai ieguldījumu blakuspakalpojumu sniegšanā klientiem, atalgojuma politiku nolūkā veicināt piesardzīgu un atbildīgu iestādes darbību, godīgu attieksmi pret klientu un novērst interešu konflikta situācijas attiecībās ar klientu, ņemot vērā Regulā Nr. 2017/565 noteiktās prasības;

20) regulāri izvērtē ieguldījumu brokeru sabiedrības stratēģisko mērķu piemērotību un īstenošanu, sniedzot ieguldījumu pakalpojumus un ieguldījumu blakuspakalpojumus, iekšējās kontroles sistēmas pasākumu efektivitāti, kā arī politiku attiecībā uz ieguldījumu pakalpojumu vai ieguldījumu blakuspakalpojumu sniegšanas atbilstību un, ja nepieciešams, veic attiecīgus pasākumus, lai novērstu nepilnības.

(2) Šā panta pirmās daļas 6., 12., 16., 17., 18., 19. un 20. punktu piemēro arī ieguldījumu brokeru sabiedrībām, kuras pārdod strukturētos noguldījumus vai konsultē klientus par tiem.

(3) Ieguldījumu brokeru sabiedrībai ir tiesības ieguldījumu pakalpojumus sniegšanā izmantot piesaistīto aģentu starpniecību, ievērojot Finanšu instrumentu tirgus likumā noteiktās prasības.

(4) Komisija nosaka prasības ieguldījumu brokeru sabiedrības iekšējās kontroles sistēmas izveidei, kā arī atalgojuma politikai un praksei.

 (5) Komisija nosaka prasības attiecībā uz ieguldījumu brokeru sabiedrības risku pārvaldīšanu un rīcības plāniem ārkārtas situācijām, likviditātes atjaunošanai un darbības nepārtrauktības nodrošināšanai.

(6) Komisija, ievērojot Regulu Nr. 2019/2033, var noteikt tajā paredzētajās jomās stingrākas regulējošās prasības nekā šajā regulā noteiktās.

(7) Papildu prasības ieguldījumu pakalpojumu sniegšanai nosaka Regula Nr. 2017/565.

**32.pants. Neliela un savstarpēji nesaistīta ieguldījumu brokeru sabiedrība**

 (1) Ieguldījumu brokeru sabiedrība, kas ir uzskatāma par nelielu un savstarpēji nesaistītu ieguldījumu brokeru sabiedrību atbilstoši Regulas Nr. 2019/2033 12. pantam (turpmāk – neliela ieguldījumu brokeru sabiedrība), nodrošina, atkāpjoties no šā likuma 31. panta pirmās daļas 9., 14., 15.punkta un ceturtās daļas prasībām, tās darbības raksturam, apjomam un sarežģītībai piemērotas visaptverošas un efektīvas procedūras, un nodrošina atbilstošus likvīdos aktīvus. Regulāri pārskata minētās procedūras attiecībā pret veikto operāciju (darījumu) apjomu un sarežģītību.

(2) Neliela ieguldījumu brokeru sabiedrība uzrauga Regulas Nr. 2019/2033 15. pantā noteikto ar klientiem saistītā riska, ar tirgu saistītā riska, ar ieguldījumu brokeru sabiedrības saistītā riska, kā arī likviditātes riska ietekmi uz pašu kapitālu. Likviditātes risku uzrauga gan vienas dienas ietvaros, gan vairāku atbilstošu periodu ietvaros, nodrošinot pietiekamus likvīdos aktīvus.

(3) Neliela ieguldījumu brokeru sabiedrība ievēro šā panta pirmās un otrās daļas prasības individuālā līmenī arī tad, ja piemērojami Regulas Nr. 2019/2033 8. panta nosacījumi. Minētās prasības ievēro individuāli un konsolidācijas grupas līmenī arī tad, ja piemērojami Regulas Nr. 2019/2033 7. panta nosacījumi.

(4) Ieguldījumu brokeru sabiedrība, konstatējot atbilstību nelielas ieguldījumu brokeru sabiedrības kritērijiem, informē Komisiju ne vēlāk kā piecu darba dienu laikā pēc atbilstības konstatēšanas dienas un nodrošina šā panta pirmās un otrās daļas prasības ne ātrāk kā pēc sešiem mēnešiem, ja ieguldījumu brokeru sabiedrība turpina atbilst nelielas ieguldījumu brokeru sabiedrības kritērijiem visā sešu mēnešu periodā.

(5) Ieguldījumu brokeru sabiedrība, konstatējot neatbilstību nelielas ieguldījumu brokeru sabiedrības kritērijiem, informē Komisiju ne vēlāk kā piecu darba dienu laikā pēc neatbilstības konstatēšanas dienas un nodrošina šā likuma 31.panta pirmās daļas 9., 14., 15.punkta un ceturtās daļas prasības ne vēlāk kā divpadsmit mēnešu laikā no neatbilstības konstatēšanas dienas. Komisijas noteiktās prasības atalgojuma politikai saistībā ar atalgojuma mainīgās daļas piešķiršanu un izmaksu par sniegtajiem pakalpojumiem vai darbības rezultātiem ieguldījumu brokeru sabiedrība piemēro, sākot ar pārskata gadu, kurš seko neatbilstības konstatēšanas dienai.

(6) Atkāpē no šā likuma 31. panta pirmās daļas 9., 14., 15.punkta un ceturtās daļas prasību ievērošanas attiecas arī uz tādām konsolidētā finanšu stāvoklī iekļautām meitas sabiedrībām, kas veic savu pamatdarbību ārvalstīs, ja dalībvalsts mātes sabiedrība var pamatot Komisijai, ka saskaņā ar attiecīgās ārvalsts normatīvajiem aktiem, kurā attiecīgā meitas sabiedrība veic tās pamatdarbību, minēto prasību piemērošana nav atbilstoša normatīvajiem aktiem.

(7) Komisija var pieprasīt nelielai ieguldījumu brokeru sabiedrībai piemērot šā likuma 31. panta pirmās daļas 3. punktā noteiktās prasības, ciktāl tā to uzskata par nepieciešamu.

**33.pants. Ieguldījumu brokeru sabiedrības riska darījumu ierobežojumi**

(1) Riska darījumi ar ieguldījumu brokeru sabiedrības akcionāriem vai dalībniekiem, kuriem ieguldījumu brokeru sabiedrībā ir būtiska līdzdalība, un šo akcionāru vai dalībnieku — fizisko personu — laulātajiem, vecākiem un bērniem, ieguldījumu brokeru sabiedrības valdes un padomes(ja tāda ir izveidota) locekļiem, iekšējā audita dienesta vadītāju, risku direktoru, par darbības atbilstības kontroli atbildīgo personu un sabiedrības kontrolieri, šo personu laulātajiem, vecākiem un bērniem, kā arī ar komercsabiedrībām, kurās minētajām personām ir būtiska līdzdalība, nedrīkst kopsummā pārsniegt 15 procentus no ieguldījumu brokeru sabiedrības pašu kapitāla, kas aprēķināts saskaņā ar Regulā Nr. 2019/2033 paredzētajām prasībām pašu kapitālam .

(2) Šā panta pirmās daļas prasības attiecināmas ieguldījumu brokeru sabiedrībai, kura nodrošina tās sākotnējo kapitālu saskaņā ar šā likuma 6. panta pirmās daļas 1. un 2. punkta prasībām.

(3) Kārtību, kādā nosakāms apmērs riska darījumiem ar šā panta pirmajā daļā minētajām personām, nosaka Komisija.

**34. pants. Ārpakalpojumi**

(1) Ieguldījumu brokeru sabiedrībai, nodrošinot pienācīgu prasmi un rūpību un ievērojot Finanšu instrumentu tirgus likuma F1 sadaļā noteikto kārtību, ir tiesības deleģēt ārpakalpojumu sniedzējam šādu ārpakalpojumu veikšanu:

1) grāmatvedības kārtošanu;

2) informācijas tehnoloģiju vai sistēmu pārvaldību vai attīstību;

3) iekšējās kontroles organizēšanu;

4) ieguldījumu pakalpojuma un ieguldījumu blakuspakalpojuma vai kāda būtiska tā elementa sniegšanu.

(2) Ieguldījumu brokeru sabiedrība iekšējā audita dienesta pienākumus kā ārpakalpojumu var deleģēt vienīgi zvērinātam revidentam, zvērinātu revidentu komercsabiedrībai vai ieguldījumu brokeru sabiedrības mātes sabiedrībai — dalībvalstī reģistrētai kredītiestādei, apdrošināšanas sabiedrībai vai ieguldījumu brokeru sabiedrībai.

(3) Ja ieguldījumu brokeru sabiedrība portfeļa pārvaldības pakalpojumu, ko tā sniedz privātam klientam, deleģē ārvalstī reģistrētam ārpakalpojumu sniedzējam, tad papildus Finanšu instrumentu tirgus likuma F1 sadaļā noteiktajam tā nodrošina šādu prasību izpildi:

1) ārpakalpojuma sniedzējs savā mītnes valstī ir saņēmis licenci šāda pakalpojuma sniegšanai vai ir reģistrēts kā tā sniedzējs un ir pakļauts finanšu stāvokļa uzraudzībai;

2) starp Komisiju un pakalpojuma sniedzēja uzraudzības iestādi ir noslēgts atbilstošs informācijas apmaiņas līgums saskaņā ar Finanšu instrumentu tirgus likuma  [145.pantu](https://likumi.lv/ta/id/81995#p145).

(4) Komisija ir tiesīga atļaut ieguldījumu brokeru sabiedrībai portfeļa pārvaldības pakalpojumu, ko tā sniedz privātam klientam, deleģēt ārvalstī reģistrētam ārpakalpojumu sniedzējam, nepiemērojot šā panta otrajā daļā minētos nosacījumus, ja ir ievērotas šā panta piektajā daļā minētās politikas nostādnes.

(5) Komisija apstiprina un publisko savā mājaslapā internetā politiku par ieguldījumu brokeru sabiedrības tiesībām portfeļa pārvaldības pakalpojumu, ko tā sniedz privātam klientam, deleģēt ārvalstī reģistrētam ārpakalpojumu sniedzējam. Šajā politikā ietverama vismaz šāda informācija:

1) piemēri gadījumiem, kādos Komisija pieļauj attiecīgā pakalpojuma deleģēšanu ārpakalpojumu sniedzējam ārvalstī, ja nav izpildīts viens vai abi šā panta trešajā daļā minētie nosacījumi;

2) pamatojums, kādēļ šīs daļas [1. punktā](https://likumi.lv/ta/id/81995#p1) minētajos gadījumos uzskatāms, ka ieguldījumu brokeru sabiedrība spēs nodrošināt šajā likumā ārpakalpojumu sniegšanai izvirzītās prasības.

(6) Ieguldījumu brokeru sabiedrība nedrīkst:

1) deleģēt saskaņā ar ieguldījumu brokeru sabiedrības darbību regulējošiem normatīvajiem aktiem vai sabiedrības statūtiem noteiktos ieguldījumu brokeru sabiedrības pārvaldes institūciju pienākumus;

2) licencē atļauto ieguldījumu pakalpojumu vai ieguldījumu blakuspakalpojumu sniegšanu pilnībā nodot ārpakalpojumu sniedzējiem.

(7) Atbilstoši Finanšu instrumentu tirgus likuma 142.2 pantā noteiktajiem ārpakalpojumu sniegšanas ierobežošanas nosacījumiem Komisija ir tiesīga aizliegt ieguldījumu brokeru sabiedrībai saņemt plānoto ārpakalpojumu.

(8) Komisija ievieto savā mājaslapā internetā to ārvalstu uzraudzības institūciju sarakstu, ar kurām ir noslēgusi informācijas apmaiņas līgumu.

(9) Ieguldījumu brokeru sabiedrībai ir tiesības sniegt ieguldījumu pakalpojumus un ieguldījumu blakuspakalpojumus ar citas ieguldījumu brokeru sabiedrības vai kredītiestādes starpniecību, ievērojot Finanšu instrumentu tirgus likuma [128.1](https://likumi.lv/ta/id/81995#p128.1) panta astoto, devīto un desmito daļu.

**35. pants. Ieguldījumu pakalpojumu sniegšanas ierobežošana**

Komisija ir tiesīga ierobežot ieguldījumu brokeru sabiedrības tiesības sniegt vienu vai vairākus ieguldījumu pakalpojumus un veikt finanšu instrumentu turēšanu, ja:

1) ieguldījumu brokeru sabiedrība nav pildījusi šajā likumā, Finanšu instrumentu tirgus likumā un citos normatīvajos aktos izvirzītās prasības;

2) ieguldījumu brokeru sabiedrība nav pildījusi administratīvos norādījumus, kas ietverti attiecībā uz to izdotajos Komisijas administratīvajos aktos vai citu tādu iestāžu izdotajos administratīvajos aktos, kuras nodrošina šā likuma un tam pakārtoto Komisijas normatīvo noteikumu izpildi;

3) tiesā ir iesniegts ieguldījumu brokeru sabiedrības maksātnespējas pieteikums vai ieguldījumu brokeru sabiedrība ir pasludināta par maksātnespējīgu;

4) ir uzsākts ieguldījumu brokeru sabiedrības likvidācijas process;

5) ieguldījumu brokeru sabiedrība veic darbību, kas apdraud vai varētu apdraudēt šīs ieguldījumu brokeru sabiedrības finansiālo stabilitāti, maksātspēju vai reputāciju vai arī finanšu instrumentu tirgus stabilitāti.

**36. pants. Prasības atalgojuma sistēmai komercdarbības atbalsta saņemšanas gadījumā**

(1) Ieguldījumu brokeru sabiedrība, kura saņem komercdarbības atbalstu Komercdarbības atbalsta kontroles likuma izpratnē (turpmāk – komercdarbības atbalsts), pārskata tās atalgojuma sistēmu, nosakot atalgojuma ierobežojumus, tādā veidā, kas nodrošina efektīvu risku pārvaldīšanu un ilgtermiņa attīstību.

(2) Ieguldījumu brokeru sabiedrība, kura saņem komercdarbības atbalstu, nosaka procentuālus ierobežojumus savu neto ieņēmumu apmēram, kuru drīkst izmantot atalgojuma mainīgās daļas piešķiršanai un izmaksai, lai nodrošinātu stabilai ieguldījumu brokeru sabiedrības darbībai atbilstoša pašu kapitāla apmēra uzturēšanu un savlaicīgu komercdarbības atbalsta izbeigšanu.

(3) Ieguldījumu brokeru sabiedrība, kura saņem komercdarbības atbalstu, tās padomes un valdes locekļiem neizmaksā atalgojuma mainīgo daļu.

**VII nodaļa**

**Ziņošana par iespējamiem un faktiskiem pārkāpumiem**

**37. pants. Iespējamie un faktiskie pārkāpumi**

(1) Ieguldījumu brokeru sabiedrība un ārvalsts ieguldījumu brokeru sabiedrības filiāle nodrošina ziņojumu saņemšanu un izskatīšanu par šā likuma un Regulas Nr. 2019/2033 prasību iespējamiem un faktiskiem pārkāpumiem:

(2) Ieguldījumu brokeru sabiedrība un ārvalsts ieguldījumu brokeru sabiedrības filiāle atbilstoši tās darbības jomai izstrādā procedūru, saskaņā ar kuru tiek izveidots neatkarīgs un speciāls iekšējais kanāls ziņošanai par pārkāpumiem, kas nodrošina, ka ieguldījumu brokeru sabiedrības un ārvalsts ieguldījumu brokeru sabiedrības filiāles darbinieki var ziņot par šā panta pirmajā daļā minētajiem pārkāpumiem.

(3 ) Šā panta otrajā daļā minētā procedūra attiecībā uz iekšējā kanāla izveidošanu ziņošanai par pārkāpumiem nodrošina šā likuma 38. un 39. pantā noteikto prasību ievērošanu.

(4) Komisija izveido un uztur drošu ziņošanas sistēmu par iespējamiem un faktiskiem šā panta pirmajā daļā minētajiem pārkāpumiem, par kuriem ikviena persona var ziņot Komisijai.

(5) Kārtību, kādā Komisijā tiek iesniegti, saņemti un izskatīti ziņojumi par šā panta pirmajā daļā minētajiem pārkāpumiem, nosaka Komisijas normatīvie noteikumi.

**38. pants. Personu aizsardzība**

(1) Saskaņā ar normatīvajiem aktiem par fizisko personu datu aizsardzību Komisijas izveidotā ziņošanas sistēma par pārkāpumiem nodrošina tādas personas datu aizsardzību, kura ziņo par pārkāpumu, kā arī tādas fiziskās personas datu aizsardzību, par kuru ir aizdomas, ka tā izdarījusi pārkāpumu.

(2) Komisija nodrošina konfidencialitāti personai, kura ziņo par pārkāpumu, kā arī personai, par kuru ir aizdomas, ka tā izdarījusi pārkāpumu, izņemot gadījumu, kad šādu ziņu izpaušanu paredz Latvijas Republikas normatīvie akti.

(3) Ziņošana, kuru saskaņā ar šā likuma  [37. panta pirmo, otro un trešo daļu](https://likumi.lv/ta/id/81995#p147.6) veic ieguldījumu brokeru sabiedrības un ārvalsts ieguldījumu brokeru sabiedrības filiāles darbinieki, nav uzskatāma par darba līgumā vai citā tam pielīdzināmā līgumā, vai jebkurā normatīvajā aktā noteiktā informācijas izpaušanas aizlieguma pārkāpumu, un personu nevar saukt pie atbildības par šādu ziņošanu.

(4) Pret ieguldījumu brokeru sabiedrības un ārvalsts ieguldījumu brokeru sabiedrības filiāles darbinieku, kurš ziņo par šā likuma  37. panta pirmajā daļā minētajiem pārkāpumiem tā darba devēja darbībā, sniegtā ziņojuma dēļ nedrīkst vērst diskriminējošas vai citas netaisnīgas darbības.

**39. pants. Aizlieguma radīt nelabvēlīgas sekas pārkāpuma novēršana**

Ja netiek ievērots šā likuma  38. panta ceturtajā daļā noteiktais aizliegums un personai tiek radītas nelabvēlīgas sekas sakarā ar tās sniegtajām ziņām par šā likuma 36. panta pirmajā daļā minētajiem  pārkāpumiem, šīs nelabvēlīgās sekas novērš atbilstoši attiecīgajos normatīvajos aktos noteiktajam.

**VIII nodaļa**

**Ieguldījumu brokeru sabiedrību uzraudzība**

**40. pants. Ieguldījumu brokeru sabiedrības gada pārskata sagatavošana un pārbaude**

(1) Ieguldījumu brokeru sabiedrība kārto grāmatvedību un sagatavo gada pārskatu saskaņā ar šo likumu, likumu "Par grāmatvedību" un Komisijas normatīvajiem noteikumiem. Ieguldījumu brokeru sabiedrības gada pārskats kā vienots kopums sastāv no ieguldījumu brokeru sabiedrības finanšu pārskatiem, ieguldījumu brokeru sabiedrības vadības ziņojuma un paziņojuma par ieguldījumu brokeru sabiedrības vadības atbildību. Komisija izdod normatīvos noteikumus par gada pārskata sagatavošanu atbilstoši starptautiskajiem grāmatvedības standartiem, kas pieņemti saskaņā ar Regula Nr. 1606/2002.

(2) Komisija izdod normatīvos noteikumus par konsolidētā gada pārskata sagatavošanu atbilstoši starptautiskajiem grāmatvedības standartiem, kas pieņemti saskaņā ar Regulu Nr. 1606/2002.

(3) Ieguldījumu brokeru sabiedrības sagatavoto gada pārskatu un konsolidēto gada pārskatu, ja tādu sagatavo, revidē un revidenta ziņojumu par veiktās revīzijas rezultātiem sniedz zvērināts revidents vai zvērinātu revidentu komercsabiedrība atbilstoši Revīzijas pakalpojumu likumam. Ja šāda revīzija nav veikta, ieguldījumu brokeru sabiedrības akcionāru (dalībnieku) sapulcei gada pārskatu un konsolidēto gada pārskatu, ja tāds ir, aizliegts apstiprināt.

(4) Par revīzijas pakalpojumu sniegšanas laikā vai cita normatīvajos aktos noteiktā apliecinājuma uzdevuma veikšanas laikā konstatētajiem normatīvo un administratīvo aktu, kas reglamentē licences piešķiršanas nosacījumus vai ieguldījumu brokeru sabiedrības darbību, būtiskiem pārkāpumiem vai citiem faktiem, kuru dēļ ir apdraudēta šīs ieguldījumu brokeru sabiedrības saistību izpilde vai darbības nepārtrauktība, vai kuru dēļ zvērināts revidents vai zvērinātu revidentu komercsabiedrība atsakās sniegt atzinumu vai sniedz atzinumu ar iebildēm, vai negatīvu atzinumu, zvērināts revidents nekavējoties iesniedz rakstveida ziņojumu Komisijai.

(5) Zvērināta revidenta vai zvērinātu revidentu komercsabiedrības pienākums ir nekavējoties iesniegt rakstveida ziņojumu Komisijai par šā panta trešajā daļā minētajiem faktiem, kas atklāti, sniedzot revīzijas pakalpojumus klientam, kuru ar ieguldījumu brokeru sabiedrību saista dalības attiecības vai ciešas attiecības kontroles veidā, vai veicot citu normatīvajos aktos noteiktu apliecinājuma uzdevumu.

(6) Komisija ir tiesīga pieprasīt no zvērinātiem revidentiem vai zvērinātu revidentu komercsabiedrības tās uzdevumu veikšanai nepieciešamo informāciju un darba dokumentus.

(7) Šā panta ceturtajā, piektajā un sestajā daļā minētās informācija sniegšana Komisijai nav uzskatāma par neizpaužamu ziņu izpaušanu, un zvērinātam revidentam vai zvērinātu revidentu komercsabiedrībai neiestājas civiltiesiskā atbildība.

(8) Ieguldījumu brokeru sabiedrība mēnesi pirms tam, kad plāno izmaksāt dividendes, par to paziņo Komisijai. Komisijai ir tiesības aizliegt ieguldījumu brokeru sabiedrībai izmaksāt dividendes, ja:

1) dividenžu izmaksas rezultātā ieguldījumu brokeru sabiedrība neievēros tādus šajā likumā un tieši piemērojamos Eiropas Savienības tiesību aktos noteiktos rādītājus un ierobežojumus, kuru apmēru (līmeni) ietekmē dividenžu izmaksa;

2) revidenta ziņojumā ietvertais atzinums ir ar iebildēm.

(9) Papildus šā panta trešajā daļā noteiktajam zvērināts revidents vai zvērinātu revidentu komercsabiedrība sagatavo ziņojumu ieguldījumu brokeru sabiedrības vadībai. Ziņojumā norāda konkrētus trūkumus, kā arī aplūko specifiskus ar ieguldījumu brokeru sabiedrības darbību saistītus jautājumus. Ziņojuma kopiju ieguldījumu brokeru sabiedrība iesniedz Komisijai 10 darbdienu laikā pēc ziņojuma saņemšanas, bet ne vēlāk kā pārskata gadam sekojošā gada 1.aprīlī.

(10) Papildus šā panta trešajā un desmitajā daļā noteiktajam Komisija ir tiesīga pieprasīt, lai ieguldījumu brokeru sabiedrība papildus iesniedz zvērinātu revidentu sagatavotu paplašinātu ziņojumu ar komentāriem par iekšējās kontroles sistēmas piemērotību, ieguldījumu brokeru sabiedrības darbības risku analīzi un novērtējumu par atbilstību normatīvo aktu un Komisijas normatīvo noteikumu un rīkojumu prasībām.

**41. pants. Ieguldījumu brokeru sabiedrību gada pārskata iesniegšana**

 (1) Ieguldījumu brokeru sabiedrība ne vēlāk kā 10 dienu laikā pēc gada pārskata apstiprināšanas un ne vēlāk kā trīs mēnešus pēc pārskata gada beigām iesniedz Valsts ieņēmumu dienestam pēc ieguldījumu brokeru sabiedrības reģistrācijas vietas gada pārskata un zvērināta revidenta ziņojuma kopiju kopā ar akcionāru vai dalībnieku sapulces protokola izrakstu par gada pārskata apstiprināšanu. Ieguldījumu brokeru sabiedrība, kura sagatavo konsolidēto gada pārskatu, papildus šīs daļas pirmajā teikumā noteiktajam ne vēlāk kā 10 dienu laikā pēc konsolidētā gada pārskata apstiprināšanas un ne vēlāk kā septiņus mēnešus pēc pārskata gada beigām iesniedz Valsts ieņēmumu dienestam pēc ieguldījumu brokeru sabiedrības reģistrācijas vietas arī konsolidētā gada pārskata un zvērināta revidenta ziņojuma kopiju kopā ar akcionāru vai dalībnieku sapulces protokola izrakstu par konsolidētā gada pārskata apstiprināšanu. Ieguldījumu brokeru sabiedrība šajā daļā minētos dokumentus iesniedz papīra formā vai elektroniski.

(2) Šā panta pirmajā daļā minētos dokumentus, ja tie iesniegti elektroniski, vai šo dokumentu elektroniskas kopijas, ja tie iesniegti papīra formā, Valsts ieņēmumu dienests ne vēlāk kā piecu darbdienu laikā elektroniski nodod Uzņēmumu reģistram. Uzņēmumu reģistrs nodrošina saņemto dokumentu publisku pieejamību. Elektronisko dokumentu nodošanas un apliecināšanas kārtību nosaka starpresoru vienošanās, kuru noslēdzis Valsts ieņēmumu dienests un Uzņēmumu reģistrs.

(3) Uzņēmumu reģistrs pēc šā panta otrajā daļā minēto dokumentu saņemšanas ne vēlāk kā piecu darbdienu laikā publicē oficiālajā izdevumā "Latvijas Vēstnesis" paziņojumu, ka šā panta pirmajā daļā minētā informācija pieejama Uzņēmumu reģistrā.

(4) Ieguldījumu brokeru sabiedrība, kurai saskaņā ar šo likumu individuāli un konsolidācijas grupas līmenī ir piemērojamas kapitāla pietiekamību regulējošās prasības, papildus šā panta otrajā daļā noteiktajam pati nodrošina, lai gada pārskats kopā ar zvērināta revidenta ziņojumu tiktu publiskots ne vēlāk kā pārskata gadam sekojošā gada 1.aprīlī, bet konsolidētais gada pārskats kopā ar zvērināta revidenta ziņojumu - ne vēlāk kā septiņus mēnešus pēc pārskata gada beigām. Minētajam gada pārskatam un konsolidētajam gada pārskatam jābūt identiskam ar zvērināta revidenta pārbaudīto. Ieguldījumu brokeru sabiedrība attiecīgo informāciju var publiskot savā mājaslapā internetā vai arī izvēlēties informācijas publiskošanai citu piemērotu informācijas nesēju vai vietu.

(5) Ārvalsts vai dalībvalsts ieguldījumu brokeru sabiedrības filiāle nodrošina, lai ārvalsts vai dalībvalsts ieguldījumu brokeru sabiedrības gada pārskats tiktu publiskots ne vēlāk kā septiņus mēnešus pēc pārskata gada beigām. Vismaz gada pārskata bilancei, peļņas vai zaudējumu aprēķinam un zvērināta revidenta ziņojumam jābūt tulkotam latviešu valodā. Attiecīgo informāciju ārvalsts vai dalībvalsts ieguldījumu brokeru sabiedrības filiāle var publiskot savā mājaslapā internetā vai arī izvēlēties informācijas publiskošanai citu piemērotu informācijas nesēju vai vietu.

**42. pants. Uzraudzības pārbaude un novērtējums**

(1) Komisija ievieš atbilstošus uzraudzības pasākumus, kas nodrošina šajā likumā ieguldījumu brokeru sabiedrībām noteikto prasību izpildi.

(2) Komisija, ņemot vērā ieguldījumu brokeru sabiedrības lielumu, riska profilu un komercdarbības modeli, kā arī to, vai tai ir profesionālās darbības apdrošināšana, pārbauda ieguldījumu brokeru sabiedrības stratēģiju, procedūras un pasākumus, ko tā īstenojusi, lai ievērotu šā likuma, citu normatīvo aktu, tieši piemērojamo Eiropas Savienības tiesību aktu un Komisijas izdoto normatīvo noteikumu un pieņemto lēmumu prasības, kā arī, lai nodrošinātu pareizu tās risku pārvaldību un segumu, novērtē:

1) Regulā Nr. 2019/2033 noteikto ar klientiem saistīto risku, ar tirgu saistīto risku, ar brokeru sabiedrību saistīto risku, kā arī likviditātes risku;

2) ieguldījumu brokeru sabiedrības riska darījumu ģeogrāfisko izvietojumu;

3) ieguldījumu brokeru sabiedrības komercdarbības modeli;

4) sistēmiskā riska novērtējumu, ņemot vērā Eiropas Banku iestādes saskaņā ar Regulas Nr. 1093/2010 23. pantu noteiktos kritērijus un Eiropas Sistēmisko Risku Kolēģijas rekomendācijas;

5) riskus ieguldījumu brokeru sabiedrības tīkla un informācijas sistēmu drošībai, lai nodrošinātu tās procesu, datu un aktīvu konfidencialitāti, integritāti un pieejamību;

6) ieguldījumu brokeru sabiedrības pakļautību procentu likmju riskam netirdzniecības portfelī;

7) ieguldījumu brokeru sabiedrības pārvaldības kārtību un valdes un padomes (ja tāda izveidota) locekļu spēju pildīt to pienākumus.

(3) Komisija, ņemot vērā normatīvos tiesību aktus, kas reglamentē turētajai klientu naudai piemērojamo nošķiršanu, nosaka šā panta otrajā daļā minētās pārbaudes un novērtējuma apjomu un regularitāti atkarībā no ieguldījumu brokeru sabiedrības darbības lieluma, rakstura, apjoma un sarežģītības, kā arī ņemot vērā samērīguma principu un ieguldījumu brokeru sabiedrības sistēmisko nozīmi.

(4) Komisija katrā atsevišķā gadījumā lemj par to, vai un kādā veidā tā veiks nelielas ieguldījumu brokeru sabiedrības šā panta otrajā daļā minēto pārbaudi un novērtējumu, ja pēc tās ieskatiem šāda pārbaude un novērtējums ir nepieciešams minētās ieguldījumu brokeru sabiedrības darbības lieluma, rakstura, apjoma un sarežģītības dēļ.

(5) Veicot šā panta otrās daļas 7. punktā minēto pārbaudi un novērtējumu, Komisijai ir tiesības iepazīties ar ieguldījumu brokeru sabiedrības valdes un padomes (ja tāda ir izveidota) sanāksmju, kā arī izveidoto komiteju sanāksmju darba kārtībām, protokoliem un citiem sanāksmju dokumentiem, kā arī ar valdes un padomes (ja tāda ir izveidota) locekļu darbības iekšējā vai ārējā novērtējuma rezultātiem.

(6) Ieguldījumu brokeru sabiedrības un ārvalsts ieguldījumu brokeru sabiedrības filiāles pienākums ir nekavējoties informēt Komisiju par visiem apstākļiem, kuri var ietekmēt ieguldījumu brokeru sabiedrības turpmāko darbību.

(7) Ja Komisija konstatē, ka ieguldījumu brokeru sabiedrība vai ārvalsts ieguldījumu brokeru sabiedrības filiāle neievēro, vai Komisijai ir pamats uzskatīt, ka nākamo 12 mēnešu laikā neievēros šā likuma, tieši piemērojamo Eiropas Savienības tiesību aktu vai Komisijas izdoto normatīvo noteikumu vai pieņemto lēmumu prasības, Komisija pieprasa, lai ieguldījumu brokeru sabiedrība vai un ārvalsts ieguldījumu brokeru sabiedrības filiāle savlaicīgi veic attiecīgo problēmu novēršanai nepieciešamos pasākumus.

(8) Komisija informē Eiropas Banku iestādi par:

1) saskaņā ar šā panta otrajā daļā veikto pārbaudes un novērtējuma procesu;

2) šā likuma 44. panta pirmajā, ceturtajā, piektajā daļā, 53. un 54. pantā minētajiem lēmumiem izmantoto metodoloģiju;

3) saskaņā ar šā likuma 67. pantu piemērotajām administratīvajām sankcijām.

**43. pants. Izmeklēšanas pilnvaras**

(1) Komisijai, pārraugot šā likuma un Regulas Nr. 2019/2033 prasību izpildi, ir visas informācijas vākšanas un izmeklēšanas pilnvaras attiecībā uz ieguldījumu brokeru sabiedrībām, ārvalstu ieguldījumu brokeru sabiedrību filiālēm, ieguldījumu pārvaldītājsabiedrībām, jauktām finanšu pārvaldītājsabiedrībām, jauktām pārvaldītājsabiedrībām, personām, kas pieder pie minētajām sabiedrībām, trešajām personām, ar ko minētās sabiedrības ir noslēgušas ārpakalpojumu līgumus par operacionālajām funkcijām vai darbībām.

(2) Komisijai vai tās pilnvarotai personai ir tiesības pieprasīt no šā panta pirmajā daļā minētajām personām Komisijas funkciju veikšanai nepieciešamo informāciju, iepazīties ar šā panta pirmajā daļā minēto personu dokumentāciju, pārbaudīt grāmatvedības datus un reģistrus un saņemt to izrakstus vai kopijas, saņemt no šā panta pirmajā daļā minētajām personām vai to pārstāvjiem vai darbiniekiem paskaidrojumus, informāciju par komercsabiedrībām, kurās konsolidācijas grupai ir ieguldījumi, vai iztaujāt ikvienu citu personu, kas tam piekritusi, lai iegūtu informāciju par pārbaudāmo subjektu.

(3) Papildus šā panta otrajā daļā minētajām tiesībām Komisijai ir pilnvaras veikt visas nepieciešamās inspekcijas šā panta pirmajā daļā minēto personu un citu uzņēmumu, kuriem tiek uzraudzīta atbilstība grupas kapitāla kritērijam, ja Komisija ir grupas uzraudzības iestāde, iepriekš informējot citas attiecīgās kompetentās iestādes, telpās.

(4) Šajā pantā minēto informāciju un dokumentus iesniedz Komisijas noteiktajos termiņos. Minēto prasību izpildi nedrīkst atteikt, tai skaitā aizbildinoties ar komercnoslēpumu.

**44.pants. Komisijas tiesības uzraudzības procesā**

 (1) Komisija, piemērojot šā likuma un Regulas Nr. 2019/2033 prasības, ievērojot samērīguma principu ir tiesīga pieprasīt, lai ieguldījumu brokeru sabiedrība:

1) nodrošina augstāku pašu kapitālu, kas pārsniedz Regulas Nr. 2019/2033 11. pantā noteiktās prasības, saskaņā ar šā likuma 53.pantu par papildu pašu kapitāla prasības noteikšanu, vai koriģē pieprasīto pašu kapitālu vai likvīdos aktīvus ieguldījumu brokeru sabiedrības komercdarbības būtisku izmaiņu gadījumā;

2) pilnveido savu stratēģiju, procedūras un pasākumus, kas veicami šā likuma 42. panta un 31. panta pirmās daļas 9., 14., 15. punkta un ceturtās daļas prasību izpildei;

3) izstrādā un viena gada laikā iesniedz Komisijai plānu šā likuma, citu normatīvo aktu, tieši piemērojamo Eiropas Savienības normatīvo aktu un Komisijas izdoto normatīvo noteikumu prasību ievērošanas atjaunošanai, nosakot plānā iekļauto pasākumu izpildes termiņus, kā arī veic izmaiņas tās iesniegtajā plānā attiecībā uz tajā noteiktajām komercdarbības jomām un pasākumu izpildes termiņiem;

4) pašu kapitāla aprēķina vajadzībām piemēro speciālu uzkrājumu vai aktīvu atzīšanas un vērtēšanas politiku;

5) sašaurina vai ierobežo tās komercdarbību, operācijas (darījumus) vai ieguldījumu brokeru sabiedrības sadarbības tīklu vai atsakās no darbības jomām, kas pārmērīgi apdraud finansiālo stabilitāti;

6) samazina tās darbībai, tostarp darbībām, kas nodotas ārpakalpojumu sniedzējiem, produktiem vai sistēmām piemītošos riskus;

7) ierobežo atalgojuma mainīgo daļu procentuālā izteiksmē no neto ieņēmumiem, ja minētais atalgojums neatbilst stabilas kapitāla bāzes uzturēšanas prasībām;

8) novirza peļņu pēc nodokļu nomaksas pašu kapitāla stiprināšanai;

9) samazina vai neveic jebkādus maksājumus akcionāriem, pirmā līmeņa papildu kapitālā iekļauto instrumentu turētājiem, ja tas nerada ieguldījumu brokeru sabiedrības saistību neizpildi;

10) sniedz papildu pārskatus vai biežāk sniedz pārskatus nekā noteikts saskaņā ar šā likuma un Regulas Nr. 2019/2033 prasībām, tai skaitā pārskatus par ieguldījumu brokeru sabiedrības pašu kapitāla un likviditātes pozīcijām;

11) ievēro tai saskaņā ar šā likuma 55. pantu noteiktās īpašas likviditātes prasības,

12) atklāj papildu informāciju;

13) samazina riskus ieguldījumu brokeru sabiedrības sadarbības tīkla un informācijas sistēmu drošībai, lai nodrošinātu tās procesu, datu un aktīvu konfidencialitāti, integritāti un pieejamību.

(2) Komisijai ir tiesības neatļaut ieguldījumu brokeru sabiedrībai nodibināt ciešas attiecības vai pieprasīt izbeigt ciešas attiecības ar trešajām personām, vai aizliegt darījumus ar tām, ja šādas attiecības var apdraudēt vai apdraud ieguldījumu brokeru sabiedrības finansiālo stabilitāti vai ierobežo Komisijas tiesības veikt likumā noteiktās uzraudzības funkcijas.

(3) Komisijai ir tiesības atcelt ieguldījumu brokeru sabiedrības pārvaldes institūciju lēmumus par valdes un padomes (ja tāda ir izveidota) locekļu iecelšanu, ja tie neatbilst šā likuma prasībām.

(4) Komisija ir tiesīga pieprasīt ieguldījumu brokeru sabiedrībai izpildīt šā panta pirmās daļas 10. punktā minēto prasību gadījumā, ja pieprasītā informācija nav dublējoša, ievērojot šā panta piektās daļas noteikumus, un ja pastāv vismaz viens no šādiem apstākļiem:

1) pastāv viens no šā likuma 42. panta sestajā daļā minētajiem gadījumiem;

2) Komisija uzskata to par nepieciešamu, lai pamatotu, ka nākamo 12 mēnešu laikā ieguldījumu brokeru sabiedrība neievēros šā likuma, tieši piemērojamo Eiropas Savienības tiesību aktu vai Komisijas izdoto normatīvo noteikumu vai pieņemto lēmumu prasības;

3) papildu informācija ir nepieciešama uzraudzības pārbaudes un novērtēšanas procesa veikšanai saskaņā ar šā likuma 42. panta noteikumiem.

(5) Saskaņā ar šā panta pirmās daļas 10. punktu pieprasītā informācija ir uzskatāma par dublējošu, ja Komisijai jau ir tāda pati vai pēc būtības tāda pati informācija, ja tā tādu var sagatavot pati vai ja tā to var iegūt, izmantojot citus līdzekļus un nevis pieprasot to sniegt ieguldījumu brokeru sabiedrībai. Komisija nav tiesīga pieprasīt ieguldījumu brokeru sabiedrībai sniegt papildu informāciju, ja tai šāda informācija ir pieejama atšķirīgā formātā vai detalizācijas pakāpē nekā papildu sniedzamā informācija un ja minētais atšķirīgais formāts vai detalizācijas pakāpe Komisijai neliedz sagatavot pēc būtības līdzīgu informāciju.

(6) Komisijai ir tiesības nolūkā nodrošināt ieguldījumu brokeru sabiedrību darbību atbilstoši šā likuma un tieši piemērojamo Eiropas Savienības tiesību aktu prasībām papildus noteikt ieguldījumu brokeru sabiedrību darbību regulējošas prasības jomās, kas netiek regulētas saskaņā tieši piemērojamajiem Eiropas savienības tiesību aktiem, attiecībā uz Latvijas finanšu un kapitāla tirgum un ieguldījumu brokeru sabiedrību darbībai piemītošiem specifiskiem riskiem, lai mazinātu ieguldījumu brokeru sabiedrību darbības riskus un aizsargātu ieguldītāju intereses, kā arī noteikt prasības, kas izriet no Eiropas Vērtspapīru un tirgu iestādes, Eiropas Centrālās bankas vai Eiropas Banku iestādes pieņemtajiem lēmumiem, pamatnostādnēm un ieteikumiem, lai nodrošinātu dalībvalstīs vienotu, efektīvu un konstruktīvu uzraudzības praksi, ņemot vērā Eiropas finanšu uzraudzības sistēmas pārrobežu darbības raksturu.

 (7) Komisija ir tiesīga noteikt ar atsevišķiem notikumiem saistītu ziņojumu sniegšanas, pārskatu sagatavošanas un iesniegšanas noteikumus, kā arī ieguldījumu brokeru sabiedrību uzraudzībai nepieciešamās informācijas sagatavošanas, sniegšanas kārtību un nepieciešamo atļauju saņemšanas kārtību, ja to nav noteikusi Eiropas Komisija.

**45.pants. Mītnes dalībvalsts un uzņēmējas dalībvalsts uzraudzības institūciju kompetence un pienākumi**

(1) Veicot ieguldījumu brokeru sabiedrību uzraudzību, Komisija sadarbojas ar Eiropas Sistēmisko risku kolēģiju, Eiropas Banku iestādi un citiem Eiropas Savienības finanšu uzraudzības sistēmas dalībniekiem.

(2) Komisija uzraudzības procesā pirms lēmumu pieņemšanas, balstoties uz tās rīcībā esošo informāciju, ņem vērā savu lēmumu iespējamo ietekmi uz finanšu sistēmas stabilitāti Latvijā un citās dalībvalstīs, kā arī Eiropas Savienībā kopumā, jo īpaši ārkārtas situācijās.

(3) Neskarot šā likuma prasības, kas nosaka uzņēmējas dalībvalsts uzraudzības institūciju atbildību, par Latvijā reģistrēto ieguldījumu brokeru sabiedrību prudenciālo uzraudzību ir atbildīga Komisija.

**46.pants. Komisijas sadarbība ar citu dalībvalstu uzraudzības institūcijām prudenciālajā uzraudzībā**

(1)  Lai nodrošinātu tādu ieguldījumu brokeru sabiedrību uzraudzību, kuras darbojas vienā vai vairākās dalībvalstīs, Komisijai sadarbībā ar attiecīgo dalībvalstu uzraudzības institūcijām ievērojot šā likuma un Regulas Nr. 2019/2033 prasības, ir pienākums sniegt un tiesības pieprasīt uzraudzībai nepieciešamo informāciju, ieskaitot informāciju par ieguldījumu brokeru sabiedrības:

1) vadību un akcionāriem;

2) atbilstību pašu kapitāla prasībām;

3) atbilstību koncentrācijas riska prasībām un likviditātes prasībām;

4) vadības un grāmatvedības procedūrām un iekšējās kontroles mehānismiem.

(2) Komisija informē attiecīgās dalībvalsts uzraudzības institūciju par sankcijām un darbības ierobežojumiem, ko tā piemērojusi tādām Latvijas Republikā reģistrētām ieguldījumu brokeru sabiedrībām, kuras sniedz ieguldījumu pakalpojumus attiecīgās dalībvalsts teritorijā.

 (3) Ja Komisija, uzraugot Latvijā reģistrētas ieguldījumu brokeru sabiedrības darbību, ir konstatējusi potenciālas problēmas un riskus, ko ieguldījumu brokeru sabiedrība varētu radīt klientu aizsardzībai un finanšu sistēmas stabilitātei uzņēmējā dalībvalstī, tā nekavējoties sniedz uzņēmējas dalībvalsts uzraudzības institūcijai visu informāciju un konstatējumus.

(4) Komisija pēc vienošanas ar attiecīgo uzņēmējas dalībvalsts uzraudzības institūciju, veic visus pasākumus, kas nepieciešami šā panta trešajā daļā minēto problēmu un risku novēršanai. Komisija pēc attiecīgās uzņēmējas dalībvalsts uzraudzības institūcijas pieprasījuma paskaidro, kā tā ir ņēmusi vērā uzņēmējas dalībvalsts uzraudzības institūciju sniegto informāciju.

(5) Komisija, saņemot no mītnes dalībvalsts uzraudzības institūcijas informāciju par potenciālajām problēmām un riskiem, ko ieguldījumu brokeru sabiedrība varētu radīt klientu aizsardzībai un finanšu sistēmas stabilitātei Latvijā, vienojas ar attiecīgo mītnes dalībvalsts uzraudzības institūciju par nepieciešamiem pasākumiem šo potenciālo problēmu un risku novēršanai.

(6) Ja Komisija konstatē, ka mītnes dalībvalsts uzraudzības institūcija nav veikusi šā likuma šā panta piektajā daļā minētos pasākumus, Komisija ir tiesīga, iepriekš informējot mītnes dalībvalsts uzraudzības institūciju, Eiropas Banku iestādi un Eiropas Vērtspapīru un tirgu iestādi, veikt pasākumus, lai nodrošinātu ieguldītāju interešu aizsardzību vai finanšu sistēmas stabilitāti Latvijā.

(7) Komisija ir tiesīga informēt Eiropas Banku iestādi par gadījumiem, kad citu dalībvalstu uzraudzības institūcijas nav sniegušas būtisku informāciju vai pēc Komisijas pieprasījuma ir atteikušās sadarboties, vai nav rīkojušās atbilstošā (saprātīgā) termiņā.

(8) Ja Komisija nepiekrīt uzņēmējas dalībvalsts uzraudzības institūciju pasākumiem, tā ir tiesīga vērsties Eiropas Banku iestādē domstarpību izšķiršanai saskaņā ar Regulu Nr. 1093/2010.

(9) Komisija ir tiesīga pieprasīt tīrvērtes dalībnieka mītnes dalībvalsts uzraudzības institūcijai sniegt informāciju par drošības rezerves modeli un parametriem, kas izmantoti attiecīgās ieguldījumu brokeru sabiedrības drošības rezerves prasību aprēķināšanai, lai izvērtētu Regulas Nr. 2019/2033 23. panta 1. punkta “c” apakšpunktā minēto nosacījumu.

**47.pants. Citā dalībvalstī reģistrētas ieguldījumu brokeru sabiedrības uzraudzība**

(1) Komisija uzrauga citā dalībvalstī reģistrētas ieguldījumu brokeru sabiedrības filiāles, kas darbojas Latvijas Republikā, atbilstību šā likuma 31. panta pirmās daļas 12. un 13. punkta, Finanšu instrumentu tirgus likuma [126.](https://likumi.lv/ta/id/81995#p126), [126.1](https://likumi.lv/ta/id/81995#p126.1), [126.2](https://likumi.lv/ta/id/81995#p126.2), [128.](https://likumi.lv/ta/id/81995#p128), [128.1](https://likumi.lv/ta/id/81995#p128.1), [128.2](https://likumi.lv/ta/id/81995#p128.2), [128.3](https://likumi.lv/ta/id/81995#p128.3) panta un Regulas Nr.  [600/2014](http://eur-lex.europa.eu/eli/reg/2014/600/oj/?locale=LV) prasībām. Komisijai ir tiesības pārbaudīt šādas filiāles veiktos pasākumus šo prasību nodrošināšanai. Ja Komisija konstatē, ka šajā dalībvalstī reģistrētas ieguldījumu brokeru sabiedrības filiāle, kas darbojas Latvijas Republikā, veic darbības, kuras ir pretrunā ar šā likuma 31. panta pirmās daļas 12. un 13. punkta, Finanšu instrumentu tirgus likuma [126.](https://likumi.lv/ta/id/81995#p126), [126.1](https://likumi.lv/ta/id/81995#p126.1), [126.2](https://likumi.lv/ta/id/81995#p126.2), [128.](https://likumi.lv/ta/id/81995#p128), [128.1](https://likumi.lv/ta/id/81995#p128.1), [128.2](https://likumi.lv/ta/id/81995#p128.2), [128.3](https://likumi.lv/ta/id/81995#p128.3) panta un Regulas Nr.  [600/2014](http://eur-lex.europa.eu/eli/reg/2014/600/oj/?locale=LV) prasībām, tā nekavējoties pieprasa, lai šīs dalībvalsts ieguldījumu brokeru sabiedrība izbeidz šādas darbības.

(2) Ja citā dalībvalstī reģistrētas ieguldījumu brokeru sabiedrības filiāle, kas darbojas Latvijas Republikā, turpina veikt darbības, kuras ir pretrunā ar šā likuma 31. panta pirmās daļas 12. un 13. punkta, Finanšu instrumentu tirgus likuma [126.](https://likumi.lv/ta/id/81995#p126), [126.1](https://likumi.lv/ta/id/81995#p126.1), [126.2](https://likumi.lv/ta/id/81995#p126.2), [128.](https://likumi.lv/ta/id/81995#p128), [128.1](https://likumi.lv/ta/id/81995#p128.1), [128.2](https://likumi.lv/ta/id/81995#p128.2), [128.3](https://likumi.lv/ta/id/81995#p128.3) panta un Regulas Nr.  [600/2014](http://eur-lex.europa.eu/eli/reg/2014/600/oj/?locale=LV) prasībām, Komisija informē mītnes dalībvalsts uzraudzības institūciju un veic pasākumus, lai šādus pārkāpumus novērstu. Šo pasākumu ietvaros Komisija ir tiesīga līdz pārkāpumu novēršanai aizliegt attiecīgajai ieguldījumu brokeru sabiedrībai turpināt ieguldījumu pakalpojumu sniegšanu Latvijas Republikā. Komisija par veiktajiem pasākumiem saskaņā ar Finanšu instrumentu tirgus likuma [147.](https://likumi.lv/ta/id/81995#p147) panta prasībām informē Eiropas Komisiju un Eiropas Vērtspapīru un tirgu iestādi. Komisija ir tiesīga vērsties pie Eiropas Vērtspapīru un tirgu iestādes ar lūgumu saskaņā ar tai piešķirtajām pilnvarām izskatīt tādas ieguldījumu brokeru sabiedrības filiāles pārkāpumu, kas darbojas Latvijas Republikā.

(3) Ja Komisija konstatē, ka citā dalībvalstī reģistrētas ieguldījumu brokeru sabiedrības filiāle, kas darbojas Latvijas Republikā, veic darbības, kuras ir pretrunā ar Latvijas Republikā spēkā esošo finanšu instrumentu tirgu regulējošu normatīvo aktu prasībām, kas nav minētas šā panta pirmajā daļā, tā nekavējoties informē par to mītnes dalībvalsts uzraudzības institūciju un lūdz to novērst konstatētos pārkāpumus, kā arī informēt Komisiju par veiktajiem pasākumiem.

(4) Ja Komisija konstatē, ka citā dalībvalstī reģistrēta ieguldījumu brokeru sabiedrība, kas sniedz ieguldījumu pakalpojumus, neatverot filiāli, veic darbības, kuras ir pretrunā ar Latvijas Republikā spēkā esošajiem finanšu instrumentu tirgu regulējošiem normatīvajiem aktiem, tā nekavējoties informē par to mītnes dalībvalsts uzraudzības institūciju un lūdz to novērst konstatētos pārkāpumus, kā arī informēt Komisiju par veiktajiem pasākumiem.

(5) Ja citā dalībvalstī reģistrētas ieguldījumu brokeru sabiedrības filiāle, kas darbojas Latvijas Republikā, vai citā dalībvalstī reģistrēta ieguldījumu brokeru sabiedrība, kas sniedz ieguldījumu pakalpojumus, neatverot filiāli, turpina veikt darbības, kuras ir pretrunā ar Latvijas Republikā spēkā esošajiem finanšu instrumentu tirgu regulējošiem normatīvajiem aktiem, tā informē par to mītnes dalībvalsts uzraudzības institūciju un veic pasākumus, lai šādus pārkāpumus novērstu. Šo darbību ietvaros Komisija ir tiesīga līdz pārkāpumu novēršanai aizliegt attiecīgajai ieguldījumu brokeru sabiedrībai turpināt ieguldījumu pakalpojumu sniegšanu Latvijas Republikā. Komisija par veiktajiem pasākumiem informē Eiropas Komisiju un Eiropas Vērtspapīru un tirgu iestādi saskaņā ar Finanšu instrumentu tirgus likuma [147.panta](https://likumi.lv/ta/id/81995#p147) prasībām. Komisija ir tiesīga vērsties Eiropas Vērtspapīru un tirgu iestādē ar lūgumu saskaņā ar tai piešķirtajām pilnvarām izskatīt tādas ieguldījumu brokeru sabiedrības filiāles pārkāpumu, kas darbojas Latvijas Republikā.

(6) Šā panta pirmajā, otrajā, trešajā un ceturtajā daļā noteiktās prasības neliedz Komisijai veikt darbības, lai novērstu pārkāpumus, kas ir pretrunā ar sabiedrības intereses aizsargājošiem Latvijas Republikas likumiem. Šo darbību ietvaros Komisija ir tiesīga līdz pārkāpumu novēršanai aizliegt attiecīgajai ieguldījumu brokeru sabiedrībai turpināt ieguldījumu pakalpojumu sniegšanu Latvijas Republikā.

(7) Šā panta noteikumi neierobežo citā dalībvalstī reģistrētas ieguldījumu brokeru sabiedrības tiesības izplatīt Latvijas Republikā informāciju un reklamēt tās sniegtos pakalpojumus, ja šāda informācija un reklāma nav pretrunā ar sabiedrības intereses aizsargājošiem normatīvajiem aktiem.

 (8) Mītnes dalībvalsts uzraudzības institūcijai ir tiesības pašai vai ar tās pilnvarotas personas starpniecību veikt pārbaudes attiecīgajā dalībvalstī reģistrētas ieguldījumu brokeru sabiedrības filiālē, kas darbojas Latvijas Republikā, kā arī iepazīties ar šā likuma 46. panta pirmajā daļā minēto informāciju, kas nepieciešama pārbaudes ietvaros. Par pārbaudes uzsākšanu mītnes dalībvalsts uzraudzības institūcija laikus rakstveidā informē Komisiju.

(9) Komisija ir tiesīga uzraudzības vajadzībām vai ja tā to uzskata par vajadzīgu finanšu sistēmas stabilitātei Latvijas Republikā, veikt pārbaudes citā dalībvalstī reģistrētas ieguldījumu brokeru sabiedrības filiālēs, kas darbojas Latvijas Republikā, un pieprasīt filiālei sniegt informāciju par tās darbību. Par šādu pārbaužu veikšanas Komisija laikus informē attiecīgo mītnes dalībvalsts uzraudzības institūciju. Pēc veiktās pārbaudes Komisija nekavējoties sniedz mītnes dalībvalsts uzraudzības institūcijai iegūto informāciju, kas attiecas uz attiecīgās ieguldījumu brokeru sabiedrības riska novērtējumu.

(10) Komisijai ir tiesības ar motivētu lēmumu, informējot par to arī Eiropas Vērtspapīru un tirgu iestādi, atteikt citas dalībvalsts uzraudzības institūcijai veikt pārbaudi Latvijas Republikas teritorijā pēc šīs dalībvalsts uzraudzības institūcijas pieprasījuma, kā arī atteikt citas dalībvalsts uzraudzības institūcijas pilnvarotu pārstāvju piedalīšanos pārbaudē vai sniegt informāciju dalībvalsts uzraudzības institūcijai, ja:

1) šāda pārbaude vai citas dalībvalsts uzraudzības institūcijas pilnvarotu pārstāvju piedalīšanās tajā nelabvēlīgi ietekmē Latvijas Republikas suverenitāti, drošību vai valsts politiku;

2) par to pašu pārkāpumu un pret tām pašām personām jau uzsākts tiesvedības process Latvijas Republikā;

3) par to pašu pārkāpumu un pret tām pašām personām jau pieņemts tiesas spriedums.

(11) Komisija aizliedz citā dalībvalstī reģistrētas ieguldījumu brokeru sabiedrības filiālei, kas darbojas Latvijas Republikā, vai citā dalībvalstī reģistrētai ieguldījumu brokeru sabiedrībai, kas sniedz ieguldījumu pakalpojumus Latvijas Republikā, neatverot filiāli, turpināt ieguldījumu pakalpojumu sniegšanu Latvijas Republikā, ja tā saņēmusi mītnes dalībvalsts uzraudzības institūcijas paziņojumu par ieguldījumu brokeru sabiedrībai izsniegtās licences anulēšanu.

(12) Komisijai ir tiesības tieši vērsties pie citā dalībvalstī reģistrētas ieguldījumu brokeru sabiedrības, kura ir Latvijas Republikā reģistrēta regulētā tirgus organizētāja biedrs un veic darījumus regulētajā tirgū bez filiāles atvēršanas, informējot par to attiecīgās dalībvalsts uzraudzības institūciju.

(13) Informāciju, kuru var pieprasīt, veicot iekšējās pārbaudes atbilstoši šā panta astotajai un devītajai daļai, nosaka Komisijas 2016. gada 14. jūlija deleģētā regula (ES) [2017/586](http://eur-lex.europa.eu/eli/reg_del/2017/586/oj/?locale=LV), ar ko papildina Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV) attiecībā uz regulatīvajiem tehniskajiem standartiem informācijas apmaiņai starp kompetentajām iestādēm, kad tās sadarbojas saistībā ar uzraudzības darbībām, pārbaudēm uz vietas un izmeklēšanu.

(14) Šā panta astotajā un devītajā daļā minētajām uzraudzības darbībām, klātienes pārbaudēm nepieciešamās veidlapas, veidnes un procedūras nosaka Komisijas 2017. gada 7. jūnija īstenošanas regula (ES) Nr. 2017/980, ar ko attiecībā uz standarta veidlapām, veidnēm un procedūrām nosaka īstenošanas tehniskos standartus sadarbībai tādās jomās kā uzraudzības darbības, pārbaudes uz vietas vai izmeklēšanas un informācijas apmaiņa starp kompetentajām iestādēm saskaņā ar Eiropas Parlamenta un Padomes direktīvu [2014/65/ES](http://eur-lex.europa.eu/eli/dir/2014/65/oj/?locale=LV).

(15) Komisijai statistikas mērķiem vai šajā pantā noteikto pienākumu izpildes uzraudzības nodrošināšanai ir tiesības pieprasīt, lai citā dalībvalstī reģistrēta ieguldījumu brokeru sabiedrība vai kredītiestādes filiāle, kas darbojas Latvijas Republikā, regulāri ziņo par savu darbību.

(16) Šā panta piecpadsmitajā daļā noteiktās prasības nevar būt stingrākas par tām, kādas noteiktas Latvijā licencētām ieguldījumu brokeru sabiedrībām vai kredītiestādēm.

**48.pants. Uzraudzība pār Latvijas Republikā reģistrētu ieguldījumu brokeru sabiedrību, kura sniedz ieguldījumu pakalpojumus dalībvalstī**

 (1) Komisija informē attiecīgās dalībvalsts uzraudzības institūciju pirms iekšējās pārbaudes veikšanas tādas Latvijas Republikā reģistrētas ieguldījumu brokeru sabiedrības filiālē, kura šajā dalībvalstī sniedz ieguldījumu pakalpojumus.

(2) Dalībvalsts uzraudzības institūcija ir tiesīga pēc savas iniciatīvas, kā arī pēc Komisijas lūguma veikt iekšējo pārbaudi Latvijas Republikā reģistrētas ieguldījumu brokeru sabiedrības filiālē, kas darbojas tās teritorijā.

(3) Par licences anulēšanu tādām Latvijas Republikā reģistrētām ieguldījumu brokeru sabiedrībām, kuru filiāles darbojas dalībvalstīs vai kuras sniedz ieguldījumu pakalpojumus dalībvalstīs, neatverot filiāli, Komisija nekavējoties informē attiecīgo dalībvalstu uzraudzības institūcijas.

**49. pants. Ieguldījumu brokeru sabiedrību nozīmīgas filiāles**

(1) Dalībvalstī reģistrētas ieguldījumu brokeru sabiedrības, kurai ir piemērojamas kapitāla pietiekamību regulējošās prasības saskaņā ar finanšu instrumentu tirgu regulējošajiem normatīvajiem aktiem un lielo riska darījumu ierobežojumi, Latvijas Republikā reģistrēta filiāle var tikt atzīta par nozīmīgu. Komisija, norādot pamatojumu, nosūta ieguldījumu brokeru sabiedrības mītnes dalībvalsts uzraudzības institūcijai vai konsolidācijas grupas, kurā ietilpst šāda ieguldījumu brokeru sabiedrība ar Latvijas Republikā reģistrētu filiāli, uzraudzības institūcijai lūgumu saskaņot viedokļus lēmuma pieņemšanai (turpmāk — saskaņots lēmums), lai Latvijas Republikā reģistrēto filiāli atzītu par nozīmīgu.

(2) Lai filiāli atzītu par nozīmīgu, ņem vērā tās atbilstību šādiem kritērijiem:

1) filiāles darbības apturēšana vai izbeigšana var ietekmēt uzņēmējas dalībvalsts finanšu tirgus likviditāti un maksājumu, tīrvērtes un norēķinu sistēmu;

2) filiāles darījumu apjoms un tās klientu skaits ir nozīmīgs uzņēmējas dalībvalsts kapitāla tirgum vai finanšu sistēmai.

(3) Komisija un filiāles mītnes dalībvalsts uzraudzības institūcija vai konsolidācijas grupas uzraudzības institūcija sadarbojas un veic visas nepieciešamās darbības, lai divu mēnešu laikā no šā panta pirmajā daļā minētā lūguma nosūtīšanas dienas pieņemtu saskaņotu lēmumu par filiāles atzīšanu par nozīmīgu.

(4) Šā panta trešajā daļā minēto lēmumu var pārsūdzēt konsolidētās uzraudzības institūcijas vai filiāles mītnes dalībvalsts šīs valsts pārsūdzības kārtību regulējošajos normatīvajos aktos noteiktajā kārtībā.

(5) Ja divu mēnešu laikā no šā panta pirmajā daļā minētā lūguma nosūtīšanas netiek pieņemts saskaņots lēmums, Komisija, ievērojot mītnes dalībvalsts uzraudzības institūcijas vai konsolidācijas grupas uzraudzības institūcijas viedokli, turpmāko divu mēnešu laikā bez viedokļu saskaņošanas pieņem lēmumu atzīt attiecīgo filiāli par nozīmīgu.

(6) Citas dalībvalsts uzraudzības institūcija var vērsties Komisijā ar lūgumu atzīt šajā dalībvalstī reģistrētas Latvijas Republikā reģistrētās ieguldījumu brokeru sabiedrības filiāli par nozīmīgu vai arī, ja Komisija ir konsolidācijas grupas uzraudzības institūcija, ar lūgumu atzīt konsolidācijas grupā iekļautās ieguldījumu brokeru sabiedrības citā dalībvalstī reģistrētu filiāli par nozīmīgu. Komisija veic visas nepieciešamās darbības, lai divu mēnešu laikā no lūguma saņemšanas dienas pieņemtu saskaņotu lēmumu par filiāles atzīšanu par nozīmīgu.

(7) Šā panta sestajā daļā minēto lēmumu var pārsūdzēt Administratīvajā apgabaltiesā.

(8) Pieņemto lēmumu par filiāles atzīšanu par nozīmīgu Komisija dara zināmu attiecīgajām dalībvalstu uzraudzības institūcijām.

(9) Komisija sadarbojas ar Latvijas Republikā reģistrēto ieguldījumu brokeru sabiedrību nozīmīgu filiāļu uzņēmēju dalībvalstu uzraudzības institūcijām, saņemot informāciju par ieguldījumu brokeru sabiedrību negatīvām attīstības tendencēm, kas var būtiski ietekmēt ieguldījumu brokeru sabiedrību darbību, kā arī par sankcijām un uzraudzības pasākumiem, ko uzņēmēju dalībvalstu uzraudzības institūcijas veic attiecībā uz ieguldījumu brokeru sabiedrībām, ieskaitot pienākuma noteikšanu uzturēt augstāku pašu kapitāla līmeni nekā minimālā kapitāla prasību kopsumma un jebkādu ierobežojumu noteikšanu attīstītās operacionālā riska mērīšanas pieejas izmantošanai. Komisija piedalās sagatavošanās ārkārtas situācijām pasākumos un to pārvarēšanas pasākumos, ieskaitot tādas ārkārtas situācijas, kas var izveidoties ieguldījumu brokeru sabiedrību finansiālā stāvokļa pasliktināšanās gadījumā vai finanšu tirgu nelabvēlīgas attīstības ietekmē. Ārkārtas situācijās paredzētās uzraudzības darbības ietver kopīga situācijas novērtējuma sagatavošanu, krīzes pārvarēšanas plāna ieviešanu un publiskas informācijas sniegšanu. Nepieciešamās informācijas apmaiņas procesā pēc iespējas izmanto jau izveidotus informācijas apmaiņas veidus krīžu vadības nodrošināšanai.

(10) Ja Komisija konstatē ārkārtas situāciju, kā arī finanšu tirgu nelabvēlīgas attīstības tendences, kas ietekmē situāciju ieguldījumu brokeru sabiedrībā, tā, ievērojot ierobežotas pieejamības informācijas atklāšanas noteikumus un pēc iespējas izmantojot jau izveidotus informācijas apmaiņas veidus, nekavējoties brīdina par ārkārtas situāciju uzņēmēju dalībvalstu Eiropas Centrālo banku sistēmā iekļautas centrālās bankas, Eiropas Centrālo banku un Eiropas Sistēmisko risku kolēģiju un paziņo visu ar to uzdevumu izpildi saistīto būtisko informāciju.

(11) Ja Latvijas Republikā reģistrētai ieguldījumu brokeru sabiedrībai ir nozīmīgas filiāles citās dalībvalstīs, bet pati ieguldījumu brokeru sabiedrība nav iekļauta konsolidācijas grupā, Komisija izveido un vada uzraugu kolēģiju ar to uzņēmēju dalībvalstu uzraudzības institūcijām, kurās ir reģistrētas ieguldījumu brokeru sabiedrības nozīmīgas filiāles, lai nodrošinātu sadarbību ar attiecīgo dalībvalstu uzraudzības institūcijām, veicot šā panta devītajā un desmitajā daļā minētās darbības. Komisija veido uzraugu kolēģiju, noslēdzot sadarbības līgumu ar uzņēmēju dalībvalstu uzraudzības institūcijām.

(12) Komisija, ņemot vērā plānoto vai koordinēto uzraudzības darbību nozīmīgumu uzņēmēju dalībvalstu uzraudzības institūcijām un iespējamo ietekmi uz finanšu sistēmas stabilitāti attiecīgajās dalībvalstīs, īpaši ārkārtas situācijās, nosaka tās uzraudzības institūcijas, kurām ir pienākums piedalīties uzraugu kolēģiju sanāksmēs.

(13) Komisija laikus informē visus uzraugu kolēģijas dalībniekus par kolēģijas sanāksmju organizēšanu, galvenajiem izskatāmajiem jautājumiem un plānotajām darbībām, kā arī par sanāksmēs pieņemtajiem lēmumiem vai veiktajiem pasākumiem.

**50. pants. Komisijas tiesības atsevišķām ieguldījumu brokeru sabiedrībām piemērot Regulas Nr. 575/2013 prasības**

(1) Komisijai ir tiesības piemērot Regulas Nr. 575/2013 prasības tādām ieguldījumu brokeru sabiedrībām, kas sniedz ieguldījumu pakalpojumus, no kuriem vismaz viens ir Finanšu instrumentu tirgus likuma 3. panta ceturtās daļas 3. vai 6., punktā minētais ieguldījumu pakalpojums un kuru konsolidēto aktīvu kopējā vērtība, kas aprēķināta kā iepriekšējo 12 mēnešu vidējais rādītājs, ir pieci miljardi euro vai vairāk, un uz kurām attiecas viens vai vairāki šādi kritēriji:

1) ieguldījumu brokeru sabiedrība minētās darbības veic tādā mērogā, ka ieguldījumu brokeru sabiedrības maksātnespēja vai nonākšana finansiālās grūtībās varētu radīt sistēmisko risku;

2) ieguldījumu brokeru sabiedrība ir Regulas Nr. 2019/2033 4. panta 1. punkta 3. apakšpunktā definētais tīrvērtes dalībnieks;

3) šāds Komisijas lēmums ir pamatots, ņemot vērā attiecīgās ieguldījumu brokeru sabiedrības darbību lielumu, raksturu, apjomu un sarežģītību, ievērojot samērīguma principu un ņemot vērā vienu vai vairākus šādus faktorus:

a) ieguldījumu brokeru sabiedrības nozīmīgumu Eiropas Savienības vai Latvijas ekonomikā;

b) ieguldījumu brokeru sabiedrības pārrobežu darbību nozīmību;

c) ieguldījumu brokeru sabiedrības savstarpējo saikni ar finanšu sistēmu.

(2) Šā panta pirmo daļu nepiemēro preču un emisijas kvotu dīleriem Regulas Nr. 575/2013 4. panta 1. punkta 150. apakšpunkta izpratnē, ieguldījumu pārvaldes sabiedrībām vai apdrošināšanas sabiedrībām.

(3) Ja Komisija nolemj piemērot Regulas Nr. 575/2013 prasības ieguldījumu brokeru sabiedrībai saskaņā ar šā panta pirmo daļu, tā uzrauga minētās ieguldījumu brokeru sabiedrības atbilstību Kredītiestāžu likumā kredītiestādēm noteiktajām prudenciālajām prasībām un Komisijas informācijas atklāšanas vajadzībām piemēro Kredītiestāžu likumā noteikto regulējumu.

(4) Ja Komisija nolemj atcelt saskaņā ar šā panta pirmo daļu pieņemto lēmumu, tā nekavējoties informē ieguldījumu brokeru sabiedrību.

(5) Lēmumu, ko Komisija pieņēmusi saskaņā ar šā panta pirmo daļu, atceļ, ja ieguldījumu brokeru sabiedrība vairs neatbilst minētajā daļā norādītajai robežvērtībai, kas aprēķināta pēdējo 12 mēnešu periodā.

(6) Komisija nekavējoties informē Eiropas Vērtspapīru un tirgu iestādi par jebkuru lēmumu, kas pieņemts, ievērojot šā panta pirmo, trešo un piekto daļu.

**51. pants. Maksājumi Komisijas darbības finansēšanai**

 (1) Latvijā reģistrēta ieguldījumu brokeru sabiedrība, citas dalībvalsts ieguldījumu brokeru sabiedrības filiāle, un ārvalsts ieguldījumu brokeru sabiedrības filiāle maksā Komisijai līdz 1 procentam ieskaitot no ieguldījumu brokeru sabiedrības darījumu vidējiem bruto ieņēmumiem ceturksnī, bet ne mazāk par 2845 euro gadā

 (2) Komisija izdod normatīvos noteikumus par šā panta pirmajā daļā minēto maksājumu aprēķināšanas un pārskatu iesniegšanas kārtību.

(3) Šā panta pirmajā daļā minētos maksājumus veic līdz ceturksnim sekojošā mēneša trīsdesmitajam datumam.

(4) Par šā panta pirmajā daļā minēto maksājumu nokavētu pārskaitījumu vai pārskaitījumu nepilnā apmērā aprēķina nokavējuma naudu 0,05 procentu apmērā no nesamaksātās summas par katru nokavēto dienu.

(5) Šajā pantā minētos maksājumus ieskaita Komisijas kontā Latvijas Bankā.

**IX nodaļa**

**Iekšējo modeļu pieeja, papildu pašu kapitāls un tā norāde, īpašas likviditātes prasības un informācijas atklāšana**

**52. pants. Iekšējo modeļu pieejas izmantošanas atļauja**

(1) Komisija regulāri, bet ne retāk kā reizi trijos gados pārbauda, vai ieguldījumu brokeru sabiedrība, kas atbilstoši Regulas Nr. 2019/2033 22. panta prasībām saņēmusi atļauju izmantot alternatīvo iekšējā modeļa pieeju pašu kapitāla prasību aprēķinam, atbilst atļaujas saņemšanas nosacījumiem, kas ietverti Regulas Nr. 575/2013 kapitāla prasībām. Minētajā pārbaudē Komisija pastiprināti pārbauda:

1) ieguldījumu brokeru sabiedrības komercdarbības modeļa izmaiņas;

2) iekšējā modeļa pieejas piemērošanu jauniem ieguldījumu produktiem;

3) kā ieguldījumu brokeru sabiedrība pilnveido savu iekšējā modeļa pieeju, atbilstoši pārbaudītām mūsdienīgām tehnikām un praksei.

(2) Ja šā panta pirmajā daļā minētajā pārbaudē Komisija konstatē, ka ieguldījumu brokeru sabiedrības iekšējā modeļa pieeja neaptver visus būtiskos riskus, tā pieprasa novērst konstatētās nepilnības. Lai mazinātu riskus līdz nepilnību novēršanai, Komisija var noteikt:

1) paaugstinātu koeficientu, kas izmantojams pašu kapitāla prasības aprēķinam saskaņā ar iekšējā modeļa pieeju;

2) papildu pašu kapitāla prasības vai veikt citus piemērotus un iedarbīgus pasākumus.

(3) Ja ieguldījumu brokeru sabiedrības ar tirgu saistīto risku pašu kapitāla prasības aprēķinam izmantotā iekšējā modeļa pārbaudē konstatēts, ka iekšējais modelis nav vai vairs nav pietiekami precīzs, jo, veicot atpakaļejošu pārbaudi saskaņā ar Regulas Nr. 575/2013 366. pantu konstatēts, ka pārsniegumu skaits neatbilst pieļaujamam līmenim, Komisija pieprasa, lai ieguldījumu brokeru sabiedrība nekavējoties novērš konstatētās nepilnības, vai anulē atļauju izmantot iekšējo modeli.

(4) Ja Komisija konstatē, ka ieguldījumu brokeru sabiedrība neatbilst iekšējā modeļa pieejas izmantošanas atļaujas saņemšanas nosacījumiem, un ieguldījumu brokeru sabiedrība nevar pamatoti pierādīt, ka neatbilstībai nav būtiskas ietekmes uz pašu kapitāla prasību aprēķinu, Komisija pieprasa, lai ieguldījumu brokeru sabiedrība izstrādā un īsteno pasākumu plānu, kas nodrošina neatbilstības novēršanu. Komisija pieprasa, lai ieguldījumu brokeru sabiedrība veic izmaiņas tās iesniegtajā neatbilstību novēršanas plānā, ja tajā paredzētie pasākumi nenodrošinās pilnīgas atbilstības atjaunošanu vai to īstenošanas termiņi nav pieņemami.

(5) Ja ir pamats uzskatīt, ka ieguldījumu brokeru sabiedrība nespēs pieņemamā laikā atjaunot iekšējā modeļa pieejas atbilstību tās izmantošanas atļaujas saņemšanas nosacījumiem, un ieguldījumu brokeru sabiedrība nav pamatoti pierādījusi, ka neatbilstībai nav būtiskas ietekmes uz pašu kapitāla prasību aprēķinu, Komisija anulē atļauju izmantot iekšējā modeļa pieeju vai atļauj to izmantot tikai tādās jomās, kurās ir nodrošināta vai pieņemamā laikā tiks nodrošināta pilnīga atbilstība atļaujas saņemšanas nosacījumiem.

(6) Veicot šā panta pirmajā daļā minēto pārbaudi, Komisija ņem vērā Eiropas Banku iestādes:

1) veikto analīzi attiecībā uz ieguldījumu brokeru sabiedrību iekšējiem modeļiem kopumā un attiecībā uz to, kā ieguldījumu brokeru sabiedrības izmanto iekšējos modeļus līdzīgiem riskiem vai riska darījumiem;

2) izstrādātās vadlīnijas.

**53. pants. Papildu pašu kapitāla prasība**

(1) Komisija, pamatojoties uz šā likuma 42. un 52. pantā minēto pārbaudi, pieprasa ieguldījumu brokeru sabiedrībai nodrošināt šā likuma 44. panta pirmās daļas 1. punktā minēto papildu pašu kapitāla prasību šādos gadījumos:

1) ieguldījumu brokeru sabiedrība ir pakļauta tādiem riskiem vai risku elementiem, vai rada tādus riskus citiem, kuri ir būtiski un kuri, ievērojot šā panta otrās daļas noteikumus, nav segti vai nav pietiekami segti saskaņā ar Regulas Nr. 2019/2033 kapitāla prasību vai koncentrācijas riska noteiktajām pašu kapitāla prasībām;

2) ieguldījumu brokeru sabiedrība nav ievērojusi šā likuma 31.panta pirmās daļas 9.,14., 15. punkta un ceturtās daļas, kā arī 42. panta prasības un ir pamats uzskatīt, ka citu uzraudzības pasākumu piemērošana nebūs pietiekama, lai nodrošinātu minēto prasību izpildi tādā laika periodā, ko Komisija atzīst par piemērotu;

3) ieguldījumu brokeru sabiedrības veiktās korekcijas attiecībā uz tirdzniecības portfeļa pozīciju vērtības piesardzīgu novērtēšanu nav uzskatāmas par pietiekamām, lai ieguldījumu brokeru sabiedrība spētu pārdot šīs pozīcijas īsā laikā vai ierobežot ar šīm pozīcijām saistītos riskus bez būtiskiem zaudējumiem funkcionējoša tirgus apstākļos;

4) kapitāla līmenis, ņemot vērā Komisijas saskaņā ar šā likuma 52. panta noteikumiem veikto pārbaudi, nav pietiekams, jo ieguldījumu brokeru sabiedrība, kas saņēmusi atļauju izmantot iekšējos modeļus pašu kapitāla prasību aprēķinam, vairs neatbilst šādas atļaujas saņemšanas nosacījumiem;

5) ieguldījumu brokeru sabiedrība atkārtoti nespēj izveidot vai nodrošināt pietiekamu pirmā līmeņa pamata kapitāla līmeni, lai segtu saskaņā ar šā likuma 53. panta noteikumiem tai paziņoto papildu pašu kapitāla norādi.

(2) Riski vai risku elementi nav segti vai nav pietiekami segti saskaņā ar Regulas Nr. 2019/2033 kapitāla prasību vai koncentrācijas riska noteiktajām pašu kapitāla prasībām, ja kapitāla apmērs, elementi un struktūra, ko Komisija, ņemot vērā tās veikto pārbaudi par ieguldījumu brokeru sabiedrības saskaņā ar šā likuma 31. panta trešās daļas pirmā teikuma prasībām veikto novērtējumu, uzskata par atbilstošu, ir lielāks par Regulas Nr. 2019/2033 prasībām.

(3) Šā panta otrajā daļā minētajā kapitālā, ko Komisija uzskata par atbilstošu, var būt ietverti riski vai risku elementi, kuri ir izslēgti no Regulas Nr. 2019/2033 kapitāla prasību vai koncentrācijas riska noteiktajām pašu kapitāla prasībām.

(4) Komisija saskaņā ar šā likuma 44. panta pirmās daļas 1. punktu pieprasīto papildu pašu kapitāla līmeni nosaka kā starpību starp kapitālu, kas uzskatāms par atbilstošu saskaņā ar šā panta otrās daļas noteikumiem un Regulas Nr. 2019/2033 kapitāla prasību vai koncentrācijas riska noteiktajām pašu kapitāla prasībām.

(5) Ieguldījumu brokeru sabiedrība papildu pašu kapitāla prasību, ko Komisija pieprasa nodrošināt saskaņā šā likuma 44. panta pirmās daļas 1. punktu ievēro ar pašu kapitālu, kas atbilst šādām prasībām:

1) vismaz trīs ceturtdaļas no papildu pašu kapitāla prasības ievēro ar pirmā līmeņa kapitālu,

2) vismaz trīs ceturtdaļas no šīs daļas 1. punktā minētā pirmā līmeņa kapitāla veido pirmā līmeņa pamata kapitāls;

3) pašu kapitālu neizmanto, lai izpildītu Regulas Nr. 2019/2033 11. panta 1. punkta "a", "b" un "c" apakšpunktā noteiktās pašu kapitāla prasības.

 (6) Komisija rakstveidā paziņo ieguldījumu brokeru sabiedrībai tās pieņemto lēmumu par papildu pašu kapitāla prasības noteikšanu saskaņā ar šā likuma 42. panta pirmās daļas 1. punktu, to attiecīgi pamatojot un sniedzot skaidru priekšstatu par tās saskaņā ar šā panta noteikumiem veikto novērtējumu. Šā panta pirmās daļas 5. punktā minētajā gadījumā Komisija savā pamatojumā ietver īpašu skaidrojumu par iemesliem, kuru dēļ saskaņā ar šā likuma 51. panta pirmo daļu noteiktais kapitāla līmenis nav vairāk uzskatāms par pietiekamu.

(7) Komisija saskaņā ar šā panta noteikumiem var pieprasīt nodrošināt papildu pašu kapitālu nelielai ieguldījumu brokeru sabiedrībai, pamatojoties uz katra gadījuma atsevišķu izvērtējumu un ja tā uzskata to par pamatotu.

**54. pants. Papildu pašu kapitāla norāde**

(1) Komisija, ņemot vērā samērīguma principu un atkarībā no ieguldījumu brokeru sabiedrības, kas nav uzskatāma par nelielu ieguldījumu brokeru sabiedrību, darbības lieluma, sistēmiskā nozīmīguma, rakstura, apjoma un sarežģītības, var pieprasīt, lai tā nodrošina pašu kapitāla līmeni, kas, balstoties uz šā likuma 31. panta trešās daļas noteikumiem, pietiekamā mērā pārsniedz Regulas Nr. 2019/2033 kapitāla prasību un šajā likumā noteiktās prasības, tostarp šā likuma 44. panta pirmās daļas 1. punktā minēto papildu pašu kapitāla prasību, ar mērķi nodrošināt, lai cikliskas ekonomiskās svārstības neizraisītu minēto prasību pārkāpumu vai neapdraudētu ieguldījumu brokeru sabiedrības spēju organizēti izbeigt un pārtraukt savu darbību.

(2) Komisija attiecīgajā gadījumā saskaņā ar šā panta pirmo daļu pārbauda ieguldījumu brokeru sabiedrības, kas nav uzskatāma par nelielu ieguldījumu brokeru sabiedrību, noteikto pašu kapitāla līmeni un, ja nepieciešams, paziņo tai minētās pārbaudes secinājumus, tostarp veicamās pašu kapitāla līmeņa korekcijas un termiņu, līdz kuram jāveic minētās korekcijas.

**55. pants. Īpašas likviditātes prasības**

(1) Komisija nosaka šā likuma 44. panta pirmās daļas 11. punktā minētās īpašas likviditātes prasības tikai gadījumā, ja, pamatojoties uz šā likuma 42. panta otrajā daļā, kā arī 52. pantā minēto pārbaudi, tā konstatē, ka ieguldījumu brokeru sabiedrība, kas nav uzskatāma par nelielu ieguldījumu brokeru sabiedrību, vai ieguldījumu brokeru sabiedrība, kas ir uzskatāma par nelielu ieguldījumu brokeru sabiedrību, bet nav atbrīvota no likviditātes prasības, saskaņā ar Regulas Nr. 2019/2033 43. panta 1. punktu:

1) ir pakļauta tādam likviditātes riskam vai likviditātes riska elementiem, kuri ir būtiski un kuri, ievērojot šā panta otrās daļas noteikumus, nav segti vai nav pietiekami segti saskaņā ar Regulas Nr. 2019/2033 noteikto likviditātes prasību;

2) nav ievērojusi šā likuma 31. panta pirmās daļas 3., 9., 14., 15. punkta un ceturtās daļas, 32.panta septītās daļas prasības, un ir pamats uzskatīt, ka citu administratīvu pasākumu piemērošana vien nebūs pietiekama, lai nodrošinātu minēto prasību izpildi tādā laika periodā, ko Komisija atzīst par piemērotu

(2) Likviditātes riski vai likviditātes riska elementi nav segti vai nav pietiekami segti saskaņā ar Regulas Nr. 2019/2033 noteikto likviditātes prasību, ja tās likviditātes aktīvu summas un veidi, ko Komisija, ņemot vērā tās veikto pārbaudi, uzskata par pietiekamiem, ir augstākā līmenī par Regulas Nr. 2019/2033 likviditātes prasību.

(3) Komisija saskaņā ar šā likuma 44. panta pirmās daļas 11. punktā pieprasītās īpašas likviditātes prasības līmeni nosaka kā starpību starp likviditātes prasību, kas uzskatāma par pietiekamu, saskaņā ar šā panta otrās daļas noteikumiem un Regulā Nr. 2019/2033 noteikto likviditātes prasību.

(4) Ieguldījumu brokeru sabiedrība saskaņā ar šā likuma 44. panta pirmās daļas 11. punktā pieprasītās īpašas likviditātes prasības nodrošina ar Regulas Nr. 2019/2033 43. pantā noteiktajiem likvīdiem aktīviem.

(5) Komisija rakstveidā paziņo ieguldījumu brokeru sabiedrībai par tās pieņemto lēmumu par īpašas likviditātes prasību noteikšanu saskaņā ar šā likuma 44. panta pirmās daļas 11.punktu, to attiecīgi pamatojot un sniedzot skaidru priekšstatu par tās saskaņā ar šā panta noteikumiem veikto novērtējumu.

**56. pants. Ieguldījumu brokeru sabiedrību informācijas atklāšana**

(1) Ieguldījumu brokeru sabiedrība, kas nav uzskatāma par nelielu ieguldījumu brokeru sabiedrību, vai ieguldījumu brokeru sabiedrība, kas ir uzskatāma par nelielu ieguldījumu brokeru sabiedrību uz kuru attiecas Regulas Nr. 2019/2033 46. panta 2. punkta prasība, publicē Regulas Nr. 2019/2033 46. pantā minēto informāciju biežāk nekā reizi gadā, izplatot to divu mēnešu laikā pēc attiecīgā pārskata perioda beigām.

(2) Šā panta pirmajā daļā minētās ieguldījumu brokeru sabiedrības publisko informāciju savā mājaslapā internetā vai arī izvēlas informācijas publiskošanai citu piemērotu informācijas nesēju un vietu.

(3) Ieguldījumu brokeru sabiedrība, kura ir mātes sabiedrība, katru gadu publisko pilnībā vai atsauču veidā, norādot, kur informācija ir pieejama, informāciju par ieguldījumu brokeru sabiedrību grupas juridisko struktūru, kā arī pārvaldības un darbības organizatorisko struktūru, kas nodrošina šā likuma 10. panta otrās daļas 9. punkta, 12. panta otrās daļas 2., 3. un 6. punkta, 27. panta divpadsmitās daļas un 31. panta pirmās daļas 9., 14., 15.punkta un ceturtās daļas prasību ievērošanu.

(4) Ieguldījumu brokeru sabiedrība, kuras bilances un ārpusbilances posteņu vidējā vērtība pēdējo četru pārskata gadu periodā, neņemot vērā gada pārskata datus, pārsniedz 100 miljonus euro, saskaņā ar Regulas Nr. 2019/2033 46. pantu atklāj šādu informāciju:

1) to balsstiesību daļa, kuras pārvalda ieguldījumu brokeru sabiedrība un attiecas uz tās tiešā vai netiešā turējumā esošajām akciju sabiedrības akcijām, sadalījumā pa dalībvalstīm un nozarēm;

2) detalizētu aprakstu par to, kā ir īstenotas balsstiesības to akciju sabiedrību akcionāru pilnsapulcēs, kuru akcijas tiek turētas saskaņā šā panta sestās daļas nosacījumiem, balsojumu skaidrojumu un to valdes un padomes(ja tāda ir izveidota) iesniegto priekšlikumu akcionāru pilnsapulcei proporciju, kurus ieguldījumu brokeru sabiedrība ir apstiprinājusi;

3) par pilnvaroto padomdevēju pakalpojumu izmantošanu;

4) par balsstiesību izmantošanu attiecībā uz sabiedrībām, kuru akcijas tiek turētas saskaņā šā panta sestās daļas nosacījumiem.

(5) Šā panta ceturtās daļas 2.punktā minēto informācijas atklāšanas prasību nepiemēro, ja saskaņā ar līgumisko vienošanos ar visiem akcionāriem, kurus ieguldījumu brokeru sabiedrība pārstāv akcionāru pilnsapulcē, ir noteikts, ka ieguldījumu brokeru sabiedrībai nav tiesību balsot šo akcionāru vārdā, izņemot gadījumus, kad pēc akcionāru pilnsapulces darba kārtības saņemšanas šie akcionāri ieguldījumu brokeru sabiedrībai ir devuši rīkojumus par balsošanu.

(6) Šā panta ceturtajā daļā minētā ieguldījumu brokeru sabiedrība prasības par informācijas atklāšanu piemēro tikai attiecībā uz tām akciju sabiedrībām, kuru akcijas ir atļauts tirgot regulētajā tirgū, un tikai attiecībā uz tādām akcijām, kuras dod balsstiesības un šo balsstiesīgo akciju daļa, kuru tieši vai netieši tur ieguldījumu brokeru sabiedrība pārsniedz piecus procentus no visām attiecīgās sabiedrības emitētajām akcijām. Balsstiesību aprēķinā tiek ņemtas vērā visas emitētās balsstiesīgās akcijas, arī tādas, kuru izmantošana ir apturēta.

**X nodaļa**

**Ieguldījumu brokeru sabiedrību grupu uzraudzība**

**57. pants. Grupas uzraudzības institūcijas noteikšana**

(1) Komisija veic Latvijas Republikā reģistrētu Eiropas Savienības mātes ieguldījumu brokeru sabiedrību uzraudzību attiecībā uz atbilstību grupas kapitāla kritērijam un konsolidēto uzraudzību mātes ieguldījumu brokeru sabiedrības līmenī.

(2) Komisija veic ieguldījumu brokeru sabiedrību uzraudzību attiecībā uz atbilstību grupas kapitāla kritērijam vai konsolidētu uzraudzību ieguldījumu pārvaldītājsabiedrības vai jauktas finanšu pārvaldītājsabiedrības konsolidācijas grupas līmenī, ja:

1) Latvijas Republikā reģistrētas ieguldījumu brokeru sabiedrības mātes sabiedrība ir Eiropas Savienības mātes ieguldījumu pārvaldītājsabiedrība vai Eiropas Savienības mātes jaukta finanšu pārvaldītājsabiedrība;

2) Latvijas Republikā un vismaz vēl vienā dalībvalstī reģistrētai ieguldījumu brokeru sabiedrībai mātes sabiedrība ir viena un tā pati Latvijas Republikā reģistrēta Eiropas Savienības mātes ieguldījumu pārvaldītājsabiedrība vai Latvijas Republikā reģistrēta Eiropas Savienības mātes jaukta finanšu pārvaldītājsabiedrība.

(3) Komisija veic uzraudzību attiecībā uz atbilstību grupas kapitāla kritērijam vai konsolidētu uzraudzību, ja Latvijas Republikā reģistrētajai ieguldījumu brokeru sabiedrībai ir lielākā aktīvu kopsumma un, ja:

1) Latvijas Republikā un vismaz vēl vienā dalībvalstī reģistrētajām ieguldījumu brokeru sabiedrībām mātes sabiedrība ir Latvijas Republikā un vismaz vēl vienā dalībvalstī reģistrēta ieguldījumu pārvaldītājsabiedrība vai jaukta finanšu pārvaldītājsabiedrība un katrā šajā dalībvalstī ir reģistrēta arī ieguldījumu brokeru sabiedrība – meitas sabiedrība;

2) Latvijas Republikā reģistrētai ieguldījumu brokeru sabiedrībai un vismaz vēl vienā dalībvalstī reģistrētai ieguldījumu brokeru sabiedrībai mātes sabiedrība ir viena un tā pati Eiropas Savienības ieguldījumu pārvaldītājsabiedrība vai Eiropas Savienības jaukta finanšu pārvaldītājsabiedrība, kas nav reģistrēta ne Latvijas Republikā, ne citā dalībvalstī, kurā reģistrēta cita ieguldījumu brokeru sabiedrība.

(4) Komisija ir tiesīga, vienojoties ar attiecīgo dalībvalstu uzraudzības institūcijām, atkāpties no šā panta otrās daļas 2.punkta un trešās daļas prasībām un pieņemt lēmumu par atbilstošas un efektīvas uzraudzības piemērošanu attiecībā uz atbilstību grupas kapitāla kritērijam vai konsolidēto uzraudzību, ņemot vērā iesaistīto ieguldījumu brokeru sabiedrību un to darbības nozīmību attiecīgajās dalībvalstīs.

(5) Komisija, pirms šā panta ceturtajā daļā minētā lēmuma pieņemšanas, informē Eiropas Savienības mātes ieguldījumu pārvaldītājsabiedrību, Eiropas Savienības mātes jauktajai finanšu pārvaldītājsabiedrību vai Latvijas Republikā reģistrētu ieguldījumu brokeru sabiedrību ar lielāko aktīvu kopsummu un sniedz iespēju izteikt viedokli par iespējamo lēmumu. Komisija informē Eiropas Komisiju un Eiropas Banku iestādi par šā panta ceturtajā daļā minēto lēmumu.

(6) Ja Komisija konstatē ārkārtas situāciju, tostarp Regulas Nr. 1093/2010 18. pantā minēto, kā arī finanšu tirgu nelabvēlīgas attīstības tendences, kas var apdraudēt finanšu tirgus likviditāti un finanšu sistēmas stabilitāti kādā no dalībvalstīm, kurā reģistrētas ieguldījumu brokeru sabiedrību grupas sabiedrības, tā, ievērojot šā likuma 40. panta piektās daļas, 74. un 75. panta prasības, nekavējoties brīdina par ārkārtas situāciju Eiropas Banku iestādi, Eiropas Sistēmisko risku kolēģiju un attiecīgās uzraudzības institūcijas un paziņo visu ar to uzdevumu izpildi saistīto informāciju.

**58. pants. Uzraugu kolēģijas**

(1) Komisija saskaņā ar šā likuma 57. pantu, ja nepieciešams, izveido, vada uzraugu kolēģiju:

1) vada uzraugu kolēģijas sanāksmes un pieņem lēmumus, tai skaitā informē visus uzraugu kolēģijas dalībniekus par kolēģijas sanāksmju organizēšanu;

2) informē par galvenajiem izskatāmajiem jautājumiem un plānotajām darbībām;

3) informē rakstveidā visus uzraugu kolēģijas dalībniekus par sanāksmēs pieņemtajiem lēmumiem vai veiktajiem pasākumiem;

4) pieņemto lēmumu atbilstību šā panta ceturtajā daļā minēto institūciju plānotajai vai koordinētajai uzraudzības darbību nozīmībai.

(2) Komisija saskaņā ar šā panta pirmo daļu nodrošina:

1) šā likuma 54.panta sestajā daļā noteikto;

2) informācijas pieprasījumu koordinēšanu, kas nepieciešama konsolidētas uzraudzības veikšanai saskaņā ar Regulas Nr. 2019/2033 7. pantu;

3) informācijas pieprasījumu koordinēšanu gadījumos, kad vairākām vienā grupā ietilpstošu ieguldījumu brokeru sabiedrību uzraudzības institūcijām ir nepieciešams pieprasīt tīrvērtes dalībnieka mītnes dalībvalsts uzraudzības institūcijai vai atbilstīga centrālo darījumu partnera uzraudzības institūcijai informāciju par drošības rezerves modeli un parametriem, kas izmantoti attiecīgo ieguldījumu brokeru sabiedrību drošības rezerves prasību aprēķināšanai;

4) informācijas apmaiņu starp visām uzraudzības institūcijām, Eiropas Banku iestādi saskaņā ar Regulas Nr. 1093/2010 21. pantu un Eiropas Vērtspapīru un tirgu iestādi saskaņā ar Eiropas Parlamenta un Padomes 2010. gada 24. novembra regulas (ES) Nr. 1095/2010 ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK 21. pantu;

5) sadarbību ar attiecīgajām ārvalstu uzraudzības institūcijām, tai skaitā, lai piemērotu Regulas Nr. 2019/2033 23. panta 1. punkta “c” apakšpunkta un 2. punkta prasības un ar atbilstīgu centrālo darījumu partneru uzraudzības institūcijām apmainītos ar informāciju par drošības rezerves modeli un atjauninātu to;

6) pienākumu deleģēšanu un uzraudzības efektivitātes palielināšanu, novēršot uzraudzības prasību dublēšanos.

(3) Ja nepieciešams, Komisija uzraugu kolēģiju izveido arī tad, ja ieguldījumu brokeru sabiedrību grupas, kuras mātes sabiedrība ir Savienības ieguldījumu brokeru sabiedrība, Eiropas Savienības mātes ieguldījumu pārvaldītājsabiedrība vai Eiropas Savienības mātes jaukta finanšu pārvaldītājsabiedrība, meitas sabiedrības atrodas ārvalstī.

(4) Uzraugu kolēģiju veido šādas institūcijas:

1) uzraudzības institūcijas, kuras atbild par ieguldījumu brokeru sabiedrības uzraudzību, kuras mātes sabiedrība ir Eiropas Savienības ieguldījumu brokeru sabiedrība, Eiropas Savienības mātes ieguldījumu pārvaldītājsabiedrība vai Eiropas Savienības mātes jaukta finanšu pārvaldītājsabiedrība;

2) ja nepieciešams, ārvalsts uzraudzības institūcijas, ja šīs ārvalsts normatīvie akti, pēc visu uzraugu kolēģiju veidojošo uzraudzības institūciju atzinuma, paredz šā likuma 40. panta piektās daļas, 74. un 75. pantam līdzvērtīgu tiesisko regulējumu.

(5) Komisija veido uzraugu kolēģiju, noslēdzot sadarbības līgumu ar iesaistītajām uzraudzības institūcijām.

(6) Komisija ir tiesīga ar uzraugu kolēģijas darbību saistīto domstarpību izšķiršanai vērsties Eiropas Banku iestādē saskaņā ar Regulas Nr. 1093/2010 19. pantu.

**59. pants Sadarbības prasības**

(1) Komisija, sadarbojoties ar citu dalībvalstu uzraudzības institūcijām, apmainās ar uzraudzības veikšanai nepieciešamo informāciju, tai skaitā informāciju par:

1) ieguldījumu brokeru sabiedrību grupas juridisko un pārvaldības struktūru, ieskaitot organizatorisko struktūru, norādot visas grupā ietilpstošās regulētās un neregulētās sabiedrības, neregulētās meitas sabiedrības un mātes sabiedrības, un par ieguldījumu brokeru sabiedrību grupā ietilpstošo regulēto sabiedrību uzraudzības institūcijām;

2) procedūrām, kas ievērojamas, saņemot informāciju no ieguldījumu brokeru sabiedrību grupā ietilpstošajām ieguldījumu brokeru sabiedrībām, un šīs informācijas pārbaudes kartību;

3) ieguldījumu brokeru sabiedrības vai citu grupas sabiedrību negatīvām attīstības tendencēm, kas var būtiski ietekmēt ieguldījumu brokeru sabiedrības darbību;

4) būtiskām sankcijām un uzraudzības pasākumiem ārkārtas situācijās, ko Komisija nosaka un veic saskaņā ar šo likumu;

5) lēmumu noteikt augstāku pašu kapitāla prasību atbilstoši šā likuma 44. panta pirmās daļas 1.punktam.

(2) Komisija var saskaņā ar Regulas Nr. 1093/2010 19. panta 1. punktu vērsties Eiropas Banku iestādē, kad citu dalībvalstu uzraudzības institūcijas nav sniegušas šā panta pirmajā daļā minēto informāciju vai pēc Komisijas pieprasījuma ir atteikušās sadarboties, vai nav rīkojušās atbilstošā (saprātīgā) termiņā.

(3) Pirms citu dalībvalstu uzraudzības institūciju uzraudzības funkciju veikšanai svarīgu lēmumu pieņemšanas, Komisija konsultējas ar attiecīgo dalībvalstu uzraudzības institūcijām par šādiem jautājumiem:

1) par tādām izmaiņām akcionāru sastāvā un ieguldījumu brokeru sabiedrību grupā ietilpstošo ieguldījumu brokeru sabiedrību organizatoriskajā vai pārvaldes struktūrā, kurām nepieciešama uzraudzības institūciju atļauja;

2) par būtiskām sankcijām un uzraudzības pasākumiem, ko Komisija plāno noteikt un veikt ieguldījumu brokeru sabiedrībām;

3) par pienākumu nodrošināt augstāko pašu kapitāla prasību saskaņā ar šā likuma 42. panta pirmās daļas 1.punktu.

(4) Komisija konsultējas ar grupas uzraudzības institūciju pirms šā panta trešās daļas 2. punktā minēto lēmumu pieņemšanas attiecībā uz ieguldījumu brokeru sabiedrību grupā ietilpstošām Latvijas Republikā reģistrētām ieguldījumu brokeru sabiedrībām.

(5) Steidzamos gadījumos vai gadījumos, kad šā panta trešajā daļā minētās konsultācijas varētu apdraudēt lēmuma pieņemšanas efektivitāti, Komisija var nekonsultēties ar uzraudzības institūcijām un nekavējoties paziņot tām pieņemto lēmumu.

**60. pants. Informācijas pārbaude par sabiedrībām, kas atrodas citās dalībvalstīs**

(1) Lai pārbaudītu tādas informācijas patiesumu, kuru, veicot uzraudzību, Komisija saņēmusi par ieguldījumu brokeru sabiedrībām, ieguldījumu pārvaldītājsabiedrībām, jauktām finanšu pārvaldītājsabiedrībām, finanšu iestādēm, palīgpakalpojumu uzņēmumiem - uzņēmumiem, kuru pamatdarbība ir nekustamā īpašuma iegūšana īpašumā vai pārvaldīšana, datu apstrādes pakalpojumu vadība vai līdzīga darbība, kas papildina vienas vai vairāku ieguldījumu brokeru sabiedrību pamatdarbību, jauktām pārvaldītājsabiedrībām vai meitas sabiedrībām, kas atrodas citā dalībvalstī, ieskaitot meitas sabiedrības, kuras ir apdrošināšanas sabiedrības, Komisija ir tiesīga nosūtīt attiecīgās dalībvalsts uzraudzības institūcijai lūgumu veikt iekšējo pārbaudi attiecīgajā sabiedrībā.

(2) Komisija veic šā panta pirmajā daļā minēto pārbaudi, ja attiecīgā dalībvalsts uzraudzības institūcija tai devusi atļauju, kā arī tā ir tiesīga piedalīties minētajā pārbaudē, ja to veic attiecīgās dalībvalsts uzraudzības institūcija vai cita pilnvarota persona.

(3) Ja Komisija saņēmusi citas dalībvalsts uzraudzības institūcijas lūgumu pārbaudīt informācijas patiesumu par šā panta pirmajā daļā minētajām Latvijas Republikā reģistrētām sabiedrībām, tā ir tiesīga veikt iekšējo pārbaudi vai atļaut minēto pārbaudi veikt attiecīgās dalībvalsts uzraudzības institūcijai, revidentam vai citai pilnvarotai personai, nekavējoties informējot par minētās pārbaudes rezultātiem. Ja attiecīgās dalībvalsts uzraudzības institūcija neveic pārbaudi, tā ir tiesīga piedalīties Komisijas veiktajā pārbaudē.

**XI nodaļa**

**Ieguldījumu pārvaldītājsabiedrības, jauktas finanšu pārvaldītājsabiedrības un jauktas pārvaldītājsabiedrības**

**61.pants Ieguldījumu pārvaldītājsabiedrības un jauktas finanšu pārvaldītājsabiedrības**

(1) Ieguldījumu pārvaldītājsabiedrība un jaukta finanšu pārvaldītājsabiedrība tiek iekļautas uzraudzībā attiecībā uz grupas kapitāla testa ievērošanu.

 (2) Ieguldījumu pārvaldītājsabiedrības vai jauktas finanšu pārvaldītājsabiedrības valdes un padomes (ja tāda ir izveidota) locekļiem ir nevainojama reputācija, pietiekamas zināšanas, prasmes un pieredze, lai efektīvi veiktu savus pienākumus, ņemot vērā attiecīgās pārvaldītājsabiedrības pamatdarbības specifiku.

**62. pants. Jauktas darbības pārvaldītājsabiedrības**

(1) Ja ieguldījumu brokeru sabiedrības mātes sabiedrība ir jauktas darbības pārvaldītājsabiedrība, Komisija ir tiesīga pieprasīt, lai šī pārvaldītājsabiedrība sniedz informāciju, kas ir būtiska minētās ieguldījumu brokeru sabiedrības uzraudzībai.

(2) Ieguldījumu brokeru sabiedrībai, kuras mātes sabiedrība ir jauktas darbības pārvaldītājsabiedrība, ir pienākums sniegt Komisijai informāciju par darījumiem, kurus tā veikusi ar mātes sabiedrību un citām tās meitas sabiedrībām. Ieguldījumu brokeru sabiedrība izveido risku pārvaldības un iekšējās kontroles sistēmu, kā arī izstrādā pārskatu sniegšanas un grāmatvedības procedūras, lai noteiktu, novērtētu un kontrolētu darījumus ar tās mātes sabiedrību, kas ir jauktas darbības pārvaldītājsabiedrība, un citām tās meitas sabiedrībām.

(3) Komisijai tiesības pārbaudīt jauktas darbības pārvaldītājsabiedrību vai uzdot tās pilnvarotai personai veikt pārbaudi, lai pārbaudītu informāciju, kas saņemta no jauktas darbības pārvaldītājsabiedrībās un tās meitas sabiedrībām.

**63. pants. Sankcijas**

Šā likuma 67. pantā noteiktās sankcijas par šā likuma 41. panta otrās daļas pārbaudē konstatētajiem pārkāpumiem un 52. panta pārkāpumiem piemērojamas arī ieguldījumu pārvaldītājsabiedrībām, jauktām finanšu pārvaldītājsabiedrībām, jauktas darbības pārvaldītājsabiedrībām, tai skaitā minēto pārvaldītājsabiedrību vadītājiem.

**64. pants. Ārvalsts veiktās uzraudzības novērtējums**

(1) Ja divas vai vairākas Latvijas Republikā un citā dalībvalstī reģistrētas ieguldījumu brokeru sabiedrības, kas ir meitas sabiedrības vienai un tai pašai ārvalsts mātes sabiedrībai, netiek efektīvi uzraudzītas grupas līmenī, Komisija novērtē, vai ieguldījumu brokeru sabiedrības ir pakļautas šajā likumā un Regulas Nr. 2019/2033 konsolidētas uzraudzības līdzvērtīgām prasībām.

(2) Ja šā panta pirmajā daļā minētajā novērtējumā tiek konstatēts, ka ārvalsts uzraudzības institūcijas veiktā konsolidētā uzraudzība neatbilst šajā likumā un Regulas Nr. 2019/2033 konsolidētas uzraudzības līdzvērtīgām prasībām un Komisija būtu grupas uzraudzības institūcija, ja attiecīgā mātes sabiedrība būtu dibināta Eiropas Savienībā, tā pēc apspriešanās ar citām iesaistītajām uzraudzības institūcijām, tādu ieguldījumu brokeru sabiedrību konsolidēto uzraudzību veic atbilstoši šā likuma un Regulas Nr. 2019/2033 prasībām. Komisija informē citas iesaistītas uzraudzības institūcijas, Eiropas Banku iestādi un Eiropas Komisiju par ikvienu pasākumu, kas veikts atbilstoši šīs daļas noteikumiem.

(3) Ja Komisija ir grupas uzraudzības institūcija, tad tā ir tiesīga pieprasīt, lai tiktu nodibināta ieguldījumu pārvaldītājsabiedrība vai jaukta finanšu pārvaldītājsabiedrība, kas veiktu uzņēmējdarbību Eiropas Savienībā, lai minētajai ieguldījumu pārvaldītājsabiedrībai vai jauktajai finanšu pārvaldītājsabiedrībai piemērotu Regulas Nr. 2019/2033 7. vai 8. panta prasības.

**65. pants. Papildu prasības pārvaldītājsabiedrībām**

(1) Dalībvalsts mātes finanšu pārvaldītājsabiedrība, dalībvalsts mātes jaukta finanšu pārvaldītājsabiedrība, Eiropas Savienības mātes finanšu pārvaldītājsabiedrība un Eiropas Savienības mātes jaukta finanšu pārvaldītājsabiedrība, finanšu pārvaldītājsabiedrība un jaukta finanšu pārvaldītājsabiedrība (turpmāk šajā pantā – pārvaldītājsabiedrība), sniedz konsolidētās uzraudzības institūcijai šādu informāciju:

1) tās grupas organizatoriskā struktūra, kuras daļa ir pārvaldītājsabiedrība, norādot tās meitas sabiedrības, mātes sabiedrības un katras grupā ietilpstošās sabiedrības atrašanās vietu un darbības veidu;

2) ziņas par vismaz divām personām, kuras vada pārvaldītājsabiedrību, un par minēto personu atbilstību šā likuma 8. panta prasībām;

3) iekšējā kārtība un uzdevumu sadalījums grupā.

(2) Konsolidētās uzraudzības institūcija var pieprasīt papildu informāciju, kas nepieciešama šā panta trešajā un ceturtajā daļā minētā izvērtējuma veikšanai.

(3) Konsolidētās uzraudzības institūcija atļauj pārvaldītājsabiedrībai būt par ieguldījumu brokeru sabiedrības mātes sabiedrību, ja:

1) iekšējā kārtība un uzdevumu sadalījums grupā atbilst nolūkam konsolidēti vai subkonsolidēti nodrošināt atbilstību prasībām, kas noteiktas šajā likumā un Regulā Nr. 575/2013;

2) tās grupas organizatoriskā struktūra, kuras daļa ir pārvaldītājsabiedrība, neierobežo konsolidētās uzraudzības institūcijas iespējas efektīvi uzraudzīt meitas un mātes sabiedrības attiecībā uz individuālām, konsolidētām vai subkonsolidētām saistībām;

3) ir nodrošināta tās vadītāju atbilstība šā likuma 8. panta prasībām.

(4) Pārvaldītājsabiedrībai nav nepieciešama šā panta trešajā daļā minētā atļauja, ja ir izpildīti visi šādi nosacījumi:

1) pārvaldītājsabiedrības pamatdarbība ir līdzdalības iegūšana meitas sabiedrībās;

2) pārvaldītājsabiedrība nav noregulējuma vienība Kredītiestāžu un ieguldījumu brokeru sabiedrību darbības atjaunošanas un noregulējuma likuma izpratnē;

3) kredītiestāde, kas ir meitas sabiedrība, ir norīkota par atbildīgo nolūkā konsolidēti nodrošināt grupas atbilstību prudenciālajām prasībām, un tai ir doti visi nepieciešamie līdzekļi un juridiskās pilnvaras efektīvai minēto pienākumu izpildei;

4) pārvaldītājsabiedrība neiesaistās tādu ar pārvaldību, darbību vai finansēm saistītu lēmumu pieņemšanā, kas ietekmē grupu vai tās meitas sabiedrību, kura ir kredītiestāde, ieguldījumu brokeru sabiedrība vai finanšu iestāde;

5) nav šķēršļu efektīvai grupas konsolidētajai uzraudzībai.

(5) Konsolidētās uzraudzības institūcija lēmumu par šā panta trešajā daļā minēto atļauju vai ceturtajā daļā minēto izņēmumu pieņem četru mēnešu laikā no brīža, kad ir saņemta pilnīga informācija lēmuma pieņemšanai, bet ne vēlāk kā sešu mēnešu laikā no pieteikuma iesniegšanas dienas.

(6) Ja pārvaldītājsabiedrība ir reģistrēta citā dalībvalstī, konsolidētās uzraudzības institūcija pirms lēmuma pieņemšanas sadarbojas ar dalībvalsts uzraudzības institūciju un sniedz tai savu novērtējumu par šā panta trešajā un ceturtajā daļā minētajiem apstākļiem. Konsolidētās uzraudzības institūcija savu lēmumu saskaņo ar dalībvalsts uzraudzības institūciju un koordinatoru Finanšu konglomerātu likuma izpratnē divu mēnešu laikā no novērtējuma sagatavošanas dienas. Ja neizdodas vienoties, konsolidētās uzraudzības institūcija vēršas attiecīgajā Eiropas Uzraudzības iestādē strīdu izšķiršanai.

**XII nodaļa**

**Administratīvie akti un atbildība par normatīvo aktu pārkāpumiem**

**66.pants. Administratīvo aktu izdošana un apstrīdēšana**

(1) Šajā likumā un tieši piemērojamajos Eiropas Savienības tiesību aktos noteiktajos gadījumos Komisija izdod administratīvos aktus. Komisijas administratīvo aktu, kas izdots saskaņā ar šo likumu, var pārsūdzēt Administratīvā procesa likumā noteiktajā kārtībā

(2) Ja dokumenti Komisijā tiek izskatīti atkārtoti, Komisija nedrīkst norādīt trūkumus vai neprecizitātes ziņās, kuras tā jau bija izskatījusi un kurās iepriekšējā dokumentu izskatīšanas reizē nebija norādījusi šos trūkumus vai neprecizitātes, izņemot gadījumus, kad saistībā ar šīm ziņām tiek iegūta jauna informācija.

(3) Komisijas izdotu administratīvo aktu pārsūdzēšana tiesā neaptur to izpildi, ja Komisijas izdotais administratīvais akts ir lēmums:

1) ierobežot ieguldījumu brokeru sabiedrības tiesības sniegt ieguldījumu pakalpojumus vai veikt finanšu instrumentu turēšanu;

2) anulēt ieguldījumu brokeru sabiedrībai izsniegtās licences ieguldījumu pakalpojumu un ieguldījumu blakuspakalpojumu sniegšanai;

3) pieprasīt, lai nekavējoties tiek pārtraukta būtisku līdzdalību ieguvušo personu ietekme ieguldījumu brokeru sabiedrībā;

4) pieprasīt ieguldījumu brokeru sabiedrības valdes vai padomes(ja tāda ir izveidota), vai kāda valdes un padomes(ja tāda ir izveidota) locekļa atsaukšanu;

5) aizliegt izmantot balsstiesības personai, kas ieguvusi būtisku līdzdalību ieguldījumu brokeru sabiedrībā, pārkāpjot šā likuma normas;

6) noteikt ieguldījumu brokeru sabiedrībai pienākumu uzturēt tādas pašu kapitāla prasības, kas pārsniedz Regulas Nr. 2019/2033 11. pantā vai attiecīgi Regulas Nr. [575/2013](http://eur-lex.europa.eu/eli/reg/2013/575/oj/?locale=LV) 92.pantā paredzētās minimālās pašu kapitāla prasības;

7) uzlikt par pienākumu ieguldījumu brokeru sabiedrībai pārskatīt procedūras, lai pastiprinātu pasākumus, kurus tā ieviesusi šā likuma  31. panta pirmās daļas 14. punktā prasību īstenošanai;

8) pieprasīt ieguldījumu brokeru sabiedrībai, lai tā piemēro speciālu uzkrājumu politiku vai aktīvu atzīšanas politiku saistībā ar pašu kapitālu;

9) noteikt ieguldījumu brokeru sabiedrības valdes un padomes(ja tāda ir izveidota) loceklim vai citai par pārkāpumu atbildīgajai fiziskajai personai pagaidu aizliegumu veikt tai noteiktos pienākumus ieguldījumu brokeru sabiedrībā;

10) pieprasīt, lai ieguldījumu brokeru sabiedrība vai par pārkāpumu atbildīgā persona nekavējoties pārtrauc darbības, par ko piemēro šā likuma 67. panta pirmajā daļā minētās sankcijas;

11) sniegt publisku paziņojumu, kurā norādīta par pārkāpumu atbildīgā fiziskā vai juridiskā persona un pārkāpuma būtība.

(4) Pieņemot lēmumu par sankciju piemērošanu personām, kuras pārkāpušas ieguldījumu brokeru sabiedrību darbību regulējošos normatīvos aktus, Komisija ņem vērā jebkādas pārkāpuma potenciālās sistēmiskās sekas.

**67. pants. Sankcijas un citi administratīvie pasākumi**

(1) Par šā likuma, Regulas Nr.  2019/2033, Regulas Nr. 575/2013 28., 52. vai 63. panta pārkāpumiem, kā arī Komisijas izdoto normatīvo noteikumu vai pieņemto lēmumu pārkāpumiem, Komisijai ir tiesības:

1) izteikt publisku paziņojumu, norādot par pārkāpumu atbildīgo fizisko vai juridisko personu un pārkāpuma būtību;

2) pieprasīt, lai par pārkāpumu atbildīgā fiziskā vai juridiskā persona nekavējoties izbeidz attiecīgo darbību;

3) noteikt pagaidu aizliegumu ieguldījumu brokeru sabiedrības valdes un padomes(ja tāda ir izveidota) loceklim vai citai par pārkāpumu atbildīgai fiziskajai personai veikt tai noteiktos pienākumus;

4)  uzlikt juridiskajai personai soda naudu līdz 10 procentiem no juridiskās personas kopējā gada apgrozījuma pamatojoties uz iepriekšējā finanšu gada apstiprināto gada pārskatu. Ja juridiskā persona ir meitas sabiedrība, kura sagatavo konsolidēto gada pārskatu saskaņā ar normatīvo aktu prasībām, kas attiecas uz tās gada pārskatu un konsolidēto gada pārskatu sagatavošanu, kopējo gada apgrozījumu veido iepriekšējā finanšu gada kopējais gada apgrozījums vai atbilstoša veida ienākumi, pamatojoties uz galējās mātes sabiedrības iepriekšējā finanšu gada apstiprināto konsolidēto gada pārskatu;

5) uzlikt juridiskajai personai soda naudu līdz pārkāpuma rezultātā gūto ienākumu vai novērsto iespējamo zaudējumu divkāršam apmēram;

6) uzlikt par pārkāpumu atbildīgajai fiziskajai personai, tai skaitā ieguldījumu brokeru sabiedrības amatpersonai, darbiniekam vai personai, kura pārkāpuma izdarīšanas laikā ir atbildīga par noteiktas darbības veikšanu, soda naudu līdz pieciem miljoniem euro.

(2) Par šā likuma un saskaņā ar to izdoto normatīvo aktu pārkāpumiem attiecībā uz grāmatvedības kārtošanu, gada pārskata sagatavošanu un pārbaudi, un gada pārskatu iesniegšanu Komisijai ir tiesības izteikt normatīvos aktus pārkāpušajai personai brīdinājumu vai uzlikt soda naudu līdz 14 200 euro.

(3) Šā panta pirmās daļas 4., 5. un 6.punktā un otrajā daļā noteiktās soda naudas tiek ieskaitītas valsts budžetā.

**68. pants. Sankciju un citu administratīvo pasākumu publicēšana**

(1) Komisija informāciju par personām piemērotajām sankcijām, pēc tam, kad tas ir paziņots adresātam, ievieto savā mājaslapā internetā, norādot ziņas par personu un tās izdarīto pārkāpumu, kā arī par Komisijas izdotā administratīvā akta apstrīdēšanu un pieņemto nolēmumu.

(2) Šā panta pirmajā daļā minēto informāciju Komisija var publiskot, neidentificējot personu, ja tā konstatē, ka fiziskās personas datu atklāšana, kurai piemērota sankcija, nav samērīga vai arī fiziskās vai juridiskās personas datu atklāšana var apdraudēt finanšu tirgus stabilitāti vai uzsākta kriminālprocesa norisi vai radīt nesamērīgu kaitējumu iesaistītajām personām.

(3) Šajā pantā noteiktajā kārtībā Komisijas mājaslapā internetā ievietotā informācija ir pieejama piecus gadus no tās ievietošanas dienas.

**69. pants. Komisijas pienākums sniegt informāciju Eiropas Komisijai, Eiropas Vērtspapīru un tirgu iestādei un Eiropas Banku iestādei**

(1) Komisija informē Eiropas Banku iestādi par sankcijām, kas piemērotas par šā likuma 67. panta pirmajā daļā minētajiem pārkāpumiem, un īstenotajām darbībām, kā arī par Komisijas izdotā administratīvā akta apstrīdēšanu un pieņemto nolēmumu.

(2) Komisija informē Eiropas Komisiju un Eiropas Vērtspapīru un tirgu iestādi par darbībām, ko tā veikusi saskaņā ar šā likuma 47. panta otro daļu.

**XIII nodaļa**

**Komisijas pienākumi attiecībā uz informācijas publicēšanu**

**70. pants. Publicēšanas prasības**

(1) Komisija publisko vienā elektroniskā piekļuves adresē Eiropas Savienības normatīvajos aktos noteiktā formātā visu turpmāk minēto informāciju:

1) normatīvo aktu un vispārīgo norāžu teksti, kas pieņemti atbilstoši šā likuma prasībām;

2) veids, kā izmantotas atbilstoši Eiropas Parlamenta un Padomes 2019. gada 27. novembra direktīvai (ES) 2019/2034 par ieguldījumu brokeru sabiedrību prudenciālo uzraudzību un ar ko groza Direktīvas 2002/87/EK, 2009/65/EK, 2011/61/ES, 2013/36/ES, 2014/59/ES un 2014/65/ES (turpmāk — Direktīva (ES) 2019/2034) un ES Regulai 2019/2033 pieejamās izvēles iespējas un rīcības brīvība;

3) vispārīgie kritēriji un metodoloģija, ko tā izmanto šā likuma 42. pantā minētajai uzraudzības pārbaudei un novērtēšanai;

4) apkopoti statistikas dati par Direktīvai (ES) 2019/2034 un ES Regulas 2019/2033 īstenošanas galvenajiem aspektiem, tostarp saskaņā ar šā likuma 44. panta pirmās daļas 1. punktu, veikto uzraudzības pasākumu un saskaņā ar šā likuma 67. panta prasībām piemēroto administratīvo sankciju skaitu un būtību.

(2) Informācija, ko publisko saskaņā ar šā panta pirmo daļu, ir pietiekami vispusīga un precīza, lai dotu iespēju jēgpilni salīdzināt, kā dažādu dalībvalstu kompetentās iestādes piemēro šā panta pirmās daļas 1., 2. un 3. punktu.

**XIV nodaļa**

**Ieguldījumu brokeru sabiedrības darbības atjaunošanas un noregulējuma, maksātnespējas un likvidācijas speciālie noteikumi**

**71.pants. Rīcība ar klientu naudas līdzekļiem**

(1) Ieguldījumu brokeru sabiedrības likvidators vai administrators uzaicina ieguldījumu brokeru sabiedrības klientus saņemt tās turējumā esošos naudas līdzekļus un vienojas par to saņemšanas kārtību. Rakstveida paziņojumu ieguldījumu brokeru sabiedrības likvidators vai administrators nosūta katram klientam, kā arī publicē plašsaziņas līdzekļos un oficiālajā izdevumā "Latvijas Vēstnesis".

(2) Naudas līdzekļus, kurus ieguldījumu brokeru sabiedrības klienti neizņem, ieguldījumu brokeru sabiedrības likvidators vai administrators, noslēdzot rakstveida līgumu, nodod glabāšanā paša izraudzītai Latvijas Republikā reģistrētai kredītiestādei. Rakstveida paziņojumu par naudas līdzekļu nodošanu kredītiestādei glabāšanā ieguldījumu brokeru sabiedrības likvidators vai administrators nekavējoties nosūta katram klientam, kā arī publicē plašsaziņas līdzekļos un oficiālajā izdevumā "Latvijas Vēstnesis".

(3) Maksu par kredītiestādei nodoto ieguldījumu brokeru sabiedrības klientu naudas līdzekļu glabāšanu ietur atbilstoši kredītiestādes cenrādim no naudas līdzekļu summas, kas klientiem pienākas.

(4) Ja ieguldījumu brokeru sabiedrības klients desmit gadu laikā no brīža, kad naudas līdzekļi nodoti kredītiestādei, nav izņēmis naudas līdzekļus, kas tam pienākas, tas zaudē prasījuma tiesības uz tiem. Naudas līdzekļi, kuri pienākas ieguldījumu brokeru sabiedrības klientiem un attiecībā uz kuriem iestājies noilgums, piekrīt valstij kā bezīpašnieka manta.

(5) Pēc glabājuma līguma noslēgšanas ar kredītiestādi ieguldījumu brokeru sabiedrības likvidators vai administrators iesniedz Komisijai informāciju par kredītiestādi, kurai naudas līdzekļi nodoti glabāšanā, un ieguldījumu brokeru sabiedrības klientu sarakstu, norādot katra klienta identifikācijas datus un naudas summu, kas tam pienākas.

(6) Ieguldījumu brokeru sabiedrības likvidators vai administrators pēc tam, kad pilnīgi izbeigušās tā saistības pret ieguldījumu brokeru sabiedrības klientiem, iesniedz Komisijai informāciju par saistību izbeigšanās faktu.

**72.pants. Rīcība ar klientu finanšu instrumentiem**

(1) Ieguldījumu brokeru sabiedrības likvidators vai administrators uzaicina ieguldījumu brokeru sabiedrības klientus saņemt tās turējumā esošos finanšu instrumentus un vienojas ar tiem par saņemšanas kārtību. Rakstveida paziņojumu ieguldījumu brokeru sabiedrības likvidators vai administrators rakstveidā nosūta katram klientam, kā arī publicē plašsaziņas līdzekļos un oficiālajā izdevumā "Latvijas Vēstnesis".

(2) Finanšu instrumentus, kurus ieguldījumu brokeru sabiedrības klienti neizņem, ieguldījumu brokeru sabiedrības likvidators vai administrators, noslēdzot rakstveida līgumu, var nodot turējumā paša izraudzītai Latvijas Republikā reģistrētai kredītiestādei vai citai ieguldījumu brokeru sabiedrībai. Rakstveida paziņojumu par finanšu instrumentu nodošanu kredītiestādei vai citai ieguldījumu brokeru sabiedrībai glabāšanā ieguldījumu brokeru sabiedrības likvidators vai administrators nosūta katram klientam, kā arī publicē plašsaziņas līdzekļos un oficiālajā izdevumā "Latvijas Vēstnesis".

(3) Maksu par kredītiestādei vai ieguldījumu brokeru sabiedrībai nodoto ieguldījumu brokeru sabiedrības klientu finanšu instrumentu turēšanu ietur atbilstoši kredītiestādes vai ieguldījumu brokeru sabiedrības cenrādim no ieguldījumu brokeru sabiedrības klientiem brīdī, kad tie ceļ prasību par finanšu instrumentu saņemšanu, un no tiem piederošo finanšu instrumentu vērtības.

(4) Ja ieguldījumu brokeru sabiedrības klients desmit gadu laikā no brīža, kad finanšu instrumenti nodoti kredītiestādei vai citai ieguldījumu brokeru sabiedrībai, nav izņēmis finanšu instrumentus, kas tam pienākas, tas zaudē prasījuma tiesības uz tiem. Finanšu instrumenti, kuri pienākas ieguldījumu brokeru sabiedrības klientiem un attiecībā uz kuriem iestājies noilgums, piekrīt valstij kā bezīpašnieka manta.

(5) Pēc pārveduma līguma noslēgšanas ar kredītiestādi vai citu ieguldījumu brokeru sabiedrību ieguldījumu brokeru sabiedrības likvidators vai administrators iesniedz Komisijai informāciju par kredītiestādi vai ieguldījumu brokeru sabiedrību, kurai finanšu instrumenti nodoti turējumā, un ieguldījumu brokeru sabiedrības klientu sarakstu, norādot katra klienta identifikācijas datus un to finanšu instrumentu identifikāciju un skaitu, kuri tam pienākas.

(6) Ieguldījumu brokeru sabiedrības klientiem piederošos finanšu instrumentus, par kuru nodošanu kredītiestādei vai citai ieguldījumu brokeru sabiedrībai turējumā ieguldījumu brokeru sabiedrības likvidators vai administrators nav noslēdzis līgumu, tas var atsavināt publiskā izsolē. Izsoli organizē un tās noteikumus izstrādā ieguldījumu brokeru sabiedrības likvidators vai administrators.

(7) Pēc finanšu instrumentu atsavināšanas izsolē ieguldījumu brokeru sabiedrības likvidators vai administrators uzaicina ieguldījumu brokeru sabiedrības klientus pieteikt prasības par naudas līdzekļu izmaksu, ievērojot šā likuma [70pantā](https://likumi.lv/ta/id/81995#p151) rīcībai ar klientu naudas līdzekļiem noteikto kārtību.

(8) Ieguldījumu brokeru sabiedrības likvidators vai administrators pēc tam, kad pilnīgi izbeigušās tā saistības pret ieguldījumu brokeru sabiedrības klientiem, iesniedz Komisijai informāciju par saistību izbeigšanās faktu.

**73.pants. Ieguldījumu brokeru sabiedrību darbības atjaunošanas un noregulējuma, maksātnespējas un likvidācijas tiesiskais regulējums**

(1) Šā likuma noteikumi ieguldījumu brokeru sabiedrības darbības atjaunošanai un noregulējumam piemērojami tiktāl, ciktāl [Kredītiestāžu un ieguldījumu brokeru sabiedrību darbības atjaunošanas un noregulējuma likumā](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) nav noteikts citādi.

(2) Komisija ir tiesīga iecelt ieguldījumu brokeru sabiedrībai pilnvarnieku [Kredītiestāžu un ieguldījumu brokeru sabiedrību darbības atjaunošanas un noregulējuma likumā](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) noteiktajos gadījumos. Pilnvarnieka iecelšanai un tā darbībai piemērojami [Kredītiestāžu likuma](https://likumi.lv/ta/id/37426-kreditiestazu-likums)[VIII nodaļas](https://likumi.lv/ta/id/37426-kreditiestazu-likums#n8) noteikumi.

(3) Ieguldījumu brokeru sabiedrībai maksātnespēju un likvidāciju regulējošās [Komerclikuma](https://likumi.lv/ta/id/5490-komerclikums) un [Maksātnespējas likuma](https://likumi.lv/ta/id/214590-maksatnespejas-likums) normas piemērojamas tiktāl, ciktāl tās nav pretrunā ar šā likuma un [Kredītiestāžu un ieguldījumu brokeru sabiedrību darbības atjaunošanas un noregulējuma likuma](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) normām.

(4) Ieguldījumu brokeru sabiedrības maksātnespējas pieteikums tiek iesniegts tikai ar Komisijas piekrišanu.

(5) Pret ieguldījumu brokeru sabiedrību, attiecībā uz kuru Komisija ir pieņēmusi lēmumu par turpmāko rīcību saskaņā ar [Kredītiestāžu un ieguldījumu brokeru sabiedrību darbības atjaunošanas un noregulējuma likumā](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) noteikto kārtību, maksātnespējas procesu tiesa var ierosināt, tikai pamatojoties uz Komisijas pieteikumu.

(6) Tiesa, saņemot ieguldījumu brokeru sabiedrības maksātnespējas pieteikumu, nekavējoties par to informē Komisiju neatkarīgi no tā, vai ieguldījumu brokeru sabiedrībai tiek piemērots noregulējums vai ir publiskots lēmums saskaņā ar [Kredītiestāžu un ieguldījumu brokeru sabiedrību darbības atjaunošanas un noregulējuma likumā](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) noteikto kārtību.

(7) Pēc šā panta sestajā daļā noteiktā informēšanas pienākuma izpildes tiesa var izskatīt maksātnespējas pieteikumu, ja Komisija ir paziņojusi tiesai, ka tā neplāno veikt noregulējuma darbības attiecībā uz ieguldījumu brokeru sabiedrību, vai tā nav septiņu dienu laikā sniegusi atbildi tiesai.

(8) Ja Komisija pēc šā panta sestajā daļā noteiktās informācijas saņemšanas tiesai ir paziņojusi, ka ieguldījumu brokeru sabiedrība atbilst noregulējuma nosacījumiem un attiecībā uz ieguldījumu brokeru sabiedrību tā plāno veikt noregulējuma darbības, tiesa pieņem nolēmumu par maksātnespējas pieteikuma noraidīšanu.

**74.pants. Kreditoru prasījumu segšanas speciālā kārtība**

(1) Pēc ieguldījumu brokeru sabiedrības maksātnespējas procesa vai likvidācijas izdevumu segšanas atlikušie naudas līdzekļi tiek sadalīti kreditoru prasījumu pamatsummu (bez procentiem) apmierināšanai šādā kārtībā:

1) izmaksas ieguldītājiem, kuriem saskaņā ar [Ieguldītāju aizsardzības likumu](https://likumi.lv/ta/id/55829-iegulditaju-aizsardzibas-likums) izmaksājama kompensācija. Izmaksas tiek noteiktas [Ieguldītāju aizsardzības likumā](https://likumi.lv/ta/id/55829-iegulditaju-aizsardzibas-likums) paredzētās kompensācijas apmērā. Ja ieguldītājs ir saņēmis kompensāciju, viņš zaudē prasījuma tiesības attiecībā uz saņemto summu un attiecīgais prasījums tiek pielīdzināts šīs grupas prasījumiem. Likvidatoram vai administratoram Komisijas iesniegtais aprēķins par ieguldītājiem veiktajām izmaksām izmaksāto kompensāciju apmērā ir uzskatāms par kreditora prasību, kas apmierināma prioritārā kārtībā pirms citiem nenodrošināto kreditoru prasījumiem;

2) pēc tam, kad pilnībā segtas šā panta pirmās daļas 1.punktā minētās izmaksas, — izmaksas fiziskajām personām un mikrouzņēmumiem, mazajiem un vidējiem uzņēmumiem ([Kredītiestāžu un ieguldījumu brokeru sabiedrību darbības atjaunošanas un noregulējuma likuma](https://likumi.lv/ta/id/275045-kreditiestazu-un-ieguldijumu-brokeru-sabiedribu-darbibas-atjaunosanas-un-noregulejuma-likums) izpratnē) virs kompensācijā izmaksātās summas, izņemot izmaksas par tiem ieguldījumiem, kuri veikti, izmantojot ieguldījumu brokeru sabiedrības filiāli, kas atrodas ārpus Eiropas Savienības.

(2) Ja parādnieka naudas līdzekļu nepietiek, lai pilnībā apmierinātu visus šā panta pirmās daļas otrajā punktā minētos kreditoru prasījumus, attiecīgie prasījumi apmierināmi proporcionāli prasījuma summai, kas pienākas katram kreditoram.

(3) Pēc tam kad pilnībā segtas šā panta pirmajā daļā minētās izmaksas un kreditoru prasījumi, pārējie nenodrošināto kreditoru prasījumi tiek segti [Maksātnespējas likumā](https://likumi.lv/ta/id/214590-maksatnespejas-likums) noteiktajā kreditoru prasījumu segšanas kārtībā, tostarp prasījumi, kas izriet no emitēta parādu vērtspapīra, kura sākotnējais dzēšanas termiņš saskaņā ar prospektu ir vismaz viens gads, kurš nav uzskatāms par atvasinātu finanšu instrumentu, kurā nav ietverts atvasināts finanšu instruments un attiecībā uz kuru prospektā ir noteikta zemāka prioritāte nekā tiem kreditoru prasījumiem, kas ir līdzīgi šā panta pirmajā daļā noteiktajiem. Emitētu parāda vērtspapīru ar mainīgu procentu likmi, kas nosakāma, pamatojoties uz finanšu tirgū vispāratzīti lietotu bāzes procentu likmi, un emitētu parāda vērtspapīru, kas nav izteikts emitenta valsts valūtā, ar nosacījumu, ka pamatsumma, atmaksas summa un procentu likme ir izteikta vienā un tajā pašā valūtā, neuzskata par tādu emitētu parāda vērtspapīru, kurā ietverts atvasināts finanšu instruments tikai šajā teikumā minēto pazīmju dēļ.

(4) Kreditoru prasījumi par līdzekļiem, kurus kreditori aizdevuši ieguldījumu brokeru sabiedrībai uz noteiktu laiku ar nosacījumu, ka pirms termiņa tos var pieprasīt vienīgi ieguldījumu brokeru sabiedrības likvidācijas gadījumā, tiek segti pēc šā panta trešajā daļā noteikto prasījumu segšanas.

**XV nodaļa**

**Ierobežotas pieejamības informācija**

**75. pants. Ierobežotas pieejamības informācijas apmaiņa**

(1) Informācija par ieguldījumu brokeru sabiedrību un tās klientu, ieguldījumu brokeru sabiedrības un tās klienta darbību, kura iepriekš nav bijusi likumā noteiktajā kārtībā publicēta vai kuras izpaušanu nenosaka citi likumi, vai kuru par publiski pieejamu nav apstiprinājusi Komisija, šā panta kārtībā no dalībvalstīm, ārvalstīm un šo valstu personām, struktūrām un iestādēm saņemtā informācija uzskatāma par ierobežotas pieejamības informāciju, un tā nav izpaužama trešajām personām citādi kā tikai pārskata vai apkopojuma veidā tā, lai nebūtu iespējams identificēt kādu konkrētu ieguldījumu brokeru sabiedrību vai tās klientu. Šādai informācijai ir ierobežotas pieejamības statuss arī, ja ieguldījumu brokeru sabiedrībai ierosināts maksātnespējas vai likvidācijas process vai tā likvidēta.

(2) Ierobežotas pieejamības informāciju, kas apkopota un sniegta vai saņemta, ievērojot šajā likumā un Regulā Nr. 2019/2033 noteikto, Komisija ir tiesīga izmantot, lai veiktu savas funkcijas, un jo īpaši šādiem mērķiem:

1) lai uzraudzītu šā likuma un Regulas Nr. 2019/2033 prasību ievērošanu;

2) lai piemērotu atbildību par šā likuma un Regulas Nr. 2019/2033 pārkāpumiem;

3) Komisijas lēmumu apstrīdēšanas gadījumos;

4) tiesvedības procesos, kuros tiek apstrīdēti Komisijas izdotie administratīvie akti vai tās faktiskā rīcība.

 (3) Ierobežotas pieejamības informāciju, kuru Komisija ir saņēmusi no dalībvalsts vai ārvalsts uzraudzības institūcijas, tā ir tiesīga izmantot, veicot savas funkcijas:

1) lai pārbaudītu informāciju, ko ieguldījumu brokeru sabiedrības sniegušas nolūkā saņemt licenci ieguldījumu pakalpojumu sniegšanai;

2) lai pārliecinātos par kredītiestādes vai ieguldījumu brokeru sabiedrības darbības atbilstību likuma prasībām;

3) lai piemērotu likumos noteikto atbildību par šā likuma pārkāpumiem;

4) tiesvedības procesā, kurā tiek pārsūdzēti Komisijas pieņemtie lēmumi vai tās faktiskā rīcība;

5) lai uzraudzītu finanšu instrumentu tirdzniecības vietu darbību;

6) tiesvedībā, kas ierosināta par šā likuma un uz tā pamata izdoto noteikumu pārkāpumiem.

7) lai īstenotu uzraudzību attiecībā uz ieguldījumu brokeru sabiedrības darbību, administratīvajām un grāmatvedības procedūrām un iekšējās kontroles mehānismiem.

(4) Šā panta pirmajā daļā minēto informāciju drīkst izpaust trešajām personām, kurām tā nepieciešama savu likumā noteikto funkciju veikšanai, tikai ar Komisijas, attiecīgās dalībvalsts vai ārvalsts uzraudzības institūcijas iepriekšēju rakstveida piekrišanu un tikai tādiem mērķiem, kādiem Komisija vai attiecīgā uzraudzības institūcija piekritusi izpaust šo informāciju.

(5) Šā panta noteikumi neaizliedz Komisijai sniegt ierobežotas pieejamības informāciju Eiropas Komisijai, kā arī Eiropas Vērtspapīru un tirgu iestādei, Eiropas Sistēmisko risku kolēģijai, Eiropas Banku iestādei, dalībvalstu centrālajām bankām, Eiropas Centrālo banku sistēmai un Eiropas Centrālajai bankai monetāro iestāžu statusā, un citām institūcijām, kas ir atbildīgas par maksājumu, tīrvērtes un norēķinu sistēmu pārraudzīšanu, ja šāda informācija tām nepieciešama savu likumā noteikto funkciju veikšanai.

**76. pants. Informācijas apmaiņa ar ārvalstu uzraudzības institūcijām**

(1) Komisija ir tiesīga slēgt līgumus par informācijas apmaiņu šajā likumā noteikto uzraudzības funkciju veikšanai ar ārvalstu uzraudzības institūcijām, iestādēm vai citām juridiskajām personām, kas:

1) veic finanšu iestāžu, tostarp to finanšu iestāžu, kurām ir piešķirta atļauja darboties kā centrālajiem darījumu partneriem, ja centrālie darījumu partneri ir atzīti saskaņā Eiropas Parlamenta un Padomes 2012. gada 4. jūlija regulas (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem 25. pantu, un finanšu tirgu uzraudzību;

2) ir atbildīgas par ieguldījumu brokeru sabiedrību likvidācijas un citām līdzīgām procedūrām;

3) ir atbildīgas par to institūciju pārraudzību, kuras iesaistītas ieguldījumu brokeru sabiedrību likvidācijas un citās līdzīgās procedūrās

4) ir atbildīgas par audita veikšanu finanšu iestādēs vai tajās iestādēs, kas pārvalda kompensēšanas shēmas;

5) ir atbildīgas par to personu pārraudzību, kuras veic finanšu iestāžu auditu;

6) ir atbildīgas par to personu pārraudzību, kuras darbojas emisijas kvotu tirgos;

7) ir atbildīgas par to personu pārraudzību, kuras darbojas lauksaimniecības preču atvasināto instrumentu tirgos.

(2) Komisija ir tiesīga slēgt informācijas apmaiņas līgumus ar šā panta pirmajā daļā minētajām institūcijām un iestādēm, ja attiecīgās ārvalsts normatīvie akti paredz Latvijas Republikas normatīvajos aktos noteiktajai atbildībai līdzvērtīgu atbildību par ierobežotas pieejamības informācijas neatļautu izpaušanu un ir ievērotas Latvijā Republikā spēkā esošās prasības personu datu aizsardzības jomā. Šāda informācija izmantojama vienīgi, lai veiktu finanšu un kapitāla tirgus dalībnieku uzraudzību vai attiecīgajām institūcijām likumā noteiktās funkcijas. Saņemto informāciju attiecīgās ārvalsts institūcijas ir tiesīgas izpaust vienīgi ar Komisijas rakstveida piekrišanu un vienīgi nolūkam, kādam šī piekrišana dota.

**Pārejas noteikumi**

1. Ārvalsts grupa, kurā ietilpst vairāk nekā viena dalībvalsts kredītiestāde vai ieguldījumu brokeru sabiedrība un kuras kopējā aktīvu vērtība Eiropas Savienībā 2019. gada 27. jūnijā bija vismaz 40 miljardi euro, atbilstoši šā likuma 21.panta prasībām izveido mātes sabiedrību Eiropas Savienībā līdz 2023. gada 30. decembrim.

2. Šā likuma 65. pantā minētā pārvaldītājsabiedrība, kas jau pastāv līdz 2019. gada 27. jūnijam, saņem apstiprinājumu šā likuma 65. pantā noteiktajā kārtībā līdz 2021. gada 28. jūnijam.

**Informatīva atsauce uz Eiropas Savienības direktīvām**

Likumā iekļautas tiesību normas, kuras izriet no:

1) Eiropas Parlamenta un Padomes 2014.gada 15.maija direktīvas (ES) 2014/65/ES par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES;

2) Eiropas Parlamenta un Padomes 2017.gada 12.decembra direktīvas (ES) 2017/2399 ar ko groza Direktīvu 2014/59/ES attiecībā uz nenodrošinātu parāda instrumentu prioritāti maksātnespējas hierarhijā;

3) Eiropas Parlamenta un Padomes 2019. gada 20. maija direktīvas (ES) 2019/878, ar ko Direktīvu 2013/36/ES groza attiecībā uz atbrīvotajām sabiedrībām, finanšu pārvaldītājsabiedrībām, jauktām finanšu pārvaldītājsabiedrībām, atalgojumu, uzraudzības pasākumiem un pilnvarām, kā arī kapitāla saglabāšanas pasākumiem;

4) Eiropas Parlamenta un Padomes 2019. gada 27. novembra direktīvas (ES) 2019/2034 par ieguldījumu brokeru sabiedrību prudenciālo uzraudzību un ar ko groza Direktīvas 2002/87/EK, 2009/65/EK, 2011/61/ES, 2013/36/ES, 2014/59/ES un 2014/65/ES.

5) Eiropas Parlamenta un Padomes 2019. gada 20. maija direktīvas (ES) 2019/878, ar ko direktīvu 2013/36/ES groza attiecībā uz atbrīvotajām sabiedrībām, finanšu pārvaldītājsabiedrībām, jauktām finanšu pārvaldītājsabiedrībām, atalgojumu, uzraudzības pasākumiem un pilnvarām, kā arī kapitāla saglabāšanas pasākumiem.

Finanšu ministrs J.Reirs

Hammers, 67095441

aivis.hammers@fm.gov.lv